أَيُوبْ إِسِّيوڒْ أَكْ-ذ إِلِيفَازْ خْ ڒمْحَايمْ نّسْ
17
‏1 بُوحْبڒْ إِنُو يَارْجفْ،
ؤُسَّانْ إِنُو إِنڭُّورَا خسْينْ،
مْغِيرْ إِمضْڒَانْ ذ أَيِي إِقِّيمنْ.
‏2 س ثِيذتّْ، إِنِّي إِسْثهْزَانْ أَقَا أَثنْ غَارِي،
ؤُ ثِيطّْ إِنُو ثسّْعدُّو دْجِيڒثْ جَارْ إِخَارِّيصنْ نْسنْ إِمَارْزَاڭنْ!
‏3 أڭّْ إِخفْ نّكْ ذ أَضْمَانْ إِ نشّْ ذِينْ غَاركْ.
مَانْ ونْ خنِّي إِ غَا إِوْثنْ أَفُوسْ نّسْ ذڭْ ؤُفُوسْ إِنُو إِ مَانْ أَيَا؟
‏4 مَاغَارْ شكْ ثكّْسذْ مَارَّا ڒفْهَامثْ خْ وُوڒْ نْسنْ،
خْ ؤُينِّي شكْ وَارْ ثنْ ثسّْعُودْجِيذْ شَا.
‏5 وِي إِ غَا إِغْذَارنْ إِمدُّوكَّاڒْ نّسْ ذِي طّْوعْ ن ثْكشَّاضْثْ،
ثِيطَّاوِينْ ن إِحنْجِيرنْ نّسْ أَذْ نْعذْمنْثْ.
‏6 نتَّا إِڭَّا أَيِي ذ لْمَاثَالْ جَارْ ڒڭْنُوسْ،
أَڒَامِي ذوْڒغْ أَمْ إِجّنْ سُّوسُوفنْ أَسْ خْ ؤُغمْپُوبْ. ▪
‏7 س ؤُيَا إِ ثعْمشْ ثِيطّْ إِنُو زڭْ وشْضَانْ،
مَارَّا إِغزْذِيسنْ إِنُو أَقَا أَثنْ أَمْ ثِيڒِي.
‏8 إِنِّي إِڭُّورنْ نِيشَانْ تّْنخْڒَاعنْ زِي مَانْ أَيَا،
ؤُ أَمزْذَاڭْ إِتّْنقْڒَابْ خْ ؤُمْنَافقْ.
‏9 أَمْسڭّذْ إِمنّعْ ذڭْ وبْرِيذْ نّسْ،
ونِّي غَارْ إِدْجْ إِفَاسّنْ إِمزْذَاڭنْ، يَارنِّي ذِي جّْهذْ.
‏10 س ؤُيَا مَارَّا كنِّيوْ، ذوْڒمْ-د، أَستِّيوْ-د ذَا،
مَاغَارْ وَارْ ؤُفِيغْ ؤُڒَا ذ إِجّْ ن ؤُمِيغِيسْ جَارْ أَومْ. ▪
‏11 عْذُونْ وُوسَّانْ إِنُو،
تّْوَاقضْعنْ إِنْوَاينْ إِنُو،
مَارَّا مژْرِي ن وُوڒْ إِنُو. ▪
‏12 دْجِيڒثْ تّڭّنْ ت ذ أَسّْ،
قَّارنْ: أَقَا ثَافَاوْثْ ثتَّاذسْ-د خْمِي د غَا ثوْضَا ثَادْجسْثْ.
‏13 مَاڒَا سِّيثْمغْ عَاذْ، سِّيثِيمغْ أَقَا ڒَاخَارْثْ أَذْ ثِيڒِي ذ ثَادَّارْثْ إِنُو،
أَذْ بزّْعغْ ثَاسُّوثْ إِنُو ذِي ثَادْجسْثْ.
‏14 غَارْ ونْضڒْ ڒَاغِيغْ: ’شكْ ذ بَابَا!‘،
غَارْ إِكشَّا: ’يمَّا!‘ ذ: ’ؤُتْشْمَا!‘
‏15 مَانِي إِدْجْ خنِّي ڒَايَاسْ إِنُو؟
ڒَايَاسْ إِنُو، مَانْ ونْ إِزمَّارنْ أَذْ ث إِژَارْ؟
‏16 إِهْوَا غَارْ طّْرُوفَا ن ڒَاخَارْثْ،
مَاغَارْ مَاڒَا نْمُومْ ذڭْ ؤُشَاڒْ، أَقَا ذِينْ أَرَّاحثْ. ▪