ثِيوصَّا خْ ؤُوقَّارْ ذِي ثُوذَارْثْ
19
‏1 إِسِّيوڒْ سِيذِي غَارْ مُوسَا، إِنَّا:
‏2 ”سِيوڒْ أَكْ-ذ مَارَّا ثَامسْمُونْثْ ن أَيْثْ ن إِسْرَائِيل ؤُشَا إِنِي أَسنْ: ’إِتّْخصَّا أَذْ ثِيڒِيمْ ذ إِمْقدَّاسنْ، مِينْزِي نشّْ ذ سِيذِي، أَربِّي نْومْ، أَقَا أَيِي ذ أَمْقدَّاسْ! ▪ ‏3 كُوڒْ إِجّْ أَذْ إِوقَّارْ يمَّاسْ ذ بَابَاسْ ؤُشَا ؤُسَّانْ إِنُو ن سّبْثْ أَذْ ثنْ ثحْضَامْ، نشّْ ذ سِيذِي، أَربِّي نْومْ!▪ ‏4 وَارْ ڭُّورْ أَذْ ثْذوْڒمْ غَارْ لْ-أَصْنَامْ ؤُ وَارْ تّڭّمْ إِ يِيخفْ نْومْ ڒخْيَاڒَاثْ إِفسْينْ ذ إِربِّيثنْ. نشّْ ذ سِيذِي، أَربِّي نْومْ! ▪ ‏5 خْمِي غَا ثْقدّْمنْ ثَاغَارْصْثْ ن ڒهْنَا إِ سِيذِي، خنِّي أَذْ ت ثْقدّْممْ س إِجّْ ن وبْرِيذْ إِ زِي غَا ثتّْوَاقبْڒمْ س أَرْضَا. ‏6 إِتّْخصَّا أَذْ ثتّْوَاشّْ ذڭْ وَاسّْ ن ثْغَارْصْثْ نّكْ ؤُڒَا ذِي ثِيوشَّا أَوَارْنِي أَسْ. مِينْ إِقِّيمنْ أَڒْ وَاسّْ وِيسّْ ثْڒَاثَا أَذْ إِتّْوَاسشْمضْ س ثْمسِّي. ▪ ‏7 مَاڒَا ثتّْوَاشّْ عَاذْ ذڭْ وَاسّْ وِيسّْ ثْڒَاثَا، أَذْ ثِيڒِي ذ جّْعِيفشْثْ، وَارْ ذَايسْ إِتّْوِيفْ أَرْضَا. ‏8 وِي زَّايسْ غَا إِشّنْ أَذْ يَارْپُو ڒْمُوعْصِييّثْ نّسْ، مِينْزِي إِسّْعِيدْجْ مِينْ إِدْجَانْ ذ أَمْقدَّاسْ ن سِيذِي ؤُشَا خنِّي أَذْ إِتّْوَاقسّْ بْنَاذمْ نِّي زِي ڒْڭنْسْ نّسْ.
‏9 مَاڒَا ثمْجَارمْ صَّابثْ ن ثمُّورْثْ نْومْ، وَارْ مجَّارْ شكْ إِيَّارْ نّكْ أَڒْ أَغزْذِيسْ أَنڭَّارْ نِيغْ أَذْ ثْجمْعذْ مِينْ إِقِّيمنْ أَوَارْنِي ثَاميْرَا نّكْ. ▪
‏10 وَارْ ثْڒقّْضذْ ؤُضِيڒْ ن ؤُمَارْجُوعْ نّكْ كُوڒْشِي، وَارْ ثسّْمُونِيذْ مَارَّا مِينْ ذِينْ إِقِّيمنْ ذِي ثمُّورْثْ ذڭْ ؤُمَارْجُوعْ نّكْ ن ؤُضِيڒْ. أَذْ ثنْ ثجّذْ إِ ؤُمزْڒُوضْ ؤُ إِ ؤُبَارَّانِي، نشّْ ذ سِيذِي، أَربِّي نْومْ!
‏11 وَارْ تَّاشَارْ ؤُ وَارْ سّْخَارِّيقْ ؤُ ؤُڒَا ذ إِجّْ مَا أَذْ إِشْمثْ أَمْقَارّبْ نّسْ. ▪
‏12 وَارْ تّْجَادْجَامْ ژُورْ س يِيسمْ إِنُو. وَارْ ثسّْعِيدْجِيذْ إِسمْ ن أَربِّي نّكْ. نشّْ ذ سِيذِي.▪
‏13 وَارْ سّْحِيسِّيفْ أَمْقَارّبْ نّكْ نِيغْ أَذْ ث ثَاشَارذْ. وَارْ تّطّفْ ڒْمُونثْ ن إِشوَّاڒنْ زِي دْجِيڒثْ أَڒْ ثِيوشَّا. ▫ ▪
‏14 وَارْ تّكّْوَارْ أَذهْشُورْ ؤُ وَارْ تّڭّْ شَا مِينْ ذِي غَا إِنْقَارضْ ؤُذَارْغَاڒْ، مَاشَا إِتّْخصَّا شكْ أَذْ ثڭّْوذذْ أَربِّي، نشّْ ذ سِيذِي!
‏15 غَارْ وحْكَامْ وَارْ ڭُّورْ أَذْ ثْغشّمْ. وَارْ سْعِيزِّي أَمزْڒُوضْ ؤُ وَارْ سْعدُّو غَارْ بُو-ثْخُوبَا. إِتّْخصَّا أَذْ ثْحكْمذْ خْ ؤُمْقَارّبْ نّكْ س ؤُسڭّذْ. ▪
‏16 وَارْ ڭُّورْ جَارْ ڒْڭنْسْ نّكْ س ؤُنمّمْ، وَارْ ثْبذِّيذْ خْ إِذَامّنْ ن ؤُمْقَارّبْ نّكْ، نشّْ ذ سِيذِي! ▪
‏17 وَارْ شَارّهْ ؤُمَاشْ ذڭْ وُوڒْ نّكْ. أَذْ ثْعڒْمذْ أَعْڒَامْ إِ ؤُمْقَارّبْ نّكْ ؤُ وَارْ ثْكسِّيذْ دّنْبْ نّسْ خَاكْ. ▪
‏18 وَارْ تّنْثِيقِيمْ نِيغْ أَذْ ثْخمّْڒذْ أَنْثَاقمْ خْ ثَارْوَا ن ڒْڭنْسْ نّكْ. أَذْ ثخْسذْ أَمْقَارّبْ نّكْ أَمشْنَاوْ إِخفْ نّكْ، نشّْ ذ سِيذِي.▪
‏19 أَذْ ثحْضَامْ ثِيوصَّا إِنُو. وَارْ تّْڒقَّامْ شَا ڒبْهِيمثْ نّكْ أَكْ-ذ إِجّْ ن مَارْكَا نّغْنِي. وَارْ زَارّعْ ثْنَاينْ ن مَارْكَاثْ ن زَّارِيعثْ ذڭْ إِيَّارْ نّكْ ؤُ وَارْ يَارّضْ أَرُّوضْ إِتّْوَاڭّنْ س ثْنَاينْ ن مَارْكَاثْ ن ؤُكتَّانْ. ▪
‏20 مَاڒَا أَرْيَازْ إِنْضَارْ أَمْ إِطّصْ أَكْ-ذ إِشْثْ ن ثمْغَارْثْ، إِشْثْ ن ثَايَّا إِخْضبْ إِ-ت يِيجّْ ن ورْيَازْ نّغْنِي، مَاشَا وَارْ إِتّْوَاخدْجصْ عَاذْ ڒخْڒَاصْ نّسْ نِيغْ ثمّوْشْ أَسْ ثْڒلِّي، خنِّي أَذْ يِيڒِي ڒحْسَابْ، مَاشَا وَارْ ثتّْوَانقّنْ شَا، مِينْزِي نتَّاثْ ثُوغَا عَاذْ وَارْ ثتّْوَاحَارْ شَا. ‏21 نتَّا أَذْ يَاوِي ثَاغَارْصْثْ ن ؤُمَارْوَاسْ نّسْ إِ سِيذِي غَارْ وَاذَافْ ن ؤُقِيضُونْ ن ؤُمْسَاڭَارْ، إِجّْ ن إِشَارِّي أَمْ ثَاغَارْصْثْ ن ؤُمَارْوَاسْ. ‏22 أَذْ خَاسْ إِفْذِي ؤُكهَّانْ س إِشَارِّي ن ثْغَارْصْثْ ن ؤُمَارْوَاسْ زَّاثْ إِ وُوذمْ ن سِيذِي إِ دّنْبْ نّسْ إِ إِڭَّا ؤُشَا دّنْبْ نّسْ إِ إِڭَّا أَذْ أَسْ إِتّْوَاغْفَارْ. ▫
‏23 خْمِي غَا ثَاوْضمْ ذِي ثمُّورْثْ ؤُشَا ثژُّومْ عْڒَامْ كُوڒْ ثِيشجِّيرَا مَاحنْذْ أَذْ زَّايْسنْثْ ثشّمْ، خنِّي أَذْ ثجّمْ وَارْ ثْخثْنمْ ’ڒعْذَاڒْيثْ نّسْ‘، ثنِّي ذ ڒْغِيدْجثْ نّسْ. ثْڒَاثَا ن إِسڭّْوُوسَا أَذْ ثنْثْ ثجّمْ وَارْ ثنْثْ ثْخثْنمْ. وَارْ زَّايْسنْثْ تّتّمْ شَا. ‏24 ذڭْ ؤُسڭّْوَاسْ وِيسّْ أَربْعَا أَذْ ثِيڒِي مَارَّا ڒْغِيدْجثْ نّسْ ثْقدّسْ، إِ ؤُسمْغَارْ إِ سِيذِي. ‏25 ذڭْ ؤُسڭّْوَاسْ وِيسّْ خمْسَا أَذْ ثشّمْ ڒْغِيدْجثْ نّسْ ؤُشَا صَّابثْ نّسْ أَذْ ت ثوْشمْ إِ يِيخفْ نْومْ. نشّْ ذ سِيذِي، أَربِّي نْومْ!
‏26 وَارْ ڭُّورْ أَذْ ثشّمْ شَا ذَايسْ إِذَامّنْ. وَارْ إِعدّڒْ أَذْ ثْڭزّْنمْ نِيغْ أَذْ ثسّْخذْممْ ثَابزْڭِيوْثْ. ‏27 إِتّْخصَّا كنِّيوْ وَارْ ثْحفِّيمْ أَشوَّافْ ن ؤُزدْجِيفْ خْ إِغزْذِيسنْ ؤُ وَارْ ڭُّورْ أَذْ ثْضيّْعمْ أَحفِّي ن ثْمَا ن ثْمَارْثْ نْومْ. ▪ ‏28 وَارْ ثْشَارَّاضمْ أَرِّيمَاثْ نْومْ إِ يِيجّْ ن ؤُمتِّينْ نِيغْ أَذْ ثَارشْممْ ثِيڭَّازْ ذِي أَرِّيمَاثْ نْومْ. نشّْ ذ سِيذِي!▪ ‏29 وَارْ سْذدْجِي يدْجِيشْ، أَذْ ت ثَارّذْ ذ ثَامْغَارْثْ ن فَارْقْ-شّْغڒْ، حِيمَا وَارْ ثْوطِّي ثمُّورْثْ ذِي فَارْقْ-شّْغڒْ ؤُشَا خنِّي أَذْ ثشُّورْ ثمُّورْثْ س ڒفْضِيحثْ. ‏30 أَذْ ثحْضَامْ ؤُسَّانْ إِنُو ن سّبْثْ ؤُشَا أَذْ ثْوقَّارمْ زَّاوشْثْ إِنُو إِقدّْسنْ إِنُو. نشّْ ذ سِيذِي! ‏31 وَارْ تّْذِيكّْوِيڒمْ غَارْ ينِّي إِسَّاوَاڒَانْ أَكْ-ذ إِمتَّانْ ؤُ غَارْ إِڭزَّاننْ ؤُ وَارْ غَارْسنْ أَرزْفمْ حِيمَا أَذْ زَّايْسنْ تّْوَاخمْجنْ. نشّْ ذ سِيذِي، أَربِّي نْومْ! ▪
‏32 أَذْ ثكَّارذْ إِ ونِّي غَارْ إِدْجْ ؤُشوَّافْ إِشَابْ ؤُشَا أَذْ ثْوقَّارذْ ؤُذمْ ن إِوسُّورَا ؤُشَا أَذْ ثڭّْوذذْ زِي أَربِّي نّكْ. نشّْ ذ سِيذِي! ‏33 خْمِي كِيذكْ غَا إِزْذغْ إِجّْ ن ؤُبَارَّانِي ذِي ثمُّورْثْ نْومْ، وَارْ ث تّْضدْجْممْ. ▪ ‏34 أَبَارَّانِي، ونِّي غَارْومْ إِزدّْغنْ، أَذْ أَومْ يِيڒِي أَمشْنَاوْ إِجّنْ زِي ثَارْوَا ن ثمُّورْثْ نْومْ. أَذْ ث ثخْسذْ أَمْ يِيخفْ نّكْ، مِينْزِي ثُوغَا كنِّيوْ ذ إِبَارَّانِييّنْ ذِي ثمُّورْثْ ن مِيصْرَا. نشّْ ذ سِيذِي، أَربِّي نْومْ!
‏35 خْمِي إِ غَا ثِيڒِيمْ غَارْ وحْكَامْ وَارْ ثْغشّمْ شَا س ڒعْبَارْ ن ثُوزّڭَّارْثْ نِيغْ ن ضْقڒْ نِيغْ ن ڒعْبَارْ ن مِينْ ذَايسْ. ‏36 أَذْ غَارْومْ يِيڒِي ذ إِجّْ ن ڒْمِيزَانْ نِيشَانْ ذ إِژْرَا ن ڒْمِيزَانْ نِيشَانْ ؤُڒَا ذ إِجّْ ن إِفَا نِيشَانْ ذ إِجّْ ن ؤُهِينُو نِيشَانْ، نشّْ ذ سِيذِي، أَربِّي نْومْ، ونِّي إِ كنِّيوْ د-إِنذْهنْ زِي ثمُّورْثْ ن مِيصْرَا. ▪
‏37 أَذْ ثحْضَامْ مَارَّا ثِيوصَّا ذ ڒُومُورْ إِنُو ؤُشَا أَذْ ثنْ ثڭّمْ. نشّْ ذ سِيذِي!“