37
‏1 ن ذَاوُوذْ.
أَلِيفْ. وَارْ ثتّْوَارقّْ ثفْقحْثْ نّكْ خْ إِعفَّاننْ،
وَارْ تَّاسمْ خْ ينِّي إِتّڭّنْ ڒْغشّْ. ▪
‏2 مَاغَارْ أَذْ وْضَانْ ذغْيَا أَمْ أَرّْبِيعْ،
ؤُ أَمْ أَرّْبِيعْ أَزِيزَا أَذْ سْڒَاونْ.
‏3 بِيثْ. تّْشڒْ خْ سِيذِي ؤُ أڭّْ ڒْخَارْ،
زْذغْ ذِي ثمُّورْثْ ؤُ إِڒِي ذ أَمْثِيقِّي.
‏4 أَرّْ مژْرِي ذِي سِيذِي،
ؤُ نتَّا أَذْ شكْ إِوْشْ مِينْ ذِي إِتّْمژْرِي وُوڒْ نّكْ.
‏5 ڭِيملْ. أَرّْ ثِيشْڒِي نّكْ غَارْ سِيذِي،
تّْشَاڒْ خَاسْ ؤُ نتَّا أَذْ ت إِڭّْ. ▪
‏6 نتَّا أَذْ إِسّضْهَارْ ثَاسڭْذَا نّكْ أَمْ ثْفَاوْثْ،
ڒْحقّْ نّكْ أَمْ إِشعْشِيعنْ ن ثْفُوشْثْ ذِي طّْحَا ن ؤُزِيڒْ.
‏7 ذَالِيثْ. سُوسمْ زَّاثْ إِ سِيذِي ؤُ رَاجَا ث.
وَارْ تّجِّي ثَافْقحْثْ نّكْ أَذْ ثَاسمْ
خْ ونِّي إِفڒْهنْ ذڭْ وبْرِيذْ نّسْ،
خْ ورْيَازْ نِّي إِتّڭّنْ ثَاحْرَايْمشْثْ.
‏8 هِي. أجّْ أَغْضَابْ نّكْ أَذْ يَارْسْ ؤُ أجّْ أَسْعَارْ نّكْ أَذْ إِرَاحْ.
وَارْ تّجِّي ثَافْقحْثْ نّكْ أَذْ ثَاسْمذْ.
مَانْ أَيَا أَذْ يَاوِي مْغِيرْ ثُوعفّْنَا وَاهَا.
‏9 مَاغَارْ إِعفَّاننْ أَذْ تّْوَاثحَّانْ،
مَاشَا إِنِّي إِسِّيثِيمنْ خْ سِيذِي أَذْ وَارْثنْ ثَامُّورْثْ.
‏10 وَاوْ. مْغِيرْ شْوَايْثْ وَاهَا ؤُشَا أَعفَّانْ وَارْ إِتّْغِيمِي عَاذْ.
أَذْ ثْحكَّارذْ مْلِيحْ ومْشَانْ نّسْ،
مَاشَا وَارْ ذِينْ إِتِّيڒِي عَاذْ.
‏11 إِمْهِيننْ أَذْ وَارْثنْ ثَامُّورْثْ،
أَذْ أَرّنْ مژْرِي ذِي ڒهْنَا أَمقّْرَانْ. ▪
‏12 زَايِينْ. أَعفَّانْ إِتّْخَارّصْ ذِي ثْمعْمَاتْشْ ثِيحْرَايْمِييِّينْ ضِيدّْ إِ ؤُمْسڭّذْ،
إِتّْغزّْ خَاسْ ثِيغْمَاسْ.
‏13 سِيذِي إِنُو إِضحّشْ خَاسْ،
مَاغَارْ إِتّْوَاڒَا أَقَا أَسّْ نّسْ أَذْ د-يَاسْ.
‏14 خِيثْ. إِعفَّاننْ جبْذنْ-د سِّيفْ ؤُ محْضنْ ڒْقوْسْ،
حِيمَا أَذْ غضْڒنْ ڒْمسْكِينْ ذ ؤُمزْڒُوضْ،
حِيمَا أَذْ غَارْصنْ إِ ينِّي إِڭُّورنْ ذڭْ وبْرِيذْ نْسنْ نِيشَانْ.
‏15 سِّيفْ نْسنْ أَذْ ثنْ إِڒْقفْ ذڭْ وُوڒْ نْسنْ،
ڒقْوَاسْ نْسنْ أَذْ تّْوَارْژنْ.
‏16 ثِيث. ذْرُوسْ إِ غَارسْ غَارْ ؤُمْسڭّذْ،
حْسنْ زڭْ ؤُفيّضْ ن وَاطَّاسْ ن إِعفَّاننْ.
‏17 مَاغَاڒْ إِغَادْجنْ ن إِعفَّاننْ أَذْ تّْوَارْژنْ،
مَاشَا سِيذِي أَذْ إِسنّذْ إِمْسڭَّاذنْ.
‏18 يُوذْ. سِيذِي إِسّنْ ؤُسَّانْ ن يِينِّي إِڭُّورنْ نِيشَانْ،
ثَاسْغَارْثْ نْسنْ أَذْ ثقِّيمْ إِ ڒبْذَا.
‏19 وَارْ تّْوَاقمِّيحنْ ذِي ڒْوقْثْ ثَاعفَّانْثْ،
ذڭْ وُوسَّانْ ن ڒَاژْ أَذْ تّْوَاسْجِيوْننْ.
‏20 كَافْ. مَاغَارْ إِعفَّاننْ أَذْ فْنَانْ،
ڒْعذْيَانْ ن سِيذِي أَذْ ودَّارنْ،
أَذْ تّْوَاقْضَانْ أَمشْنَاوْ ونِّي إِدْجَانْ إِغْڒَانْ قَاعْ زڭْ إِزْمَارنْ إِقبُّوزنْ،
أَذْ ضْونْ ذِي ثَايُّوثْ.
‏21 لَامذْ. أَعفَّانْ يَارطّڒْ، وَارْ إِتَّارِّي أَمَارْوَاسْ،
مَاشَا أَمْسڭّذْ إِتّْحِينّْ، إِتِّيشْ.
‏22 مَاغَارْ إِنِّي زَّايسْ إِتّْوَابَارْكنْ أَذْ وَارْثنْ ثَامُّورْثْ،
مَاشَا إِنِّي زَّايسْ إِتّْوَانعْڒنْ، أَذْ تّْوَاثحَّانْ.
‏23 مِيمْ. إِصُورَافْ ن ورْيَازْ إِجهْذنْ تّْوَاسْمتّْننْ زِي سِيذِي،
نتَّا يَارطَّا خْ وبْرِيذْ نّسْ.
‏24 مَاڒَا إِوْضَا، وَارْ إِتّْمنْضَارْ،
مَاغَارْ سِيذِي إِوْشَا أَسْ أَفُوسْ نّسْ.
‏25 نُونْ. نشّْ ثُوغَا أَيِي ذ أَمژْيَانْ، ڒخُّو وْسَارغْ،
مَاشَا عمَّارْصْ وَارْ ژْرِيغْ أَمْسڭّذْ إِتّْوَاجّْ،
نِيغْ ثَارْوَا نّسْ أَرزُّونْ خْ وغْرُومْ.
‏26 أَسّْ إِكْمڒْ إِتّْحِينَّا ؤُ يَاڒطّڒْ إِ إِمزْڒَاضْ،
زَّارِيعثْ نّسْ أَذْ ثِيڒِي إِ لْبَارَاكَا.
‏27 سَامِيخْ. حيّذْ خْ ڒْغَارْ ؤُ أڭّْ ڒْخَارْ،
ؤُشَا أَذْ غَاركْ ثِيڒِي ثْزذِّيغْثْ إِ ڒبْذَا قَاعْ.
‏28 مَاغَارْ سِيذِي إِتّخْسْ ڒْحقّْ،
وَارْ إِسمّحْ ذڭْ إِمْثِيقَّانْ نّسْ.
أَذْ تّْوَاحْضَانْ إِ ڒبْذَا قَاعْ،
مَاشَا زَّارِيعثْ ن إِعفَّاننْ أَذْ ثتّْوَاثحَّا.
‏29 إِمْسڭَّاذنْ أَذْ وَارْثنْ ثَامُّورْثْ،
أَذْ ذَايسْ زذْغنْ إِ ڒبْذَا.
‏30 بِي. أَقمُّومْ ن ؤُمْسڭّذْ إِتّْبَارّحْ س ثِيغِيثْ،
إِڒسْ نّسْ إِسَّاوَاڒْ س ڒْحقّْ.
‏31 شَّارِيعَا ن أَربِّي نّسْ ذڭْ وُوڒْ نّسْ،
إِصُورَافْ نّسْ وَارْ تّفْرِيغنْ. ▪
‏32 ثْسَاذِي. أَعفَّانْ إِڒبّثْ إِ ؤُمْسڭّذْ،
يَارزُّو أَذْ ث إِنغْ،
‏33 مَاشَا سِيذِي وَارْ زَّايسْ يَارخُّو أَفُوسْ نّسْ،
وَارْ خَاسْ إِحْكمْ خْمِي ث غَا إِحَاكمْ.
‏34 قُوفْ. سِيثِيمْ خْ سِيذِي ؤُ طّفْ ذڭْ وبْرِيذْ نّسْ.
نتَّا أَذْ شكْ إِسّْڭعّذْ حِيمَا أَذْ ثْوَارْثذْ ثَامُّورْثْ.
أَذْ ثْژَارذْ أَقَا إِعفَّاننْ أَذْ تّْوَاثحَّانْ.
‏35 رِيخْ. نشّْ ژْرِيغْ إِجّْ ن ؤُعفَّانْ ذ بُو-ڒخْشُونثْ،
إِمقَّارْ أَمشْنَاوْ ثَاشجَّارْثْ ن ثنْڭلْثْ ثَازِيزَاوْثْ. ▫
‏36 أَقَا إِعْذُو، ؤُشَا خْزَارْ، وَارْ ث ثُوغِي شَا عَاذْ ذِينْ.
أَرْزُوغْ خَاسْ، مَاشَا إِذْوڒْ وَارْ إِدْجِي عَاذْ.
‏37 شِينْ. حْضَا خْ ونِّي إِدْجَانْ إِكْمڒْ ؤُ خزَّارْ غَارْ ونِّي إِڭُّورنْ نِيشَانْ،
مَاغَارْ أَنڭَّارْ ن ورْيَازْ نِّي أَذْ يِيڒِي ذ ڒهْنَا.
‏38 إِنِّي إِتّْعدَّانْ ڭُّورْ أَذْ تّْوَاردّْدْجنْ جْمِيعْ،
مِينْ إِقِّيمنْ ن إِعفَّاننْ أَذْ إِتّْوَاثحَّا.
‏39 ثَاوْ. أَسنْجمْ ن إِمْسڭَّاذنْ أَذْ د-يَاسْ زِي سِيذِي،
أَقَا نتَّا ذ جّهْذْ نْسنْ ذِي ڒْوقْثْ ن ڒحْصَارثْ.
‏40 سِيذِي أَذْ أَسنْ إِوْشْ أَفُوسْ ؤُ أَذْ ثنْ إِفكّْ.
نتَّا أَذْ ثنْ إِفكّْ زڭْ إِعفَّاننْ ؤُ أَذْ ثنْ إِسّنْجمْ،
مَاغَارْ نِيثْنِي تِّيقَّانْ ذَايسْ.