57
‏1 إِ ؤُمقّْرَانْ ن إِمغْنَاجنْ. ’وَارْ ث تَّاردّدْجْ!‘ ن ذَاوُوذْ.
ثِيرَا إِنقْشنْ. ؤُمِي يَارْوڒْ زِي شَاوُولْ ذڭْ إِفْرِي. ▪
‏2 حِينّْ خَافِي، أَ أَربِّي، حِينّْ خَافِي، مَاغَارْ ڒعْمَارْ إِنُو يَارْوڒْ-د غَاركْ.
نشّْ أَروْڒغْ ذِي ثِيڒِي ن وَافْرِيونْ نّكْ، غَارسْ أَڒْ غَا عْذُونْثْ ڒْمُوصِيبَاثْ.
‏3 نشّْ أَذْ ڒَاغِيغْ غَارْ أَربِّي، أَمْعُودْجِي خْ كُوڒْشِي،
غَارْ أَربِّي ونِّي ذ أَيِي غَا إِنذْهنْ غَارْ ؤُنڭَّارْ إِصبْحنْ.
‏4 نتَّا أَذْ د-إِسّكّْ أَسنْجمْ إِنُو زڭْ ؤُجنَّا،
أَذْ إِسّْبهْذڒْ ونِّي ذ أَيِي د-إِضفَّارنْ. سِيلَاهْ.
أَربِّي أَذْ إِسّكّْ ثَامخْسِيوْثْ نّسْ إِشوَّارنْ ذ ڒَامَانْ نّسْ.
‏5 ڒعْمَارْ إِنُو أَقَا-ث جَارْ إِيْرَاذنْ،
زّْڒغْ جَارْ ثَارْوَا ن بْنَاذمْ، إِنِّي إِدْجَانْ أَمْ إِصفْضَاونْ يَارقّنْ.
ثِيغْمَاسْ نْسنْ أَمْ لَانْسَاثْ ذ فْڒِيثْشَاثْ ن ڒْقوْسْ،
إِڒسْ نْسنْ أَمْ إِجّْ ن سِّيفْ إِقْضعْ.
‏6 أَ أَربِّي، سْڭعّذْ إِخفْ نّكْ ثِيوَا إِ إِجنْوَانْ،
أَرّْ أَعُودْجِي نّكْ سنّجْ إِ مَارَّا ثَامُّورْثْ، ▪
‏7 نِيثْنِي ڭِّينْ ثْرَاشَّا إِ إِصُورَافْ إِنُو،
ڒعْمَارْ إِنُو ثُوغَا إِغْنسْ.
نِيثْنِي غْزِينْ أَيِي أَحْفُورْ،
مَاشَا وْضَانْ ذَايسْ سِيمَانْثْ نْسنْ. سِيلَاهْ. ▪
‏8 أَ أَربِّي، ؤُڒْ إِنُو يَاركّنْ، ؤُڒْ إِنُو يَاركّنْ.
أَقَا نشّْ أَذْ غنّْجغْ أَذْ زهّْذغْ. ▪
‏9 فَاقْ، أَعُودْجِي إِنُو! فَاقْ، لْهَارْبَا ذ ڒْڭَامْبْرِي!
نشّْ تّخْسغْ أَذْ سّْفَاقغْ ثَافَاوْثْ ن ڒفْجَارْ.
‏10 نشّْ أَذْ شكْ قَاذِيغْ جَارْ ڒڭْنُوسْ، أَ سِيذِي إِنُو،
أَذْ زهّْذغْ جَارْ شُّوعُوبْ إِ شكْ. ▪
‏11 مَاغَارْ ثَامخْسِيوْثْ نّكْ إِشوَّارنْ ثتَّاكّْوَاضْ أَڒْ إِجنْوَانْ،
ڒَامَانْ نّكْ أَڒْ إِسيْنُوثنْ. ▪
‏12 أَ أَربِّي، سْڭعّذْ إِخفْ نّكْ ثِيوَا إِ إِجنْوَانْ،
أَرّْ أَعُودْجِي نّكْ سنّجْ إِ مَارَّا ثَامُّورْثْ.