149
‏1 هَالِّيلُو-يَاهْ! غنّْجمْ إِجّْ ن يزْڒِي ذ أَمَايْنُو إِ سِيذِي،
سْعُودْجمْ ث ذڭْ وڭْرَاوْ ن إِمْثِيقَّانْ نّسْ.
‏2 أَذْ إِفَارْحْ إِسْرَائِيل زڭْ ونِّي ث إِڭِّينْ،
أَذْ أَرْشْقنْ إِحنْجِيرنْ ن صِيهْيُونْ س ؤُجدْجِيذْ نْسنْ. ▪
‏3 أَذْ صبّْحنْ نِيثْنِي إِسمْ نّسْ س شّْضِيحْ س نُّوبْثَاثْ،
أَذْ أَسْ زهّْذنْ س ؤُبنْذِيرْ ذ ڒْڭَامْبْرِي، ▪
‏4 مَاغَارْ سِيذِي يَارْضَا خْ ڒْڭنْسْ نّسْ،
أَذْ يَاوِي شَّانْ إِ إِمْوَاضْعنْ س ونْجَامْ.
‏5 أَذْ سْڒِيوڒْونْ إِمْثِيقَّانْ س شَّانْ نِّي،
أجّْ إِ-ثنْ أَذْ سْغُويّنْ س ڒفْرَاحثْ زڭْ إِمُوشَانْ نْسنْ ن أَرَّاحثْ.
‏6 إِزْڒَانْ ن ؤُعُودْجِي إِ أَربِّي ذڭْ ؤُقمُّومْ نْسنْ
إِجّْ ن سِّيفْ إِقْضعْ س ثْنَاينْ ن وُوذْمَاونْ ذڭْ ؤُفُوسْ نْسنْ، ▪
‏7 حِيمَا أَذْ نْثَاقْمنْ زِي ڒڭْنُوسْ،
حِيمَا أَذْ عَاقْبنْ شُّوعُوبْ،
‏8 حِيمَا أَذْ شَارْفنْ إِجدْجِيذنْ نْسنْ س سّْنَاسڒْ،
أَيْثْ ن ثَاصِيڒثْ نْسنْ س سْنَاسڒْ ن وُوزَّاڒْ، ▪
‏9 حِيمَا أَذْ خَاسنْ ڭّنْ ڒْحُوكْمْ يُورَانْ.
ذ مَانْ أَيَا أَذْ ثِيڒِي ذ لْعَاضَامَا ن مَارَّا إِمْثِيقَّانْ نّسْ. هَالِّيلُو-يَاه. ▪