ثِيغِيثْ أَذْ إِحْضَا ثَاممِّيثْ
2
‏1 مِّي إِنُو، مَاڒَا ثْقبْڒذْ أَوَاڒنْ إِنُو
ؤُ ثحْضِيذْ ثِيوصَّا إِنُو غَاركْ،
‏2 مَاحنْذْ أَمزُّوغْ نّكْ أَذْ إِوْشْ ثَايْنِيثْ إِ ثِيغِيثْ،
ؤُڒْ نّكْ أَذْ إِميّڒْ غَارْ ڒفْهَامثْ،
‏3 وَاهْ مَاڒَا ثتّْڒَاغِيذْ-د خْ ڒعْقڒْ،
أَذْ ثسّْخذْمذْ ثْمِيجَّا نّكْ مَاحنْذْ أَذْ ثَافذْ ڒفْهَامثْ،
‏4 مَاڒَا ثَارزُّوذْ خَاسْ أَمْ ثَارزُّوذْ خْ نُّوقَارْثْ،
مَاڒَا خَاسْ ثَارزُّوذْ أَمْ خْ ثْخُوبَايْ إِنُّوفَّارنْ، ▫ ▪
‏5 خنِّي أَذْ ثْفهْمذْ إِ ثِيڭّْوُوذِي ن سِيذِي،
ؤُ أَذْ ثَافذْ ثُوسّْنَا ن أَربِّي.
‏6 مَاغَارْ سِيذِي إِتِّيشْ ثِيغِيثْ،
زڭْ ؤُقمُّومْ نّسْ ثتّفّغْ-د ثُوسّْنَا ذ ڒفْهَامثْ. ▪
‏7 إِ ينِّي إِڭُّورنْ نِيشَانْ إِسّوْجذْ أَسنْ ثْوِيزَا،
إِ ينِّي إِڭُّورنْ ذِي ڒكْمَارثْ إِسّوْجذْ أَسنْ أَذُورِّي،
‏8 حِيمَا أَذْ قِّيمنْ تّطّْفنْ ذڭْ إِمسْرَاقْ نْ ڒْحقّْ،
ؤُ نتَّا أَذْ إِسَّارْ أَبْرِيذْ ن إِمدُّوكَّاڒْ نّسْ إِمْثِيقَّانْ.
‏9 خنِّي أَذْ ثْفهْمذْ ثَاسڭْذَا ذ ڒْحقّْ،
ؤُڒَا ذ ڒصْفَايثْ،
كُوڒْ ڒَاثَارْ إِصبْحنْ.
‏10 مَاغَارْ ثِيغِيثْ أَذْ ثَاذفْ غَارْ وُوڒْ نّكْ،
ؤُ ثُوسّْنَا أَذْ ثَارْضَا خْ ڒعْمَارْ نّكْ.
‏11 أَحَاذُورْ أَذْ خَاكْ إِحْضَا،
ڒفْهَامثْ أَذْ خَاكْ ثسَّارْ،
‏12 ... مَاحنْذْ أَذْ شكْ ثْفكّْ زڭْ وبْرِيذْ ن ؤُعفَّانْ،
زڭْ ورْيَازْ نِّي إِقدْجْبنْ أَوَاڒْ نّسْ.
‏13 زڭْ إِنِّي إِسمْحنْ ذڭْ إِمسْرَاقْ إِسڭّْمنْ،
مَاحنْذْ أَذْ ؤُيُورنْ إِبْرِيذنْ ن ثَادْجسْثْ،
‏14 إِنِّي إِفَارّْحنْ مَاحنْذْ أَذْ ڭّنْ ڒْغَارْ،
ؤُ سّْڒِيوْڒِيونْ خْ ڒخْذَاعَاثْ ن ڒْغَارْ،
‏15 ن يِينِّي إِدْجَانْ إِمسْرَاقْ نْسنْ فَارْغنْ،
ذ يِينِّي إِميّْڒنْ سَّا ذ سَّا ذِي ڒَاثَارَاثْ ن يِيخفْ نْسنْ.
‏16 ... مَاحنْذْ أَذْ شكْ ثْفكّْ زِي ثمْغَارْثْ ثْبَارَّانشْثْ،
زِي ثمْغَارْثْ زِي بَارَّا إِ إِتّْغَارَّانْ س وَاوَاڒنْ نّسْ، ▪
‏17 ثنِّي إِسمْحنْ ذڭْ ؤُمدُّوكّڒْ ن ثمْژِي نّسْ،
ؤُ ثتُّو ڒْعَاهْذْ ن أَربِّي نّسْ.
‏18 مِينْزِي ثْهكّْوَا غَارْ ڒْموْثْ جْمِيعْ أَكْ-ذ ثَادَّارْثْ نّسْ،
ؤُ ڒَاثَارَاثْ نّسْ هكّْوَانْثْ غَارْ ڒخْيَاڒَاثْ ن إِمتَّانْ.
‏19 مَارَّا إِنِّي غَارسْ غَا يَاذْفنْ، وَارْ د-إِتّْعِيقِّيبنْ عمَّارْصْ،
وَارْ تَّاكّْوَاضنْ عمَّارْصْ غَارْ إِمسْرَاقْ ن ثُوذَارْثْ.
‏20 ... حِيمَا أَذْ ثُويُورذْ أَبْرِيذْ ن إِصبْحَاننْ،
ؤُ أَذْ ثطّْفذْ ذڭْ إِمسْرَاقْ ن إِمْسڭَّاذنْ،
‏21 مَاغَارْ إِنِّي إِڭُّورنْ نِيشَانْ أَذْ زذْغنْ ذِي ثمُّورْثْ،
ؤُ إِنِّي إِڭُّورنْ س ڒكْمَارثْ أَذْ ذَايسْ قِّيمنْ. ▪
‏22 إِعفَّاننْ أَذْ تّْوَاقضْعنْ زِي ثمُّورْثْ،
إِغدَّارنْ أَذْ زَّايسْ تّْوَاقڒْعنْ. ▪