83
‏1 إِزْڒِي. أَزهّذْ ن أَسَافْ.
‏2 أَ أَربِّي، وَارْ سّغْذْ،
وَارْ تّڭّْ إِخفْ نّكْ ذ أَذهْشُورْ،
وَارْ سقَّارْ شَا، أَ أَربِّي.
‏3 مَاغَارْ خْزَارْ، ڒْعذْيَانْ نّكْ تَّارُّودْجُوذنْ،
إِنِّي شكْ إِشَارّْهنْ سّْڭعّْذنْ أَزدْجِيفْ.
‏4 تّْخَارّْصنْ ذڭْ إِشْثْ ن ثْمعْمُوتْشْ ذِي ثْنُوفَّارْ ضِيدّْ إِ ڒْڭنْسْ نّكْ،
تّمْشَاوَارنْ خْ ينِّي إِتّْوَاحطَّانْ زَّايكْ.
‏5 قَّارنْ: ”أَسمْ-د، أجّْ أَنغْ أَذْ ثنْ نْثحَّا أَمْ ڒْڭنْسْ،
أَڒَامِي وَارْ إِتِّيذَارْ عَاذْ ذڭْ يِيسمْ ن إِسْرَائِيل.“
‏6 مَاغَارْ تّمْشَاوَارنْ س وُوڒْ ذ إِجّْ،
أَقَا تّڭّنْ إِجّْ ن ڒْعَاهْذْ ضِيدّْ إِ شكْ:
‏7 إِقِيضَانْ ن إِذُومْ ذ أَيْثْ ن إِسْمَاعِيلْ،
مُوآبَ ذ أَيْثْ ن هَاجَارْ،
‏8 جَابَالْ ذ عَامُّونْ ذ عَامَالِيقْ،
فِيلِيشِيثْ ذ إِمزْذَاغْ ن صُورْ.
‏9 ؤُڒَا ذ أَشُّورْ إِمَّارْنِي غَارْسنْ.
نِيثْنِي ثُوغَا أَثنْ ذ أَفُوسْ إِجْهذْ إِ أَيْثْ ن لُوطْ. سِيلَاهْ.
‏10 أڭّْ أَسنْ أَمْ مِيذْيَانْ ذ سِيسَارَا،
أَمْ يَابِينْ غَارْ يغْزَارْ ن قِيشُونْ.
‏11 نِيثْنِي تّْوَاثحَّانْ غَارْ عَايْنْ-ذُورْ،
ذوْڒنْ ذ ڒغْبَارْ خْ ثمُّورْثْ.
‏12 أڭّْ إِ-ثنْ ذ ثَارْوَا ن ثَاصِيڒثْ نْسنْ أَمْ غُورَابْ ذ ذِي‘بْ،
مَارَّا أَيْثْ ن جّهْذْ نْسنْ أَمْ زَابَاحْ ذ صَالْمُونَاعْ،
‏13 إِنِّي إِقَّارنْ:
”أجّْ أَنغْ أَذْ نطّفْ ثِيزذِّيغِينْ ن أَربِّي إِ يِيخفْ نّغْ ذ ڒْوَارْثْ.“
‏14 أَ أَربِّي إِنُو، أڭّْ إِ-ثنْ أَمْ يِيجّْ ن ؤُقلِّيجْ إِتّنّْضنْ ذِي ڒعْوِينْ،
أَمْ ؤُڒُومْ زَّاثْ إِ وُوذمْ ن ؤُسمِّيضْ.
‏15 أَمشْنَاوْ ثِيمسِّي ثسّْرقَّا أَزْغَارْ،
أَمشْنَاوْ أَشعَّاڒْ إِتّتّْ إِذُورَارْ، ▫
‏16 أَژّڒْ أَمُّو خَاسنْ س ؤُسمِّيضْ نّكْ،
سْنخْڒعْ إِ-ثنْ س ثْحَارْيَاضْثْ نّكْ.
‏17 ڒحّفْ ؤُذمْ نْسنْ س ڒحْيَا،
مَاحنْذْ نِيثْنِي، أَ سِيذِي، أَذْ أَرْزُونْ خْ يِيسمْ نّكْ.
‏18 أجّْ إِ-ثنْ أَذْ بَارّْقنْ ؤُ أَذْ أَرجْفنْ إِ ڒبْذَا،
أجّْ إِ-ثنْ أَذْ سّضْحَانْ ؤُشَا أَذْ تّْوَاهلّْكنْ،
‏19 حِيمَا أَذْ سّْننْ، أَقَا شكْ وَاهَا إِ غَارْ إِدْجْ يِيسمْ ’سِيذِي‘،
أَمْعُودْجِي خْ مَارَّا ثَامُّورْثْ.