مّژْڒِي ن ثسْڒِيثْ إِ يسْڒِي ذِي دْجِيڒثْ
3
‏1 ”أَرْزُوغْ خَاسْ ذِي دْجْيَاڒِي أَمْ دْجِيغْ خْ ثَاسُّوثْ إِنُو،
أَرْزُوغْ خْ ونِّي إِتّخْسْ ڒعْمَارْ إِنُو.
نشّْ أَرْزُوغْ خَاسْ،
مَاشَا نشّْ وَارْ ث ؤُفِيغْ.
‏2 نشّْ نِّيغْ: ’أَذْ كَّارغْ، أَذْ سُوحغْ ذِي ثنْذِينْثْ،
ذڭْ إِبْرِيذنْ ؤُ خْ إِزَّارِيينْ.
نشّْ أَذْ خَاسْ أَرْزُوغْ، أَذْ أَرْزُوغْ خْ ونِّي إِتّخْسْ ڒعْمَارْ إِنُو.‘
نشّْ أَرْزُوغْ خَاسْ، مَاشَا وَارْ ث ؤُفِيغْ.
‏3 ؤُفِينْ أَيِي إِعسَّاسنْ أَمْ تّنّْضنْ ذِي ثنْذِينْثْ.
نشّْ نِّيغْ: ’مَا ثژْرِيمْ كنِّيوْ ونِّي إِتّخْسْ ڒعْمَارْ إِنُو؟‘
‏4 ڒَامِي ثُوغَا عَاذْ وَارْ خَاسنْ عْذُوغْ، ؤُفِيغْ ث،
ونِّي إِتّخْسنْ ڒعْمَارْ إِنُو.
نشّْ طّْفغْ ث، وَارْ زَّايسْ أَرخُّوغْ
أَڒَامِي ث-إِ-د إِوْيغْ غَارْ ثَادَّارْثْ ن يمَّا،
ذڭْ وخَّامْ ن ذَاخڒْ ن ثنِّي إِ د أَيِي يُورْونْ.
‏5 نشّْ أَذْ كنِّينْثْ أَرّغْ أَذْ تّْجَّادْجَانْثْ، أَ يسِّيسْ ن ؤُرْشَالِيمْ،
غَارْ ثْغَايْضِينْ ن وزْغَارْ ؤُ غَارْ ثُوذَاذِينْ ذڭْ إِيَّارْأنْ،
أَقَا كنِّينْثْ وَارْ هكّْوْڒنْثْ ثَايْرِي،
وَارْ ت-إِ-د-سّكَّارَانْثْ غَارسْ أَڒْ ثخْسْ سِيمَانْثْ نّسْ.“
ثَاوَاسِيثْ ن كُولَا أَكْ-ذ يسْڒِي إِ ڒمْڒَاشْ
‏6 ”مِينْ ثعْنَا ثنِّي إِ د-إِڭعّْذنْ زِي ڒخْڒَا،
أَمْ إِقلِّيجنْ ن دّخَّانْ،
ذڭْ إِجّْ ن ؤُسيْنُو ن مِيرُّو ذ ڒبْخُورْ،
ؤُ س مَارَّا ڒبْزَارْ إِتّْفُوحنْ ن ؤُسبَّابْ؟
‏7 خْزَارْ، رشْثُو ن ثْربُّوثْ ن سُولِيمَانْ،
تّنّْضنْ أَسْ-د ستِّينْ ن أَيْثْ ن بُو-ثغْرُوضْثْ،
زڭْ أَيْثْ ن بُو-ثغْرُوضْثْ ن إِسْرَائِيل،
‏8 مَارَّا إِنِّي إِتّطّْفنْ سِّيفْ، إِنِّي إِڒمّْذنْ أَمنْغِي،
كُوڒْ إِجّْ س سِّيفْ نّسْ غَارْ ثْمصَّاضْثْ نّسْ
زِي سِّيبّثْ ن مِينْ إِسَّاڭّْوَاذنْ ذِي دْجِيڒثْ.
‏9 أَجدْجِيذْ سُولِيمَانْ إِڭَّا إِجّْ ن رشْثُو إِ ثْربُّوثْ إِ يِيخفْ نّسْ
س ؤُكشُّوضْ ن لُوبْنَانْ.
‏10 إِعُومَاذْ غَارْ ثغْمَارْثْ إِڭَّا إِ-ثنْ س نُّوقَارْثْ،
أَعمّذْ ن وعْرُورْ ن وُورغْ ؤُشَا أَغِيمِي ن أَرْجُووَانِي.
ذَاخڒْ نّسْ يَارْضنْ ث
س ثَايْرِي ن يسِّيسْ ن ؤُرْشَالِيمْ.“
‏11 ”فّْغنْثْ ؤُ خْزَارنْثْ، كنِّينْثْ يسِّيسْ ن صِيهْيُونْ،
أَقَا ذَا أَجدْجِيذْ سُولِيمَانْ أَكْ-ذ تَّاجْ إِ زِي ث ثْڭلّذْ يمَّاسْ
ذڭْ وَاسّْ ن وُورَارْ نّسْ،
ذڭْ وَاسّْ ن ڒفْرَاحثْ يُوژْغنْ ذڭْ وُوڒْ نّسْ.“