119
‏1 أَلِيفْ. سّعْذْ نْسنْ إِ يِينِّي إِكمّْڒنْ أَبْرِيذْ ن ثُوذَارْثْ نْسنْ بْڒَا ڒْعِيبْ،
إِنِّي إِڭُّورنْ خْ وبْرِيذْ ن شَّارِيعَا ن سِيذِي. ▪
‏2 سّعْذْ نْسنْ إِ يِينِّي إِحطَّانْ شّْهَاذَاثْ نّسْ،
إِنِّي خَاسْ يَارزُّونْ س مَارَّا ؤُڒْ نْسنْ.
‏3 نِيثْنِي وَارْ تّڭّنْ ڒْغشّْ،
مَاشَا ڭُّورنْ ذڭْ إِبْرِيذنْ نّسْ.
‏4 أَ سِيذِي، شكْ ثُومَارذْ
مَاحنْذْ بْنَاذمْ أَذْ إِحْضَا ثِيوصَّا نّكْ نِيشَانْ.
‏5 مْڒِي قَاعْ إِبْرِيذنْ إِنُو تّْوَاسڭّْذنْ،
مَاحنْذْ أَذْ حْضِيغْ ثِيوصَّا نّكْ،
‏6 خنِّي عمَّارْصْ أَذْ سضْحِيغْ
مَاڒَا خزَّارغْ غَارْ مَارَّا ثِيوصَّا نّكْ.
‏7 س وُوڒْ إِقُّورْ أَذْ شكْ قَاذِيغْ،
مَاڒَا نشّْ ڒمْذغْ ڒحْكَامَاثْ نّكْ إِسڭّْذنْ.
‏8 أَذْ حْضِيغْ ثِيوصَّا نّكْ!
وَارْ ذَايِي سمّحْ مَارَّا!
‏9 بِيثْ. مَامّشْ إِ غَا إِسِّيزْذڭْ إِجّْ ن ؤُبْڒِيغْ أَبْرِيذْ نّسْ؟
س ومْنَاعْ نّسْ ذڭْ وَاوَاڒْ نّكْ.
‏10 نشّْ أَرزُّوغْ خَاكْ س وُوڒْ إِنُو مَارَّا،
وَارْ ذ أَيِي تّجِّي أَذْ فّْغغْ خْ ڒُومُورَاثْ نّكْ.
‏11 مِينْ ثقَّارذْ شكْ، خمّْڒغْ ث ذڭْ وُوڒْ إِنُو،
مَاحنْذْ وَارْ كِيذكْ خطِّيغْ.
‏12 ثتّْوَابَارْكذْ شكْ، أَ سِيذِي،
سڒْمذْ أَيِي ثِيوصَّا نّكْ.
‏13 س إِينْشِيشنْ إِنُو بَارّْحغْ
مَارَّا لْفَارَايِيضْ ن ؤُقمُّومْ نّكْ.
‏14 أَقَا فَارْحغْ س وبْرِيذْ ن شّْهَاذَاثْ نّكْ،
أَمْ خْ مَارَّا مِينْ إِدْجَانْ إِغْڒَا.
‏15 أَذْ خَارّْصغْ ذِي ڒُومُورَاثْ نّكْ،
أَذْ خزَّارغْ غَارْ إِمسْرَاقْ نّكْ.
‏16 نشّْ ضَافَّارغْ ثِيوصَّا نّكْ،
أَوَاڒْ نّكْ وَارْ ث ثتُّوغْ.
‏17 ڭِيملْ. أڭّْ ثْشُونِي إِ ؤُمْسخَّارْ نّكْ،
مَاحنْذْ أَذْ دَّارغْ ؤُ أَذْ حْضِيغْ أَوَاڒْ نّكْ. ▪
‏18 أَرْزمْ أَيِي ثِيطَّاوِينْ إِنُو،
حِيمَا أَذْ ژَترغْ لْمُوعْجِيزَاثْ ن شَّارِيعَا نّكْ.
‏19 نشّْ أَقَا أَيِي ذ أَبَارَّانِي خْ ثمُّورْثْ،
وَارْ خَافِي ثفَّارْ ڒُومُورَاثْ نّكْ. ▪
‏20 ڒعْمَارْ إِنُو إِتّْوَافْنَا،
س ؤُوحّشْ غَارْ لْفَارَايِيضْ نّكْ.
‏21 شكْ ثْعَاقْبذْ إِمْعفَّارنْ إِتّْوَانعْڒنْ،
إِنِّي إِتّفّْغنْ خْ ڒُومُورَاثْ نّكْ.
‏22 كْسِي خَافِي ڒفْضِيحثْ ذ ؤُسحْقَارْ،
مَاغَارْ حْضِيغْ شّْهَاذَاثْ نّكْ.
‏23 ؤُڒَا ذ ڒْحُوكَّامْ قِّيمنْ، سَّاوَاڒنْ أَكْ-ذ وَايَاوْيَا خَافِي،
مَاشَا أَمْسخَّارْ نّكْ إِتّْخَارّصْ ذِي ثْوصَّا نّكْ.
‏24 شّْهَاذَاثْ نّكْ ذ مژْرِي إِنُو،
أَقَا-ثنْثْ ذ إِمْشَاوَارنْ إِنُو. ▪
‏25 ذَالِيثْ. ڒعْمَارْ إِنُو إِڒْصقْ غَارْ ثْعجَّاجْثْ،
أَرّْ-د ذَايِي ثُوذَارْثْ عْلَاحْسَابْ أَوَاڒْ نّكْ.
‏26 نشّْ نعْمغْ إِ شكْ خْ إِبْرِيذنْ إِنُو ؤُ شكْ ثسْثَاجْبذْ أَيِي.
سڒْمذْ أَيِي ثِيوصَّا نّكْ. ▪
‏27 أَرّْ أَيِي أَذْ فهْمغْ أَبْرِيذْ ن ڒُومُورَاثْ نّكْ،
أَذْ خَارّْصغْ ذِي لْمُوعْجِيزَاثْ نّكْ.
‏28 ڒعْمَارْ إِنُو إِفْسِي س وشْضَانْ،
سڭّمْ أَيِي غَارْ وبْرِيذْ ن وَاوَاڒْ نّكْ.
‏29 سِيڭّْوجْ أَيِي خْ وبْرِيذْ ن إِخَارِّيقنْ،
حِينّْ خَافِي س شَّارِيعَا نّكْ.
‏30 نشّْ إِخْضَارغْ أَبْرِيذْ ن ثِيذتّْ،
سَّارْسغْ لْفَارَايِيضْ نّكْ زَّاثِي.
‏31 نشّْ شبَّارغْ ذِي شّْهَاذَاثْ نّكْ، أَ سِيذِي،
وَارْ ذ أَيِي تّجِّي أَذْ سضْحِيغْ.
‏32 نشّْ أَذْ ضْفَارغْ أَبْرِيذْ ن ڒُومُورَاثْ نّكْ،
مَاغَارْ شكْ ثڭِّيذْ تَّاسِيعْ إِ وُوڒْ إِنُو.
‏33 هِي. أَ سِيذِي! سڒْمذْ أَيِي أَبْرِيذْ ن ثْوصَّا نّكْ،
خنِّي نشّْ أَذْ ذَايسْ طّْفغْ أَڒْ أَنڭَّارْ.
‏34 أوْشْ أَيِي ڒفْهَامثْ، خنِّي نشّْ أَذْ حْضِيغْ شَّارِيعَا نّكْ،
ؤُ أَذْ ذَايسْ طّْفغْ س وُوڒْ إِنُو مَارَّا.
‏35 نْذهْ أَيِي خْ وبْرِيذْ ن ڒُومُورَاثْ نّكْ،
مِينْزِي فَارّْحغْ زَّايسْ.
‏36 أَرّْ ؤُڒْ إِنُو غَارْ شّْهَاذَاثْ نّكْ،
وَارْ إِدْجِي غَارْ طّْمعْ ن أَرْبحْ.
‏37 سْهيّضْ ثِيطَّاوِينْ إِنُو خْ ڒْبَاطڒْ،
أَرّْ-د ذَايِي ثُوذَارْثْ س إِبْرِيذنْ نّكْ.
‏38 ضْمنْ مِينْ ثنِّيذْ إِ ؤُمْسخَّارْ نّكْ،
ونِّي شكْ إِتّڭّْوْذنْ.
‏39 سْحيّضْ خَافِي ڒفْضِيحثْ إِ زِي تّڭّْوذغْ،
مَاغَارْ لْفَارَايِيضْ نّكْ شْنَانْثْ.
‏40 خْزَارْ، تّْوحّْشغْ ڒُومُورَاثْ نّكْ،
أَرّْ أَيِي دَّارغْ س ثْسڭْذَا نّكْ.
‏41 وَاوْ. أجّْ أَذْ غَارِي د-ثَاسْ ثْمخْسِيوْثْ نّكْ إِشوَّارنْ، أَ سِيذِي،
أَسنْجمْ نّكْ أَقَا-ث أَمْ مَامّشْ إِ ثنِّيذْ شكْ.
‏42 حِيمَا زمَّارغْ أَذْ أَرّغْ خْ ونِّي زَّايِي إِسّْبهْذَاڒنْ،
مَاغَارْ تّشْڒغْ خْ وَاوَاڒْ نّكْ.
‏43 وَارْ تّكّسْ أَوَاڒْ ن ثِيذتّْ قَاعْ زڭْ ؤُقمُّومْ إِنُو،
مَاغَارْ تّْرَاجِيغْ لْفَارَايِيضْ نّكْ.
‏44 نشّْ أَذْ حْضِيغْ شَّارِيعَا نّكْ بْڒَا قطُّو،
إِ ڒبْذَا قَاعْ.
‏45 نشّْ ڭُّورغْ ذِي تَّاسِيعْ،
مَاغَارْ أَرْزُوغْ خْ ڒُومُورَاثْ نّكْ.
‏46 أَذْ سِّيوْڒغْ خْ شّْهَاذَاثْ نّكْ زَّاثْ إِ إِجدْجِيذنْ،
وَارْ زَّاثْسنْ تّْسضْحِيغْ شَا.
‏47 أَذْ أَرّغْ مژْرِي ذِي ڒُومُورَاثْ نّكْ،
ثِينِّي إِ تّخْسغْ.
‏48 نشّْ أَذْ كْسِيغْ إِفَاسّنْ إِنُو
قِيبَاڒْ إِ ڒُومُورَاثْ نّكْ، ثِينِّي إِ تّخْسغْ،
أَذْ خَارّْصغْ ذِي ثْوصَّا نّكْ.
‏49 زَايِينْ. عْقڒْ خْ وَاوَاڒْ إِ ثنِّيذْ إِ ؤُمْسخَّارْ نّكْ،
مِينْ خفْ ثُويْڒذْ أَسِيثمْ إِنُو.
‏50 ذ وَا ذ أَفوّجْ إِنُو خْ ڒمْحَاينْ إِنُو،
مَاغَارْ لْوَاعْذْ نّكْ يَارَّا-د ذَايِي ثُوذَارْثْ.
‏51 إِمْعفَّارنْ حشّنْ أَيِي-د أَوَاڒْ أَڒْ طَّارْفْ،
مَاشَا نشّْ وَارْ حيِّيذغْ شَا خْ شَّارِيعَا نّكْ.
‏52 نشّْ خَارّْصغْ ذِي لْفَارَايِيضْ نّكْ ن ڒبْذَا، أَ سِيذِي،
خنِّي أَقَا تّْوَافوّْجغْ.
‏53 ثَافْقحْثْ ثطّفْ أَيِي ذِي سِّيبّثْ ن إِعفَّاننْ،
إِنِّي إِسمّْحنْ ذِي شَّارِيعَا نّكْ.
‏54 ثِيوصَّا نّكْ ثُوغَا أَثنْثْ ذ إِزْڒَانْ إِنُو،
ذِي ثَادَّارْثْ ن ثْبَارَّانشْثْ إِنُو.
‏55 ذِي دْجِيڒثْ ثُوغَا تّْخَارّْصغْ ذڭْ يِيسمْ نّكْ، أَ سِيذِي،
ؤُ حْضِيغْ شَّارِيعَا نّكْ. ▪
‏56 أَمُّو إِ ذ أَيِي إِمْسَارْ،
مَاغَارْ حْضِيغْ ڒُومُورَاثْ نّكْ.
‏57 خِيثْ. سِيذِي ذ ثَاسْغَارْثْ إِنُو،
نشّْ نِّيغْ أَذْ حْضِيغْ أَوَاڒنْ نّكْ.
‏58 حشّْمغْ زَّاثْ إِ وُوذمْ نّكْ س مَارَّا وُوڒْ إِنُو،
حِينّْ خَافِي أَمْ مَامّشْ إِ ذ أَيِي ثنِّيذْ.
‏59 نشّْ خَارّْصغْ ذڭْ إِبْرِيذنْ إِنُو،
أَذْ سّْعقْبغْ إِصُورَافْ ن إِضَارنْ إِنُو غَارْ شّْهَاذَاثْ نّكْ.
‏60 نشّْ قدْجْقغْ، وَارْ عطَّاڒغْ شَا،
حِيمَا أَذْ حْضِيغْ ڒُومُورَاثْ نّكْ.
‏61 إِسغْوَانْ ن إِعفَّاننْ شَارّْفنْ أَيِي،
مَاشَا وَارْ تّتُّوغْ شَّارِيعَا نّكْ.
‏62 غَارْ وزْينْ ن دْجِيڒثْ تّْنكَّارغْ،
حِيمَا أَذْ شكْ قَاذِيغْ خْ لْفَارَايِيضْ نّكْ إِسڭّْذنْ.
‏63 نشّْ ذ أَمدُّوكّڒْ ن مَارَّا إِنِّي شكْ إِتّڭّْوذنْ،
ن يِينِّي إِحطَّانْ ڒُومُورَاثْ نّكْ.
‏64 زِي ثْمخْسِيوْثْ نّكْ إِشوَّارنْ ثشُّورْ ثمُّورْثْ مَارَّا، أَ سِيذِي،
سڒْمذْ أَيِي ثِيوصَّا نّكْ.
‏65 ثِيث. شكْ ثڭِّيذْ س ثْشُونِي إِ ؤُمْسخَّارْ نّكْ، أَ سِيذِي،
عْلَاحْسَابْ أَوَاڒْ نّكْ.
‏66 سڒْمذْ أَيِي مَاحنْذْ أَذْ ميّْزغْ ؤُ أَذْ سّْنغْ مْلِيحْ،
مِينْزِي تّشْڒغْ خْ ڒُومُورَاثْ نّكْ.
‏67 قْبڒْ مَا تّْوَاحْصَارغْ، ودَّارغْ،
مَاشَا ڒخُّو حطِّيغْ مِينْ ثقَّارذْ شكْ.
‏68 شكْ ذ أَصبْحَانْ ؤُ ثتّڭّذْ مِينْ إِصبْحنْ،
سڒْمذْ أَيِي ثِيوصَّا نّكْ.
‏69 إِمْعفَّارنْ أَرخُّونْ-د خَافِي إِخَارِّيقنْ،
مَاشَا نشّْ حطِّيغْ ڒُومُورَاثْ نّكْ س مَارَّا ؤُڒْ إِنُو.
‏70 ؤُڒْ نْسنْ وَارْ إِتَّاشَانْ أَمْ ثَاذُونْثْ،
مَاشَا نشّْ، أَقَا شَّارِيعَا نّكْ تَّافغْ ذَايسْ مژْرِي.
‏71 ثُوغَا إِ نشّْ مْلِيحْ ؤُمِي تّْوَاحْصَارغْ،
مَاغَارْ أَمُّو إِ ڒمْذغْ ثِيوصَّا نّكْ.
‏72 شَّارِيعَا زڭْ ؤُقمُّومْ نّكْ غَارِي إِحْڒَا أَطَّاسْ
خْ وَاڒَافْ ن ؤُقِييَّاثْ ن وُورغْ نِيغْ ن نُّوقَارْثْ. ▪
‏73 يُوذْ. إِفَاسّنْ نّكْ ڭِّينْ أَيِي، كوّْننْ أَيِي.
أوْشْ أَيِي ڒعْقڒْ، مَاحنْذْ أَذْ ڒمْذغْ ڒُومُورَاثْ نّكْ. ▪
‏74 إِنِّي شكْ إِتّڭّْوذنْ أَذْ أَيِي ژَترنْ ؤُشَا أَذْ فَارْحنْ،
مَاغَارْ تّْرَاجِيغْ أَوَاڒْ نّكْ.
‏75 نشّْ سّْنغْ، أَ سِيذِي، أَقَا سڭّْذنْثْ ڒحْكَامَاثْ نّكْ،
ؤُ أَقَا شكْ ثحْصَارذْ أَيِي س ڒَامَانْ.
‏76 أجّْ أَذْ ثِيڒِي ثْمخْسِيوْثْ نّكْ إِشوَّارنْ ذ أَفوّجْ إِ نشّْ،
أَمْ مَامّشْ إِ ثنِّيذْ إِ ؤُمْسخَّارْ نّكْ.
‏77 أَذْ خَافِي د-ثَاسْ أَرّحْمثْ نّكْ،
مَاحنْذْ أَذْ دَّارغْ، مَاغَارْ شَّارِيعَا نّكْ ذَايسْ مژْرِي إِنُو.
‏78 أجّْ أَذْ سّضْحَانْ إِمْعفَّارنْ،
مَاغَارْ س إِخَارِّيقنْ سّْفَارّْغنْ أَيِي صِّيفثْ إِنُو،
مَاشَا نشّْ ثْخمَّامغْ ذِي ڒُومُورَاثْ نّكْ.
‏79 أجّْ أَذْ غَارِي د-ذوْڒنْ إِنِّي شكْ إِتّڭّْوذنْ،
إِنِّي إِسّْننْ شّْهَاذَاثْ نّكْ.
‏80 أجّْ أَذْ يِيڒِي ؤُڒْ إِنُو إِمُونْ غَارْ ثْوصَّا نّكْ،
حِيمَا وَارْ تّْسضْحِيغْ شَا.
‏81 كَافْ. ڒعْمَارْ إِنُو إِسْخفْ زِي مژْرِي غَارْ ؤُسنْجمْ نّكْ،
أَقَا تّْرَاجِيغْ أَوَاڒْ نّكْ.
‏82 ثِيطَّاوِينْ إِنُو ذقّْڒنْثْ زِي مژْرِي غَارْ مِينْ ثقَّارذْ شكْ،
ؤُمِي نِّيغْ: ’مڒْمِي إِ خَافِي إِ غَا ثسّْفوّْجذْ؟‘
‏83 مَاغَارْ ذوْڒغْ أَمْ إِشْثْ ن ثْخَانْشثْ ن يِيڒمْ ثُويڒْ ذِي دّخَّانْ،
مَاشَا ثِيوصَّا نّكْ وَارْ ثنْثْ تُّوغْ.
‏84 مشْحَاڒْ ن وُوسَّانْ عَاذْ إِ إِقِّيمنْ إِ ؤُمْسخَّارْ نّكْ؟
مڒْمِي إِ غَا ثْشَارّْعذْ إِنِّي ذ أَيِي إِضفَّارنْ؟
‏85 إِمْعفَّارنْ غْزَانْ أَيِي إِحُوفَارْ،
مِينْ وَارْ د-يُوسِينْ أَكْ-ذ شَّارِيعَا نّكْ.
‏86 مَارَّا ڒُومُورَاثْ نّكْ ذ ثِيذتّْ.
نِيثْنِي ضفَّارنْ أَيِي-د س إِخَارِّيقنْ، أوْشْ أَيِي أَفُوسْ!
‏87 عْڒَاحَاڒْ إِڒِي أَقَا ثحَّانْ أَيِي زِي ثمُّورْثْ،
مَاشَا نشّْ وَارْ حيّْذغْ خْ ڒُومُورَاثْ نّكْ.
‏88 أَرّْ-د ذَايِي ثُوذَارْثْ عْلَاحْسَابْ ثَامخْسِيوْثْ نّكْ إِشوَّارنْ،
خنِّي أَذْ حْضِيغْ شّْهَاذثْ إِ د-إِفّْغنْ زڭْ ؤُقمُّومْ نّكْ.
‏89 لَامِيذْ. أَ سِيذِي، أَوَاڒْ نّكْ إِتّْغِيمَا إِ ڒبْذَا إِمْثنْ ذڭْ ؤُجنَّا.
‏90 ثَامخْسِيوْثْ نّكْ إِشوَّارنْ ثِيوضْ زِي جِّيڒْ أَڒْ جِّيڒْ.
شكْ ثڭِّيذْ ثَامُّورْثْ أَذْ ثْبدّْ ثمْثنْ ؤُ أَمُّو إِ غَا ثقِّيمْ ثْبدّْ. ▪
‏91 عْلَاحْسَابْ لْفَارَايِيضْ نّكْ أَذْ قِّيمنْثْ بدّنْثْ،
مَاغَارْ مَارَّا نِيثنْثِي ذ إِمْسخَّارنْ نّكْ.
‏92 مْڒِي وَارْ ثدْجِي شَّارِيعَا نّكْ ذ مژْرِي إِنُو،
إِڒِي تّْوَاهلّْكغْ ذِي ڒحْصَارثْ إِنُو.
‏93 عمَّارْصْ أَذْ تُّوغْ ڒُومُورَاثْ نّكْ إِ ڒبْذَا،
مَاغَارْ زَّايْسنْثْ ثَارِّيذْ-د أَيِي ثُوذَارْثْ.
‏94 نشّْ أَقَا أَيِي إِ شكْ، سنْجمْ أَيِي،
مِينْزِي أَرْزُوغْ خْ ڒُومُورَاثْ نّكْ.
‏95 إِعفَّاننْ رَاجَانْ أَيِي حِيمَا أَذْ أَيِي ثحَّانْ،
مَاشَا نشّْ خزَّارغْ غَارْ شّْهَاذَاثْ نّكْ.
‏96 نشّْ ژْرِيغْ أَقَا مَارَّا مِينْ ثدْجْ ڒكْمَارثْ غَارسْ أَنڭَّارْ،
مَاشَا ڒُومُورْ نّكْ غَارسْ تَّاسِيعْ أَطَّاسْ.
‏97 مِيمْ. مَامّشْ إِ خَافِي ثْعِيزّْ شَّارِيعَا نّكْ،
أَسّْ إِكْمڒْ تّْخَارّْصغْ ذَايسْ.
‏98 س ڒُومُورَاثْ نّكْ ثَارِّيذْ أَيِي ذ أَمِيغِيسْ خْ ڒْعذْيَانْ إِنُو،
مَاغَارْ أَقَا أَثنْ غَارِي إِ ڒبْذَا.
‏99 نشّْ غَارِي ڒعْقڒْ كْثَارْ خْ مَارَّا إِمْسڒْمَاذنْ إِنُو،
مَاغَارْ تّْخَارّْصغْ ذڭْ إِبْرِيذنْ نّكْ.
‏100 نشّْ غَارِي ڒفْهَامثْ كْثَارْ خْ إِوسُّورَا،
مَاغَارْ حْضِيغْ ڒُومُورَاثْ نّكْ.
‏101 منْعغْ إِضَارنْ إِنُو زِي قَاعْ إِبْرِيذنْ إِعفَّاننْ،
حِيمَا أَذْ حْضِيغْ أَوَاڒْ نّكْ.
‏102 نشّْ وَارْ حيّْذغْ شَا خْ لْفَارَايِيضْ نّكْ،
مَاغَارْ شكْ ذ ونِّي ذ أَيِي إِسّْغَارنْ.
‏103 مَامّشْ إِ غَا يِيڒِي ذ مِيژِيذْ مِينْ ثقَّارذْ شكْ إِ وَانغْ إِنُو،
خْ ثَامّنْثْ إِ ؤُقمُّومْ إِنُو! ▪
‏104 زِي ڒُومُورَاثْ نّكْ تَّارِّيغْ-د ڒعْقڒْ،
س ؤُينِّي شَارّْهغْ كُوڒْ أَمسْرُوقْ ن إِخَارِّيقنْ.
‏105 نُونْ. أَوَاڒْ نّكْ ذ ڒفْنَارْ إِ ؤُضَارْ إِنُو
ذ ثَافَاوْثْ إِ ؤُمسْرُوقْ إِنُو.
‏106 نشّْ جُّودْجغْ ؤُ خْسغْ أَذْ ت سّْقفْڒغْ،
أَقَا أَذْ حْضِيغْ مَارَّا لْفَارَايِيضْ نّكْ إِسڭّْذنْ. ▪
‏107 نشّْ تّْوَاحْصَارغْ أَطَّاسْ، أَ سِيذِي،
أَرّْ-د ذَايِي ثُوذَارْثْ عْلَاحْسَابْ أَوَاڒْ نّكْ.
‏108 تّْزَاوْڭغْ، كْسِي ثِيوْهِيبِينْ ن ڒْخَاضَارْ زڭْ ؤُقمُّومْ إِنُو، أَ سِيذِي،
ؤُ سڒْمذْ أَيِي لْفَارَايِيضْ نّكْ.
‏109 ثُوذَارْثْ إِنُو أَقَا-ث ڒبْذَا ذِي لْخَاطرْ،
مَاشَا عمَّارْصْ أَذْ تُّوغْ شَّارِيعَا نّكْ.
‏110 إِعفَّاننْ ڭِّينْ أَيِي إِجّْ ن ڒْفخْ،
مَاشَا نشّْ وَارْ فّْغغْ شَا خْ ڒُومُورَاثْ نّكْ.
‏111 شّْهَاذَاثْ نّكْ ذ ثَاسْغَارْثْ إِنُو إِ ڒبْذَا،
مَاغَارْ نِيثنْثِي سّْفَارّْحنْثْ ؤُڒْ إِنُو.
‏112 حزّْمغْ ؤُڒْ إِنُو مَاحنْذْ أَذْ ڭّغْ عْلَاحْسَابْ ثِيوصَّا نّكْ،
إِ ڒبْذَا، أَڒْ أَنڭَّارْ.
‏113 سَامِيخْ. أَيْثْ ن ثْنَاينْ ن إِغمْبَابْ شَارّْهغْ ثنْ،
مَاشَا تّخْسغْ شَّارِيعَا نّكْ.
‏114 شكْ ذ أَذُورِّي إِنُو ذ ثَاسدَّارْثْ ن ؤُسڒْقِي إِنُو،
نشّْ تّْرَاجِيغْ أَوَاڒْ نّكْ.
‏115 بعّذْ خَافِي، أَ إِعفَّاننْ،
حِيمَا أَذْ حْضِيغْ ڒُومُورَاثْ ن أَربِّي إِنُو.
‏116 سنّذْ أَيِي عْلَاحْسَابْ لْوَاعْذْ نّكْ،
مَاحنْذْ أَذْ دَّارغْ ؤُ وَارْ تّْسضْحِيغْ ذِي ڒَايَاسْ إِنُو.
‏117 عمّذْ أَيِي، خنِّي أَذْ تّْوَاسْنجْمغْ،
ؤُ أَذْ أَرّغْ مژْرِي ذِي ثْوصَّا نّكْ ڒبْذَا.
‏118 مَارَّا إِنِّي إِتَّاڭّْوجنْ خْ ثْوصَّا نّكْ، سّحْقَارغْ ثنْ،
مَاغَارْ ڒْغشّْ نْسنْ مْغِيرْ ذ إِخَارِّيقنْ.
‏119 أَمْ كُوفُّو ثْمحِّيذْ مَارَّا إِعفَّاننْ زِي ثمُّورْثْ،
س ؤُينِّي تّخْسغْ شّْهَاذَاثْ نّكْ.
‏120 زِي ثِيڭّْوُوذِي زَّايكْ ثشِّيرُّووْ أَرِّيمثْ إِنُو،
أَمُّو إِ ڭّْوذغْ زِي ڒحْكَامَاثْ نّكْ.
‏121 عَايِينْ. نشّْ ڭِّيغْ ڒْحقّْ ذ ثْسڭْذَا،
وَارْ ذ أَيِي تّْسلّمْ إِ ڒْمَارْڭحْ ن ينِّي ذ أَيِي إِحصَّارنْ.
‏122 أڭّْ ڒْعَارْپُونْ ذِي طّْوعْ ن ؤُمْسخَّارْ نّكْ،
وَارْ تّجِّي إِمْعفَّارنْ أَذْ أَيِي حْصَارنْ.
‏123 ثِيطَّاوِينْ إِنُو ذقّْڒنْثْ زِي مژْرِي غَارْ ؤُسنْجمْ نّكْ،
غَارْ لْوَاعْذْ ن ثْسڭْذَا نّكْ.
‏124 أڭّْ س ثْمخْسِيوْثْ نّكْ إِشوَّارنْ أَكْ-ذ ؤُمْسخَّارْ نّكْ،
سڒْمذْ أَيِي ثِيوصَّا نّكْ.
‏125 نشّْ ذ أَمْسخَّارْ نّكْ، أوْشْ أَيِي ڒعْقڒْ،
مَاحنْذْ أَذْ سّْنغْ شّْهَاذَاثْ نّكْ.
‏126 أَقَا يِيوضْ أَسْ-د ڒْحَاڒْ إِ سِيذِي حِيمَا أَذْ إِبدّْ خْ إِضَارنْ نّسْ،
مَاغَارْ نِيثْنِي أَرْژِينْ شَّارِيعَا نّكْ.
‏127 س ؤُينِّي تّخْسغْ ثِيوصَّا نّكْ خْ وُورغْ،
وَاهْ أَطَّاسْ خْ وُورغْ إِتّْوَاصفَّانْ.
‏128 س ؤُينِّي حسْبغْ مَارَّا ڒُومُورَاثْ نّكْ ذِي كُوڒْ ثَامسْڒَاشْثْ نِيشَانْ،
مَاشَا شَارْهغْ كُوڒْ أَمسْرُوقْ ن إِخَارِّيقنْ.
‏129 بِي. شّْهَاذَاثْ نّكْ ذ لْمُوعْجِيزَاثْ،
س ؤُينِّي إِحطَّا ثنْثْ وُوڒْ إِنُو.
‏130 أَنُورْزمْ ن وَاوَاڒنْ نّكْ إِسّْشَانْ ثَافَاوْثْ،
إِ إِحَافِييّنْ إِتِّيشْ أَسنْ ڒعْقڒْ. ▪
‏131 أَرْزْمغْ أَقمُّومْ إِنُو أَطَّاسْ،
ؤُ سَّاحْرَاثغْ زِي مژْرِي غَارْ ڒُومُورَاثْ نّكْ.
‏132 أَرّْ ؤُذمْ نّكْ غَارِي ؤُ حِينّْ خَافِي،
أَمْ مَامّشْ د-ثكَّارْ إِ ينِّي إِتّخْسنْ إِسمْ نّكْ.
‏133 سمْثنْ إِصُورَافْ إِنُو أَمْ مَامّشْ إِ ذ أَيِي ثنِّيذْ،
وَارْ تّجِّي أَذْ خَافِي إِحْكمْ ڒْغشّْ.
‏134 فكّْ أَيِي زِي ڒحْصَارثْ ن إِوْذَانْ،
مَاحنْذْ أَذْ حْضِيغْ ڒُومُورَاثْ نّكْ.
‏135 أجّْ ؤُذمْ نّكْ أَذْ يَارْغْ خْ ؤُمْسخَّارْ نّكْ،
سڒْمذْ أَيِي ثِيوصَّا نّكْ. ▪
‏136 ثِيغزْرَاثِينْ ن وَامَانْ هْوَانْثْ-إِ-د زِي ثِيطَّاوِينْ إِنُو،
مَاغَارْ نِيثْنِي وَارْ حطَّانْ شَّارِيعَا نّكْ.
‏137 ثْسَاذِي. أَقَا شكْ ذ أَمْسڭّذْ، أَ سِيذِي،
ؤُڒَا ذ لْفَارَايِيضْ نّكْ سڭّْذنْثْ.
‏138 شكْ ثُومُورذْ ثَاسڭْذَا ن شّْهَاذَاثْ نّكْ،
ڒْمَانثْ نْسنْ ذ ثَامقّْرَانْثْ أَطَّاسْ.
‏139 أَسمْ إِنُو إِهلّكْ أَيِي،
مَاغَارْ إِنِّي ذ أَيِي إِحصَّارنْ تُّونْ أَوَاڒنْ نّكْ.
‏140 لْوَاعْذْ نّكْ إِقُّورْ أَطَّاسْ،
أَمْسخَّارْ نّكْ إِتّخْسْ إِ-ث. ▪
‏141 نشّْ ذ أَمُوقْڒِيڒْ ؤُ تّْوَاسحْقَارغْ،
مَاشَا وَارْ تّتُّوغْ ڒُومُورَاثْ نّكْ.
‏142 ثَاسڭْذَا نّكْ ذ إِشْثْ ن ثْسڭْذَا إِ ڒبْذَا،
شَّارِيعَا نّكْ ذ ثِيذتّْ.
‏143 دِّيقثْ ذ ثڭّْوُوذِي ڒقّْفنْثْ أَيِي،
مَاشَا ڒُومُورَاثْ نّكْ ذَايْسنْثْ مژْرِي إِنُو.
‏144 ثَاسڭْذَا ن شّْهَاذَاثْ نّكْ إِ ڒبْذَا إِ ثدْجْ.
سفْهمْ أَيِي ثنْثْ، خنِّي أَذْ دَّارغْ.
‏145 قُوفْ. ڒَاغِيغْ س مَارَّا ؤُڒْ إِنُو، أَرّْ-د خَافِي، أَ سِيذِي،
خنِّي أَذْ حْضِيغْ ثِيوصَّا نّكْ.
‏146 نشّْ ڒَاغِيغْ-د خَاكْ، فكّْ أَيِي،
خنِّي أَذْ حْضِيغْ مَارَّا شّْهَاذَاثْ نّكْ.
‏147 قْبڒْ ثُوفُّوثْ ثُوغَا تّْڒَاغِيغْ حِيمَا أَذْ أَيِي د-ثوْشذْ أَفُوسْ،
رَاجِيغْ أَوَاڒْ نّكْ. ▪
‏148 ثِيطَّاوِينْ إِنُو فَاقنْثْ قْبڒْ ڒْوقْثْ ن وُوضُوفْ ن وشْبَارْ،
حِيمَا أَذْ خَارّْصغْ ذِي مِينْ ثقَّارذْ. ▪
‏149 سڒْ-د غَارْ ثْمِيجَّا إِنُو عْلَاحْسَابْ ثَامخْسِيوْثْ نّكْ إِشوَّارنْ، أَ سِيذِي،
أَرّْ-د ذَايِي ثُوذَارْثْ عْلَاحْسَابْ لْفَارَايِيضْ نّكْ.
‏150 إِنِّي يَارزُّونْ أَذْ ڭّنْ ڒفْضَايحْ ؤُذْسنْ أَيِي،
أَقَا نِيثْنِي ڭّْوجنْ أَطَّاسْ خْ شَّارِيعَا نّكْ.
‏151 شكْ ثُوذْسذْ، أَ سِيذِي،
مَارَّا ڒُومُورَاثْ نّكْ ذ ثِيذتّْ إِ دْجَانْ.
‏152 ؤُڒَا ذ أَطَّاسْ زڭْ وَامِي ثُوغَا سّْنغْ شّْهَاذَاثْ نّكْ،
مَاغَارْ شكْ ثڭِّيذْ ثنْثْ إِ ڒبْذَا.
‏153 رِيخْ. خْزَارْ غَارْ ڒغْبنْ إِنُو ؤُ ثسّْنجْمذْ أَيِي،
مَاغَارْ وَارْ تُّوغْ شَّارِيعَا نّكْ.
‏154 أَغْ أَيِي ثَاسْغَارْثْ ؤُشَا فكّْ أَيِي،
أَرّْ-د ذَايِي ثُوذَارْثْ أَمْ مَامّشْ إِ ذ أَيِي ثنِّيذْ.
‏155 إِڭّْوجْ ؤُسنْجمْ خْ إِعفَّاننْ،
مَاغَارْ وَارْ أَرزُّونْ ثِيوصَّا نّكْ.
‏156 أَ سِيذِي، أَرّحْمثْ نّكْ ذ أَطَّاسْ،
أَرّْ-د ذَايِي ثُوذَارْثْ عْلَاحْسَابْ لْفَارَايِيضْ ن نّكْ.
‏157 إِنِّي ذ أَيِي إِتّْذَارَّاشنْ ذ ينِّي ذ أَيِي إِحصَّارنْ أَقَا أَثنْ س وَاطَّاسْ،
مَاشَا نشّْ وَارْ حيّْذغْ شَا خْ شّْهَاذَاثْ نّكْ.
‏158 ژْرِيغْ إِنِّي ذ أَيِي إِغْذَارنْ ؤُشَا عِيفّغْ ثنْ،
مَاغَارْ نِيثْنِي وَارْ طِّيفنْ ذڭْ وَاوَاڒْ نّكْ.
‏159 خْزَارْ، مَامّشْ تّخْسغْ ڒُومُورَاثْ نّكْ، أَ سِيذِي،
أَرّْ-د ذَايِي ثُوذَارْثْ عْلَاحْسَابْ ثَامخْسِيوْثْ نّكْ إِشوَّارنْ.
‏160 بدُّو ن وَاوَاڒْ نّكْ أَقَا-ث ذ ثِيذتّْ،
كُوڒْ ڒحْكَامْ إِسڭّْذنْ زَّايكْ أَقَا-ث إِ ڒبْذَا.
‏161 شِينْ. ڒْحُوكَّامْ ذَارّْشنْ خَافِي خْ وَالُو،
مَاشَا ؤُڒْ إِنُو ثُوغَا إِتّڭّْوذْ زڭْ وَاوَاڒْ نّكْ.
‏162 نشّْ فَارْحغْ خْ لْوَاعْذْ نّكْ،
أَمشْنَاوْ إِجّنْ إِ إِتَّافْ إِشْثْ ن ثْكشَّاضْثْ ثَامقّْرَانْثْ.
‏163 نشّْ شَارّْهغْ أَخَارِّيقْ ؤُ عِيفّغْ ث،
مَاشَا تّخْسغْ شَّارِيعَا نّكْ.
‏164 سبْعَا ن ثْوَاڒَاوِينْ ذڭْ وَاسّْ صبْحغْ شكْ،
خْ ڒحْكَامَاثْ ن ثْسڭْذَا نّكْ.
‏165 إِنِّي إِتّخْسنْ شَّارِيعَا نّكْ، أَقَا غَارْسنْ ڒهْنَا ثَامقّْرَانْثْ،
وَارْ ذِينْ أَژْرُو ن ؤُنقْرَاضْ زَّاثْسنْ.
‏166 أَ سِيذِي، تّْرَاجِيغْ أَسنْجمْ نّكْ،
ؤُ تّڭّغْ عْلَاحْصَابْ ثِيوصَّا نّكْ.
‏167 ڒعْمَارْ إِنُو إِحطَّا شّْهَاذَاثْ نّكْ،
تّخْسغْ ثنْثْ أَطَّاسْ.
‏168 نشّْ حطِّيغْ ڒُومُورَاثْ نّكْ ذ شّْهَاذَاثْ نّكْ،
مَاغَارْ مَارَّا إِبْرِيذنْ إِنُو أَرْزْمنْ زَّاثكْ.
‏169 ثَاوْ. أَ سِيذِي، أجّْ أَذْ غَاركْ د-يَاوضْ ؤُڒَاغِي إِنُو زَّاثْ إِ وُوذمْ نّكْ،
أوْشْ أَيِي ڒعْقڒْ عْلَاحْسَابْ أَوَاڒْ نّكْ.
‏170 أجّْ أَذْ د-يَاسْ ؤُحشّمْ إِنُو غَارْ وُوذمْ نّكْ،
سنْجمْ أَيِي أَمْ مَامّشْ إِ ذ أَيِي ثنِّيذْ.
‏171 إِينْشِيشنْ إِنُو أَذْ ؤُشْرُورنْ أَصبّحْ أَمْ إِجّْ ن ڒْعُونْصَارْ،
مَاغَارْ شكْ ثسّڒْمَاذذْ أَيِي ثِيوصَّا نّكْ.
‏172 إِڒسْ إِنُو أَذْ يَارّْ مِينْ ثنِّيذْ شكْ،
مَاغَارْ مَارَّا ڒُومُورَاثْ نّكْ سڭّْذنْ.
‏173 أجّْ أَفُوسْ نّكْ أَذْ أَيِي إِڭّْ ثْوِيزَا،
مَاغَارْ إِخْضَارغْ ڒُومُورَاثْ نّكْ.
‏174 أَ سِيذِي، تّْمژْرغْ غَارْ ؤُسنْجمْ نّكْ،
شَّارِيعَا نّكْ أَقَا ذَايسْ مژْرِي إِنُو.
‏175 أجّْ ڒعْمَارْ إِنُو أَذْ إِدَّارْ، أَذْ شكْ إِصبّحْ،
أَذْ أَيِي عَاوْننْثْ لْفَارَايِيضْ نّكْ.
‏176 نشّْ ودَّارغْ أَمْ إِجّْ ن ؤُهُوڒِي إِودَّارنْ.
أَرْزُو خْ ؤُمْسخَّارْ نّكْ، مَاغَارْ وَارْ تُّوغْ ڒُومُورَاثْ نّكْ. ▪