6
‏1 ”مَانِي يُويُورْ لِّيفْ نّمْ،
أَ شمْ إِشْنَانْ قَاعْ خْ ثمْغَارِينْ؟
مَانِي يَارَّا س ؤُزدْجِيفْ لِّيفْ نّمْ؟
نشِّينْ نخْسْ أَذْ خَاسْ نَارْزُو أَكِيذمْ!“
‏2 ”لِّيفْ إِنُو إِهْوَا غَارْ ؤُحْوِيشْ نّسْ،
غَارْ ثْپُوذَا س ڒعْطُورْ،
حِيمَا أَذْ يَارْوسْ ذڭْ إِحْوِيشنْ،
حِيمَا أَذْ إِسّْمُونْ ثِيلِيلِّيشِينْ. ▫
‏3 نشّْ زڭْ لِّيفْ إِنُو،
ؤُ لِّيفْ إِنُو أَقَا-ث إِنُو،
نتَّا ذ ونِّي يَاركّْوْسنْ جَارْ ثْلِيلِّيشِينْ.“
أَسْڒِي إِغنّجْ خْ وژْرِي ن ثسْڒِيثْ
‏4 ”شمْ ثْصبْحذْ، أَ ثَامدُّوكّتْشْ إِنُو،
أَمشْنَاوْ ثِيرْصَا،
ثشْنِيذْ أَمْ ؤُرْشَالِيمْ،
ثسَّاڭّْوَاذذْ أَمْ إِسذِّييّنْ ن ڒْعسْكَارْ س ثْعدْجَانِينْ نْسنْ.
‏5 كّسْ ثِيطَّاوِينْ زَّايِي،
مَاغَارْ نِيثنْثِي غضْڒنْثْ أَيِي إِفَادّنْ أَطَّاسْ.
أَشوَّافْ نّمْ أَمشْنَاوْ ثَاحِيمَارْثْ ن إِغَايْضنْ
إِ إِجْنَانْ خْ إِذُورَارْ ن جِيلْعَاذْ.
‏6 ثِيغْمَاسْ نّمْ ڭِّينْثْ أَمْ ثْحِيمَارْثْ ن وُودْجِي،
إِ د-إِتّْڭعَّاذنْ زڭْ ومْشَانْ ن ؤُصبّنْ،
مَارَّا ثِيخسْوِينْ ؤُرْونْثْ ثَاشْنِيوْثْ،
وَارْ ثقِّيمْ إِشْثْ نْبْڒَا إِحنْجِيرنْ.
‏7 لْحنْكَاثْ نّمْ أَمْ ثْرمَّانْثْ إِبْضَانْ
أَوَارْنِي إِ لّْثَامْ نّمْ.
‏8 أَقَا ذِينْ ستِّينْ ن ثْجدْجِيذِينْ ذ ثْمنْيِينْ ن ثِييَّا،
ؤُڒَا ذ ثِيعْزَارِييِّينْ بْڒَا ڒحْسَابْ.
‏9 وحّْذسْ نتَّاثْ، ثَاذْبِيرْثْ إِنُو، ثنِّي إِكمّْڒنْ إِنُو،
أَينِّي ن يسِّيسْ ن يمَّاسْ،
نتَّاثْ ذ ثنِّي إِفَارْزنْ غَارْ ثنِّي إِ ذ أَسْ د-يُورْونْ.
مَاڒَا زْڒِينْثْ ت ثْيسِّيثْ، أَذْ ت سّْعُودْجَانْثْ،
ثِيجدْجِيذِينْ ذ ثِييَّا أَذْ ت شنّْعنْثْ س إِزْڒَانْ.“
‏10 ”مِينْ ثعْنَا ثنِّي د-إِسِّيجّنْ أَمْ ثْفَاوْثْ ن ڒفْجَارْ،
ثشْنَا أَمْ ثْزِيرِي إِقفْڒنْ، ثصْفَا أَمْ ثْفُوشْثْ يَارقّنْ،
ثسَّاڭّْوَاذْ أَمْ إِسذِّييّنْ ن ڒْعسْكَارْ س ثْعدْجَانِينْ؟“
‏11 ”نشّْ حْوِيغْ غَارْ ثحْوِيشْثْ ن ثْشجِّيرَا ن ثغْيَاشْثْ
حِيمَا أَذْ خْزَارغْ أَغمُّويْ إِبدّنْ ذِي ثغْزُورْثْ،
حِيمَا أَذْ خْزَارغْ مَا ثَازَايَارْثْ ثسُّوفّغْ-د،
مَا ثِيشجِّيرَا ن أَرمَّانْ تّْنوَّارنْثْ.
‏12 ثُوغَا وَارْ د-أَرِّيغْ ثَايْنِيثْ أَقَا ڒعْمَارْ إِنُو إِنْضَارْ أَيِي
ذڭْ إِكَارُّوثنْ ن ڒْڭنْسْ إِنُو، ن إِجّْ ن وشْرِيمْ.“