أَرْشَامْ ن ورْيَازْ ونِّي إِجِّينْ أَذْ إِغكّْوِي إِخفْ نّسْ
7
‏1 مِّي إِنُو، حْضَا أَوَاڒنْ إِنُو،
خمّڒْ ثِيوصَّا إِنُو غَاركْ.
‏2 حْضَا ثِيوصَّا إِنُو ؤُ شكْ أَذْ ثقِّيمذْ ثدَّارذْ،
حْضَا ثَاغُورِي إِنُو أَمْ مُومُّو ن ثِيطّْ نّكْ. ▪
‏3 قّنْ إِ-ثنْثْ غَارْ إِضوْضَانْ نّكْ،
أَرِي ثنْثْ خْ ثڒْوِيحْثْ ن وُوڒْ نّكْ. ▪
‏4 إِنِي إِ ثِيغِيثْ: ’شمْ ذ ؤُتْشْمَا!‘،
ؤُ سمَّا ڒفْهَامثْ: ’أَمدُّوكّڒْ إِنُو!‘،
‏5 مَاحنْذْ نِيثنْثِي أَذْ شكْ حْضَانْ زِي ثمْغَارْثْ ثَابَارَّانشْثْ،
زِي ثمْغَارْثْ زِي بَارَّا إِ شكْ إِتّْغَارَّانْ س وَاوَاڒنْ نّسْ. ▪
‏6 مَاغَارْ زِي ڒْكَازِي ن ثَادَّارْثْ إِنُو،
جَارْ شّبَّاشْ ن ڒْكَازِي سوْضغْ غَارْ وَادَّايْ،
‏7 سوْضغْ غَارْ إِحَافِييّنْ إِنِّي وَارْ إِتّْحِيكِينْ،
جَارْ إِحْرَامنْ حكَّارغْ إِجّْ ن ؤُحُوذْرِي س وُوڒْ وَارْ إِمْثنْ.
‏8 نتَّا إِژْوَا أَبْرِيذْ غَارْ ثغْمَارْثْ نّسْ،
ؤُ إِطّفْ أَبْرِيذْ غَارْ ثَادَّارْثْ نّسْ.
‏9 غَارْ ثْبَامْبَاسْثْ، غَارْ ثْمذِّيثْ ن وَاسّْ،
ذِي ڒَادْجَاغْ نْ دْجِيڒثْ ذ ثُوبَّارْشنْثْ،
‏10 خْزَارْ، أَقَا إِشْثْ ن ثمْغَارْثْ ثُوسَا-د إِ ؤُمْسَاڭَارْ أَكِيذسْ،
ذڭْ وَارُّوضْ ن ثمْغَارْثْ ن فَارْقْ-شّْغڒْ ؤُ س ثحْرَايْمشْثْ ن وُوڒْ.
‏11 نتَّاثْ ثخْثِيخْ ؤُ ثْغوّغْ،
إِضَارنْ نّسْ وَارْ قِّيمنْ عَاذْ ذِي ثَادَّارْثْ. ▪
‏12 إِشْثْ ن ثْوَاڒَا ذِي بَارَّا، خنِّي عَاوذْ ذڭْ إِزُورَايْ،
غَارْ مَارَّا ثِيغمَّارْ ن إِبْرِيذنْ ثتّْحَامَا.
‏13 نتَّاثْ ثطّفْ إِ-ث ؤُ ثسُّوذمْ إِ-ث،
ثقْجَارْ ؤُذمْ نّسْ، ثنَّا أَسْ:
‏14 ”ثُوغَا خَافِي مَاحنْذْ أَذْ وْشغْ ثِيوْهِيبِينْ ن ڒهْنَا.
أَسّْ-أَ سّْقفْڒغْ لْوُوعُوذْ إِنُو.
‏15 س ؤُينِّي إِ د-فّْغغْ مَاحنْذْ أَذْ شكْ مّْسَاڭَارغْ،
مَاحنْذْ أَذْ خَاكْ أَرْزُوغْ ؤُ أَمُّو إِ شكْ ؤُفِيغْ.
‏16 نشّْ سُّوغْ مَالْثَاثْ خْ قَامَا إِنُو،
س ڒِيزَارَاثْ إِزوّْقنْ إِمُوذنْ س ڒقْثنْ أَزْذَاذْ زِي مِيصْرَا.
‏17 نشّْ رُوشّغْ ثَاسُّوثْ إِنُو
س مِيرُّو ذ وشْفِيڒْ ذ ڒْقَارْفَا. ▪
‏18 أَسْ-د، أجّْ أَنغْ أَذْ نجِّيونْ ثِيمخْسَا أَڒْ ثُوفُّوثْ،
أجّْ أَنغْ أَذْ نَارّْ مژْرِي إِ ثَايْرِي.
‏19 مَاغَارْ أَرْيَازْ وَارْ إِدْجِي ذِي ثَادَّارْثْ،
نتَّا إِسَافَارْ إِڭّْوجْ أَطَّاسْ.
‏20 إِكْسِي إِشْثْ ن ثْكمُّوسْثْ ن ثْمنْيَاثْ ن نُّوقَارْثْ أَكِيذسْ،
أَذْ يَارڭّْوحْ غَارْ وَاسّْ ن ثْزِيرِي إِقفْڒنْ.“
‏21 أَمُّو إِ ث ثطّفْ س وَاطَّاسْ ن ڒْهَارْذْ نّسْ،
ثغْوَا إِ-ث س ڒهْرُوذْ نّسْ إِزوّْقنْ ن إِينْشِيشنْ نّسْ.
‏22 ذغْيَا يتَّا يَارْذفْ إِ-ت، أَمْ إِجّْ ن ؤُفُونَاسْ إِڭُّورنْ غَارْ ڒْڭُورْنثْ،
أَمْ إِشْثْ ن سّْنسْڒثْ خْ إِضَارنْ إِڭُّورنْ غَارْ ؤُمَارّثْ ن ؤُپُوهَاڒِي،
‏23 أَڒَامِي د أَسْ ثْشَارّڭْ فْڒِيثْشَا ثْسَا،
أَمْ يِيجّْ ن وجْضِيضْ إِضْوِينْ ذڭْ إِجّْ ن ونْذَايْ،
ؤُ وَارْ إِسِّينْ أَقَا وَانِيثَا إِتّْوَاڭّْ ضِيدّْ إِ ثُوذَارْثْ نّسْ. ▪
‏24 خنِّي ڒخُّو، أَ إِحنْجِيرنْ، سْڒمْ-د غَارِي،
ؤُ سْڒمْ غَارْ وَاوَاڒنْ ن ؤُقمُّومْ إِنُو.
‏25 أجّْ ؤُڒْ نّكْ وَارْ إِتّْوذِّيرْ ذڭْ إِبْرِيذنْ نّسْ،
وَارْ تّْميِّيڒْ غَارْ إِمسْرَاقْ نّسْ.
‏26 مَاغَارْ ذڭْ وَاطَّاسْ إِتّْوَايزْمنْ إِنِّي ثغْضرْ،
إِمْغَارْ وَاطَّاسْ لْعَاذَاذْ ن مَارَّا إِنِّي ثنْغَا.
‏27 ثَادَّارْثْ نّسْ ثشُّورْ س إِبْرِيذنْ غَارْ ڒَاخَارْثْ،
إِنِّي إِهكّْوَانْ غَارْ إِخَّامنْ ن ذَاخڒْ ن ڒْموْثْ. ▪