إِلِيهُو يَارنِّي ذِي ڒْحَارْضْ أَمزْوَارُو نّسْ
33
‏1 سڒْ ڒخُّو غَارْ ڒْهَارْضْ إِنُو، أَيُوبْ،
أوْشْ أَمزُّوغْ إِ وَاوَاڒنْ إِنُو مَارَّا.
‏2 خْزَارْ، أَرْزْمغْ أَقمُّومْ إِنُو،
إِسَّاوَاڒْ يِيڒسْ إِنُو سَاذُو وَانغْ إِنُو.
‏3 تّفّْغنْ وَاوَاڒنْ إِنُو زِي ڒصْفَايثْ ن وُوڒْ إِنُو،
ثُوسّْنَا ثقُّورْ أَذْ خَاسْ هَارّْذنْ إِينْشِيشنْ إِنُو.
‏4 أَرُّوحْ ن أَربِّي إِڭَّا أَيِي،
أَصُوضِي ن نّفْسْ ن ؤُمْزمَّارْ خْ كُوڒْشِي إِوْشَا أَيِي ثُوذَارْثْ.
‏5 مَاڒَا ثْزمَّارذْ، أَرّْ-د خَافِي.
سَارْسْ أَيِي ثَامسْڒَاشْثْ، بدّْ زَّاثِي!
‏6 خْزَارْ، نشّْ أَمْ شكْ زَّاثْ إِ أَربِّي،
ؤُڒَا ذ نشّْ تّْوَاڭّغْ زڭْ ؤُبدْجَاعْ. ▪
‏7 خْزَارْ، أَهُوذِّي إِنُو وَارْ شكْ إِسِّيڭّْوِيذْ شَا،
وَارْ خَاكْ تّْزيَّارغْ شَا أَطَّاسْ.
‏8 س ثِيذتّْ، أَقَا ثنِّيذْ ث ذڭْ إِمزُّوغنْ إِنُو،
سْڒِيغْ إِ ڒْحسّْ ن وَاوَاڒنْ-أَ: ▪
‏9 ’نشّْ ذ أَمزْذَاڭْ، بْڒَا دّنْبْ،
ذ أَفُورِّي إِ دْجِيغْ ؤُ وَارْ ذَايِي شَا ن ڒْمُوعْصِييّثْ.
‏10 خْزَارْ، يَارزُّو سِّيبّثْ حِيمَا أَذْ زَّايِي إِشثْشَا،
إِحسّبْ أَيِي ذ ڒعْذُو نّسْ. ▪
‏11 إِضَارنْ إِنُو إِقّنْ إِ-ثنْ غَارْ ؤُكشُّوضْ،
إِحطَّا مَارَّا إِمسْرَاقْ إِنُو.‘ ▪
‏12 خْزَارْ، أَذْ أَشْ إِنِيغْ، وَارْ ثدْجِيذْ شَا ذ أَمْسڭّذْ ذڭْ ؤُيَا،
مَاغَارْ أَربِّي ذ أَمقّْرَانْ خْ بْنَاذمْ.
‏13 مِينْ خفْ كِيذسْ ثتّمْعَارِّيذْ؟
أَقَا نتَّا وَارْ إِتّڭّْ ڒحْسَابْ إِ مَارَّا ثِيمڭَّا نّسْ!
‏14 مَاغَارْ أَربِّي إِسَّاوَاڒْ إِشْثْ ن ثْوَاڒَا نِيغْ ثْنَاينْ ن ثْوَاڒَاوِينْ،
مَاشَا بْنَاذمْ وَارْ إِحطِّي:
‏15 ذِي ثِيرْجَا، س إِشْثْ ن ثْمژْرِيوْثْ ذِي دْجِيڒثْ،
خْمِي د-إِوطَّا يِيضسْ يُودْجْغنْ خْ إِوْذَانْ،
ذڭْ ؤُنُوذمْ ذِي رشْثُو.
‏16 يَارزّمْ نتَّا أَمزُّوغْ ن إِوْذَانْ،
إِتّْشمّعْ س ؤُشمِّيعْ نّسْ خْ ؤُودّبْ نْسنْ،
‏17 حِيمَا أَذْ إِسّْحيّذْ بْنَاذمْ خْ ثْمڭِّيثْ نّسْ ثَاعفَّانْثْ،
حِيمَا أَذْ إِسّْبدّْ نّْفَاخثْ خْ ورْيَازْ.
‏18 نتَّا إِمنّعْ ڒعْمَارْ ن بْنَاذمْ زڭْ ؤُوطُّو ذڭْ ونْضڒْ،
ثُوذَارْثْ نّسْ زڭْ ؤُهلّكْ س لَانْسَا.
‏19 إِجيّحْ إِ-ث ڒحْرِيقْ ذِي قَامَا نّسْ،
ؤُڒَا ذ أَمنْغِي ڒبْذَا ذڭْ إِخْسَانْ نّسْ.
‏20 ثُوذَارْثْ نّسْ ثَارَّا إِ-ث إِتّْعِيفَّا أَغْرُومْ،
ؤُ ڒعْمَارْ نّسْ يَارَّا إِ-ث إِتّْعِيفَّا مَاشَّا إِصبْحنْ أَطَّاسْ. ▪
‏21 إِقطَّا ويْسُومْ نّسْ زڭْ وُوذمْ نّسْ،
إِخْسَانْ نّسْ نِّي وَارْ تّْوَاژَارنْ عمَّارْصْ، أَقَا تّْبَاننْ ڒخُّو.
‏22 إِتّْقَارَّابْ ڒعْمَارْ نّسْ غَارْ ونْضڒْ،
ثُوذَارْثْ نّسْ غَارْ إِجَارَّاينْ ن ڒْموْثْ.
‏23 مَاڒَا خنِّي ذِينْ إِجّْ ن لْمَالَاكْ إِبدّْ أَسْ-د غَارْ ؤُغزْذِيسْ، إِجّْ ن ڒْعَاذڒْ،
إِجّنْ زڭْ وَاڒفْ،
حِيمَا أَذْ إِسّْشنْ إِ بْنَاذمْ ثَاسڭْذَا نّسْ،
‏24 خنِّي أَذْ خَاسْ إِحِينّْ، أَذْ يِينِي:
’فكّْ إِ-ث، أَڒَامِي نتَّا وَارْ إِهكّْوِي ذڭْ ونْضڒْ،
أَقَا نشّْ ؤُفِيغْ أَصْڒَاحْ خَاسْ!‘
‏25 خنِّي أَذْ ثْنعْنعْ أَرِّيمثْ نّسْ كْثَارْ زِي طّْرِي ن ثمْژِي،
أَذْ د-إِذْوڒْ غَارْ وُوسَّانْ ن ثمْژِي نّسْ.
‏26 نتَّا أَذْ إِتَّارْ أَربِّي س ثُوثْرَا يُودْجْغنْ ؤُ نتَّا أَذْ خَاسْ يَارْضَا،
أَڒَامِي وَانِيثَا أَذْ إِژَارْ ؤُذمْ نّسْ ذڭْ ؤُسْڒِيوْڒوْ ن ڒفْرَاحثْ،
ؤُ أَمُّو إِ غَا يَارّْ نتَّا إِ بْنَاذمْ ثَاسڭْذَا نّسْ. ▪
‏27 أَذْ إِغنّجْ إِ يوْذَانْ، أَذْ يِينِي:
’نشّْ خْضِيغْ، سّْفَارْغغْ مِينْ إِسڭّْذنْ،
مَاشَا نتَّا وَارْ زَّايِي ت يخْڒِيفْ.
‏28 إِفكّْ أَربِّي ڒعْمَارْ إِنُو زڭْ ونْضڒْ،
ثُوذَارْثْ إِنُو ثْخزَّارْ أَمُّو ذ وَامُّو ذِي ثْفَاوْثْ.‘
‏29 خْزَارْ، مَارَّا أَيَا إِتّڭّْ إِ-ث أَربِّي،
ثْنَاينْ نِيغْ ثْڒَاثَا ن ثْوَاڒَاوِينْ أَكْ-ذ ورْيَازْ،
‏30 حِيمَا أَذْ إِسّعْقبْ ڒعْمَارْ نّسْ زڭْ ونْضڒْ،
حِيمَا أَذْ ث يَارّْ يَارقّْ س ثْفَاوْثْ ن ثُوذَارْثْ. ▪
‏31 حْضَا، أَيُوبْ! سڒْ-د غَارِي!
سْقَارْ، خنِّي نشّْ أَذْ سِّيوْڒغْ.
‏32 مَاڒَا غَاركْ أَوَاڒنْ وجْذنْ، أَرّْ-د خَافِي،
سِيوڒْ، مَاغَارْ غَارِي س ڒْخَاضَارْ أَذْ خَاكْ بَارِّيغْ.
‏33 مَاڒَا لَّا، سڒْ-د غَارِي!
سْقَارْ، ؤُ أَذْ أَشْ سّْغَارغْ ثِيغِيثْ.