سِيذِي إِسِّيوڒْ أَكْ-ذ أَيُوبْ
40
‏1 يَارْنِي يَارَّا-د سِيذِي خْ أَيُوبْ، إِنَّا:
‏2 مَا إِخْسْ ونِّي إِتّمْشَارَّاعنْ أَكْ-ذ ؤُمْزمَّارْ خْ كُوڒْشِي أَذْ ث إِوبّخْ عَاذْ؟
أجّْ ونِّي إِخْسنْ أَذْ إِذْعَا أَربِّي، أَذْ د-يَارّْ!
‏3 خنِّي يَارَّا-د أَيُوبْ خْ سِيذِي، إِنَّا:
‏4 خْزَارْ، نشّْ ذْرُوسْ، مِينْ زمَّارغْ أَذْ خَاكْ د-أَرّغْ؟
نشّْ أَذْ ڭّغْ أَفُوسْ إِنُو خْ ؤُقمُّومْ إِنُو. ▪
‏5 أَقَا سِّيوْڒغْ إِشْثْ ن ثْوَاڒَا، مَاشَا وَارْ د-تَّارِّيغْ عَاذْ.
ثْوَاڒَا وِيسّْ ثْنَاينْ وَارْ ذ أَسْ أَرنِّيغْ!
أَربِّي إِكمّرْ أَوَاڒنْ نّسْ إِ أَيُوبْ
‏6 خَاسْ ؤُشَا يَارْنِي يَارَّا-د سِيذِي خْ أَيُوبْ زِي ثْحَارْيَاضْثْ، إِنَّا:
‏7 بْيسْ خنِّي ثِيجْعِينَّاثِينْ نّكْ أَمْ ورْيَازْ.
نشّْ خْسغْ أَذْ شكْ سّقْسِيغْ ؤُ شكْ أَرّْ-د خَافِي!
‏8 مَا ثخْسذْ س ثِيذتّْ أَذْ ثَارْژذْ ڒْحُوكْمْ إِنُو؟
مَا ثخْسذْ أَذْ غَارِي د-ثَارّذْ ڒْعِيبْ، مَاحنْذْ أَذْ ثْبَانذْ شكْ ذ أَمْسڭّذْ؟ ▪
‏9 مَا غَاركْ أَغِيڒْ أَمْ أَربِّي؟
مَا ثْزمَّارذْ أَذْ ثدَّارْذْحذْ أَمْ وَاجَّاجْ س ثْمِيجَّا نّكْ؟
‏10 قّنْ خنِّي إِخفْ نّكْ س لْعَاضَامَا ذ ؤُعُودْجِي،
أَرْضْ س ثِيسِّيقْثْ ذ ڒْعزّْ.
‏11 أجّْ أَذُوقّزْ ن ؤُفُوڭمْ نّكْ أَذْ إِزدْجعْ،
خْزَارْ غَارْ كُوڒْ بُو نّْفَاخثْ،
ؤُشَا سهْوَا إِ-ث!
‏12 خْزَارْ مْلِيحْ غَارْ مْكُوڒْ بُو-نّْفَاخثْ ؤُشَا سهْوَا إِ-ث،
ڒْبزْ إِعفَّاننْ ذڭْ ومْشَانْ نْسنْ.
‏13 فَّارْ إِ-ثنْ مَارَّا أَمْ مُوننْ ذڭْ ؤُشَاڒْ،
بلّعْ خْ إِغمْبَابْ نْسنْ ذڭْ ونْضڒْ.
‏14 خنِّي ؤُڒَا ذ نشّْ أَذْ شكْ سّمْغَارغْ،
مِينْزِي أَفُوسْ نّكْ أَفُوسِي إِسّنْجمْ إِ شكْ.
‏15 خْزَارْ مَاشَا ڒْوحْشْ، ’بْهِيمُوثْ‘،
ونِّي ڭِّيغْ أَمْ مَامّشْ شكْ ڭِّيغْ.
إِتّتّْ أَرّْبِيعْ أَمْ ؤُفُونَاسْ.
‏16 خْزَارْ مَاشَا جّهْذْ نّسْ ذِي ثجْعِينَّاثِينْ نّسْ،
ڒْعزّْ ن إِژوْرَانْ نّسْ ن ؤُعذِّيسْ!
‏17 مَاڒَا إِخْسْ، أَذْ إِڭّْ أَكنَّاسْ نّسْ أَمْ ثْشجَّارْثْ ن ثنْڭلْثْ،
إِژوْرَانْ ن ثْمصَّاضِينْ نّسْ محْضنْ مُّوذنْ.
‏18 إِخْسَانْ نّسْ تّڭّنْ أَمْ إِقُوذَاسْ ن نّْحَاسْ،
أَمْ بَارَّاثْ ن وُوزَّاڒْ إِضَارنْ ذ إِغَادْجنْ نّسْ.
‏19 نتَّا ذ أَمزْوَارُو ن إِبْرِيذنْ ن أَربِّي.
ونِّي ث يڭِّينْ، إِوْشَا أَسْ سِّيفْ نّسْ.
‏20 إِوَا، إِذُورَارْ تَّاوْينْ أَسْ-د أَرّْبِيعْ،
مَارَّا ڒوْحُوشْ ن ييَّارْ تِّيرَارنْ ذِينِّي.
‏21 إِبُّوزّڒْ سَاذُو إِ ثْشجِّيرَا إِتّڭّنْ ثِيڒِي،
ذڭْ ؤُذُورِّي ن ؤُغَانِيمْ، ذِي سّبْخثْ.
‏22 أَذْ خَاسْ دُّورْينْثْ ثْشجِّيرَا إِ إِتِّيشنْ ثِيڒِي، كُوڒْ إِشْثْ س ثِيڒِي نّسْ،
ثِينمْرَاتْشْ ن ثْغزْرَاثِينْ تّنّْضنْثْ أَسْ-د.
‏23 خْزَارْ، مَاڒَا إِهَاجْ يغْزَارْ، وَارْ إِتَّارْجِيجِي،
إِتّْغِيمَا يَارْسَا مَاڒَا ڒْحمْڒثْ ن لْ'ؤُرْذُونْ ثُوذفْ أَسْ-د غَارْ ؤُقمُّومْ.
‏24 مَا إِزمَّارْ بْنَاذمْ أَذْ ث إِطّفْ خنِّي زَّاثْ إِ ثِيطَّاوِينْ نّسْ،
أَذْ أَسْ إِسّْنُوقّبْ ثِينْزَارْثْ س ثسْغُونِينْ؟
‏25 مَا ثْزمَّارذْ أَذْ ثْجبْذذْ ’لِيبِييَاثَانْ‘ س ثْسنَّارْثْ ن ويْمَارْ،
نِيغْ أَذْ ثسّهْوِيذْ إِڒسْ نّسْ ذڭْ ؤُفِيڒُو ن ويْمَارْ؟
‏26 مَا ثْزمَّارذْ أَذْ أَسْ ثڭّذْ ثْخَاذنْثْ ن ؤُغَانِيمْ ذِي ثنْزَارْثْ نّسْ،
نِيغْ أَذْ ثسّْنُوقّْبذْ أَغسْمِيرْ نّسْ س ؤُغَانْتْشُو؟
‏27 مَا أَذْ زَّايكْ إِتَّارْ أَحِينِّي؟
مَا أَذْ إِسِّيوڒْ أَكِيذكْ س وَاوَاڒنْ إِمِيزِيضنْ؟
‏28 مَا أَذْ يڭّْ أَكِيذكْ ڒْعَاهْذْ؟
مَا ثْزمَّارذْ أَذْ ث ثكْسِيذْ ذ إِسْمغْ إِ ڒبْذَا؟
‏29 مَا ثْزمَّارذْ أَكِيذسْ ثتِّيرَارذْ أَمْ أَكْ-ذ إِجّْ ن ؤُجْضِيضْ،
نِيغْ أَذْ ث ثقّْنذْ إِ ثحْرَامِينْ نّكْ؟
‏30 مَا زمَّارنْ إِنيْمَارنْ أَذْ ذَايسْ سبّبنْ؟
مَا زمَّارنْ أَذْ ث بْضَانْ جَارْ إِكنْعَانِييّنْ؟
‏31 مَا ثْزمَّارذْ أَذْ ثجِّيذْ ثِيڒْمشْثْ نّسْ س فْڒِيثْشَاثْ،
نِيغْ س لَانْسَا ن إِسڒْمَانْ أَزدْجِيفْ نّسْ؟
‏32 سَارْسْ خَاسْ مَاشَا أَفُوسْ نّكْ،
خمّْ غَارْ ؤُمنْغِي، وَارْ ث تّڭِّيذْ عمَّارْصْ عَاذْ.