51
‏1 إِ ؤُمقّْرَانْ ن إِمغْنَاجنْ. أَزهّذْ ن ذَاوُوذْ.
‏2 أَڒَامِي إِ غَارسْ د-يُوسَا ؤُنَابِي نَاثَانْ،
أَوَارْنِي ڒَامِي يُوذفْ ذَاوُوذْ خْ بَاثْشَابَاعَا. ▫ ▪
‏3 حِينّْ خَافِي، أَ أَربِّي، عْلَاحْسَابْ ثَامخْسِيوْثْ نّكْ إِشوَّارنْ.
مْسحْ إِخطَّانْ إِنُو عْلَاحْسَابْ أَفيّضْ ن أَرّحْمثْ نّكْ.
‏4 سِّيرْذْ ڒْمُوعْصِييّثْ إِنُو زَّايِي مَارَّا،
سِيزْذڭْ أَيِي زِي دّنْبْ إِنُو،
‏5 مَاغَارْ نشّْ سّْنغْ إِخطَّانْ إِنُو،
دّنْبْ إِنُو ڒبْذَا إِبدّْ أَيِي-د غَارْ ثِيطَّاوِينْ. ▫
‏6 أَكِيذكْ وَاهَا إِ خْضِيغْ،
ڭِّيغْ مِينْ إِدْجَانْ ذ أَعفَّانْ جَارْ ثِيطَّاوِينْ نّكْ،
أَڒَامِي شكْ ثْسڭّْذذْ ذڭْ وَاوَاڒنْ نّكْ،
ثصْفِيذْ ذِي ڒحْكَامَاثْ نّكْ.
‏7 خْزَارْ، تّْوَاخڒْقغْ-د ذِي دّْنُوبْ،
ذِي دّْنُوبْ ثكْسِي أَيِي يمَّا.
‏8 خْزَارْ، شكْ ثتّخْسذْ ثِيذتّْ ذِي ذَاخڒْ،
ذِي ثْنُوفّْرَا ثسّْشَانذْ أَيِي ثِيغِيثْ.
‏9 كْسِي خَافِي دّْنُوبْ س ثْعلْدْجثْ، خنِّي أَذْ ذوْڒغْ قُّورغْ،
سِيرْذْ أَيِي، خنِّي أَذْ ذوْڒغْ ذ أَشمْڒَاڒْ خْ وذْفڒْ. ▪
‏10 أَرّْ أَيِي أَذْ سْڒغْ أَرْشُوقْ ذ ڒفْرَاحثْ،
حِيمَا إِخْسَانْ نِّي إِ ثْڒبْزذْ شكْ،
أَذْ أَرْجِيجنْ زِي ڒفْرَاحثْ.
‏11 سْنُوفَّارْ دّْنُوبْ إِنُو زَّاثْ إِ وُوذمْ نّكْ،
مْسحْ إِ مَارَّا ڒْمُوعْصِييّثْ إِنُو.
‏12 خْڒقْ-د ذَايِي ؤُڒْ إِزْذِيڭْ، أَ أَربِّي،
جدّذْ ذِي ذَاخڒْ إِنُو إِجّْ ن أَرُّوحْ إِمثْننْ.
‏13 وَارْ ذ أَيِي نطَّارْ زڭْ وُوذمْ نّكْ،
وَارْ زَّايِي تّكّسْ أَرُّوحْ إِقدّْسنْ نّكْ.
‏14 أوْشْ أَيِي عَاوذْ ڒفْرَاحثْ ن ؤُسنْجمْ نّكْ،
ؤُڒَا ذ إِجّْ ن بُوحْبڒْ إِقدّنْ إِ كِيذِي غَا إِبدّنْ.
‏15 خنِّي أَذْ سّْغَارغْ إِبْرِيذنْ نّكْ إِ ينِّي خَاكْ إِعدَّانْ،
ؤُ ڭُّورْ أَذْ غَاركْ د-عقْبنْ إِمذْنَابْ.
‏16 سنْجمْ أَيِي زڭْ ؤُمَارْوَاسْ ن إِذَامّنْ، أَ أَربِّي، أَربِّي ن ؤُسنْجمْ إِنُو،
خنِّي أَذْ إِسْڒوْڒِيوْ إِڒسْ إِنُو خْ ثْسڭْذَا نّكْ.
‏17 أَرْزمْ أَيِي إِينْشِيشنْ إِنُو، أَ سِيذِي إِنُو،
خنِّي أَذْ إِبَارّحْ ؤُقمُّومْ إِنُو س شَّانْ نّكْ،
‏18 مَاغَارْ وَارْ ذ أَكْ ثشْقِي ثْغَارْصْثْ، إِڒِي وْشِيغْ أَشْ ت،
ثَاغَارْصْثْ ن وشْمَاضْ وَارْ ذ أَشْ د-ثتِّيسْ خْ ڒْخَاضَارْ.
‏19 ثِيغَارْصَا ن أَربِّي أَقَا أَثنْثْ ذ إِجّْ ن بُوحْبڒْ يَارژْ،
إِجّْ ن وُوڒْ إِدّزْ وَارْ ث ثسّحْقَارِيذْ، أَ أَربِّي!
‏20 أڭّْ ڒْخَارْ إِ صِيهْيُونْ عْلَاحْسَابْ أَرْضَا نّكْ،
بْنَا ڒحْيُوضْ ن ؤُرْشَالِيمْ!
‏21 خنِّي أَذْ ثَارْضِيذْ ذِي ثْغَارْصَا ن ڒْمُوعْصِييّثْ،
ذِي ثْغَارْصْثْ ن وشْمَاضْ إِكمّْڒنْ.
خنِّي أَذْ قدّْمنْ إِينْذُوزنْ خْ ؤُعَالْطَارْ نّكْ، خْ ڒْمذْبحْ نّكْ ن وشْمَاضْ.