أَردّدْجْ ن لُوبْنَانْ ذ بَاشَانْ
11
‏1 أَرْزمْ ثِيوُّورَا نّكْ، أَ لُوبْنَانْ،
مَاحنْذْ ثِيمسِّي أَذْ ثشّْ ثِينڭْلِينْ نّكْ.
‏2 رُو، أَ ثَاشجَّارْثْ ن ؤُمرْزِي، مَاغَارْ ثَانْڭلْثْ ثوْضَا،
مَاغَارْ ثِيشجِّيرَا نِّي إِجهْذنْ تّْوَاردّْدْجنْثْ!
رُوثْ، أَ ثِيشجِّيرَا ن ڒْبدْجُوضْ ن بَاشَانْ،
مَاغَارْ أَزْغَارْ إِمّْشُوبّْشنْ إِوْضَا. ▫
‏3 سْڒمْ إِ ڒْحسّْ ن ثْغُويِّيثْ ن إِمكْسَاونْ،
مَاغَارْ أَعُودْجِي نْسنْ إِتّْوَاردّدْجْ،
سْڒمْ إِ ڒْحسّْ ن ؤُزهَّارْ ن ويْرَاذنْ إِمژْيَاننْ،
مَاغَارْ ڒْعزّْ ن لْ'ؤُرْذُونْ إِتّْوَاردّدْجْ.
ثْنَاينْ ن إِمكْسَاونْ
‏4 ”أَمُّو إِ إِقَّارْ سِيذِي، أَربِّي إِنُو: أَرْوسْ ؤُدْجِي نِّي ؤُمِي غَا غَارْصنْ، ‏5 إِنِّي ثنْ إِملّْكنْ نقّنْ ثنْ بْڒَا مَا أَذْ تّْوَاعَاقْبنْ، إِنِّي ثنْ إِملّْكنْ زّنْزنْ ثنْ، قَّارنْ: أَذْ إِتّْوَابَاركْ سِيذِي، أَقَا نشّْ ذوْڒغْ غَارِي أَڭْڒَا! إِمكْسَاونْ نْسنْ وَارْ ذ أَسنْ زِّيدْجِيزنْ. ‏6 مَاغَارْ نشّْ وَارْ ذ أَيِي زِّيدْجِيزنْ عَاذْ إِمزْذَاغْ ن ثمُّورْثْ، إِقَّارْ سِيذِي. خْزَارْ، نشّْ أَذْ وْشغْ إِ إِوْذَانْ كُوڒْ إِجّْ ذڭْ ؤُفُوسْ ن ؤُمْقَارّبْ نّسْ ؤُ ذڭْ ؤُفُوسْ ن ؤُجدْجِيذْ نّسْ، ؤُ نِيثْنِي أَذْ عفْسنْ خْ ثمُّورْثْ ؤُ نشّْ وَارْ ثنْ سّنْجِيمغْ شَا زڭْ ؤُفُوسْ نْسنْ.“
‏7 ”نشّْ أَروْسغْ ؤُدْجِي ثِينِّي ؤُمِي غَا غَارْصنْ، مَاغَارْ نِيثنْثِي ذ ؤُدْجِي إِتّْوَاحْسَارنْ. نشّْ كْسِيغْ إِ يِيخفْ إِنُو ثْنَاينْ ن ثغَّارْينْ. إِشْثْ ڭِّيغْ أَسْ ’ڒْخَاضَارْ!‘ ؤُ ثنّغْنِي ڭِّيغْ أَسْ ’ثَاغْرُوضْثْ!‘، ؤُ نشّْ أَرْوْسغْ ؤُدْجِي.
‏8 ذڭْ إِجّْ ن ؤُيُورْ تّحِّيغْ ثْڒَاثَا زڭْ إِمكْسَاونْ. ڒعْمَارْ إِنُو وَارْ إِزمَّارْ أَذْ ثنْ ثَارْپُو عَاذْ ؤُشَا ؤُڒَا ذ ڒعْمَارْ نْسنْ إِشَارْهْ أَيِي عَاوذْ. ‏9 نشّْ نِّيغْ: نشّْ وَارْ كنِّيوْ أَركّْوْسغْ عَاذْ! مِينْ إِمُّوثنْ، أجّْ إِ-ث أَذْ إِمّثْ ؤُ مِينْ إِهلّْكنْ، أجّْ إِ-ث أَذْ إِتّْوَاهلّكْ، ؤُ جّمْ إِنِّي إِقِّيمنْ أَذْ شّنْ أَيْسُومْ إِجّْ ن ونّغْنِي.
‏10 نشّْ كْسِيغْ ثَاغَّارْشْثْ إِنُو ’رْخَاضَارْ‘، ؤُشَا أَرْژِيغْ ت مَاحنْذْ أَذْ أَرْژغْ أَمُّو ڒْعَاهْذْ إِنُو نِّي ڭِّيغْ أَكْ-ذ مَارَّا ڒڭْنُوسْ.
‏11 ذڭْ وَاسّْ نِّي إِذْوڒْ ڒْعَاهْذْ يَارّژْ ؤُ أَمُّو إِ سّْننْ وُودْجِي إِتّْوَاحْصَارنْ نِّي ذ أَيِي إِحطَّانْ، أَقَا أَيَا ثُوغَا ذ إِجّْ ن وَاوَاڒْ ن سِيذِي.“
‏12 ”نشّْ نِّيغْ أَسنْ: مَاڒَا أَيَا مْلِيحْ ذِي ثِيطَّاوِينْ نْومْ، وْشمْ أَيِي ڒْمُونثْ إِنُو، ؤُ مَاڒَا لَّا، جّمْ ث! خنِّي وزْننْ ڒْمُونثْ إِنُو: ثْڒَاثِينْ ن ڒْوزْنَاثْ ن نُّوقَارْثْ. ▪
‏13 خنِّي إِنَّا أَيِي سِيذِي: نْضَارْ إِ ثنْثْ غَارْ بُو-ثْڒَاخْثْ، تَّامَانْ نِّي ’إِصبْحنْ‘ إِنِّي ذ أَيِي ڭِّينْ تَّامَانْ! ؤُ نشّْ كْسِيغْ ثْڒَاثِينْ نْ ڒْوزْنَاثْ ؤُشَا نْضَارغْ ثنْثْ غَارْ بُو-ثْڒَاخْثْ ذِي ثَادَّارْثْ ن سِيذِي. ▫
‏14 ڒخْذنِّي أَرْژِيغْ نشّْ ثَاغَّارْشْثْ إِنُو نّغْنِي ثنِّي ڭِّيغْ أَسْ ’ثَاغْرُوضْثْ‘ مَاحنْذْ أَذْ أَرْژغْ أَمُّو ثَاوْمَاثْ جَارْ يَاهُوذَا ذ إِسْرَائِيل.“
‏15 ”سِيذِي إِنَّا أَيِي: كْسِي ثْوَاڒَا نّغْنِيثْ دُّوزَانْ ن إِجّْ ن ؤُمكْسَاوْ أَپُوهَاڒِي،
‏16 مَاغَارْ نشّْ أَذْ جّغْ أَذْ د-إِكَّارْ إِجّْ ن ؤُمكْسَاوْ ذِي ثمُّورْثْ: مِينْ إِرُوحنْ وَارْ يَارزُّو، مِينْ إِمْطَارّْشنْ وَارْ ث يَارزُّو، مِينْ يَارْژنْ وَارْ ث إِسّْڭنْفِي ؤُ مِينْ إِقِّيمنْ إِبدّْ، وَارْ ث إِحطِّي نتَّا. مَاشَا نتَّا أَذْ يشّْ أَيْسُومْ ن ڒبْهَايمْ إِصحّنْ ؤُ أَذْ أَسنْثْ إِكّسْ ثِيشضْيِينْ.“
‏17 ”ؤُشْثْ خْ ؤُمكْسَاوْ إِ وَارْ إِسكّْوِينْ، ونِّي إِسمّْحنْ ذڭْ وُودْجِي!
سِّيفْ أَذْ د-إِعْذُو خْ ؤُغِيڒْ نّسْ
ؤُ خْ ثِيطّْ نّسْ ثَافُوسشْثْ.
أَغِيڒْ نّسْ أَذْ يَاژغْ مَارَّا،
ؤُ ثِيطّْ نّسْ ثَافُوسشْثْ أَذْ ثعْمشْ مَارَّا!“ ▪