أَعسْكَارِي إِشْنَانْ ن يشُّو لْمَاسِيحْ
2
‏1 شكْ خنِّي، مِّي إِنُو، إِڒِي ثْمحْضذْ ذِي أَرْضَا نِّي إِدْجَانْ ذِي يشُّو لْمَاسِيحْ، ‏2 ؤُ مِينْ زَّايِي ثسْڒِيذْ س وَاطَّاسْ ن ڒشْهُوذْ، وكّڒْ إِ-ث إِ إِوْذَانْ إِمْثِيقَّانْ، إِنِّي إِزمَّارنْ أَذْ سّْڒمْذنْ عَاوذْ إِنّغْنِي. ▪
‏3 أَرْپُو ڒْغَارْ أَكْ-ذ إِنّغْنِي أَمْ إِجّْ ن ؤُعسْكَارِي إِشْنَانْ ن يشُّو لْمَاسِيحْ. ‏4 وَارْ ذِينْ ؤُڒَا ذ إِجّْ ن ؤُعسْكَارِي إِڒهَّا أَكْ-ذ ڒسْوَاقْ ن ثُوذَارْثْ. إِتّْخصَّا أَسْ أَذْ يَارْضَا ونِّي ث إِڭِّينْ ذ أَعسْكَارِي وَاهَا. ▪ ‏5 ؤُشَا عَاوذْ ونِّي إِتّمْحِيزْوَارنْ أَمشْنَاوْ بُو-ؤُمْحِيزْوَارْ، وَارْ ذ أَسْ تِّيشنْ تَّاجْ مَاڒَا وَارْ إِمّْنِيغْ عْلَاحْسَابْ ڒْقَانُونْ. ‏6 أَفدْجَاحْ إِ إِتّڭّنْ ڒْخذْمثْ إِقسْحنْ، إِتّْخصَّا أَسْ أَذْ إِكْسِي ذ أَمزْوَارْ زِي ڒْغِيدْجثْ. ▪
‏7 خَارّصْ ذِي مِينْ ذ أَشْ قَّارغْ. أَذْ أَشْ إِوْشْ سِيذِيثْنغْ ڒفْهَامثْ ذِي كُوڒْشِي. ‏8 عْقڒْ بلِّي يشُّو لْمَاسِيحْ، ونِّي د-إِتّْوَاسْنكَّارنْ زِي ثَادَّارْثْ ن إِمتِّيننْ، أَقَا-ث زِي زَّارِيعثْ ن ذَاوُوذْ عْلَاحْسَابْ ڒخْبَارْ أَصبْحَانْ إِنُو، ‏9 ڒخْبَارْ أَصبْحَانْ نِّي خفْ كْسِيغْ ثَامَارَا، عَاذْ سْنَاسڒْ أَمشْنَاوْ مَامّشْ دْجِيغْ نشّْ ذ إِجّْ ن ؤُعفَّانْ! مَاشَا أَوَاڒْ ن أَربِّي وَارْ إِزمَّارْ أَذْ إِتّْوَاقّنْ س سّْنَاسڒْ. ▪
‏10 س ؤُينِّي تّْحمْڒغْ مَارَّا ذِي طّْوعْ ن يِينِّي إِتّْوَافَارْزنْ، حِيمَا أَذْ أَفنْ ؤُڒَا ذ نِيثْنِي ثُوذَارْثْ ذِي يشُّو لْمَاسِيحْ أَكْ-ذ ؤُعُودْجِي إِ ڒبْذَا.
‏11 وَا ذ أَوَاڒْ ذَايسْ ڒَامَانْ، مِينْزِي مَاڒَا نمُّوثْ أَكِيذسْ، أَذْ كِيسْ ندَّارْ عَاوذْ، ▪
‏12 ؤُ مَاڒَا نْصبَّارْ، أَذْ كِيسْ نحْكمْ عَاوذْ أَمْ إِجدْجِيذنْ، مَاشَا مَاڒَا ننْكَارْ إِ-ث، نتَّا أَذْ أَنغْ إِنْكَارْ عَاوذْ. ▪
‏13 مَاڒَا وَارْ ذَايسْ نتِّيقّْ، أَقَا نتَّا إِتّْغِيمَا ذ أَمْثِيقِّي، مِينْزِي وَارْ إِزمَّارْ أَذْ إِنْكَارْ إِخفْ نّسْ. ▪
بعّذْ خْ إِمْهَارْوَاضنْ إِبطّْڒنْ
‏14 سعْقڒْ أَسنْ مَانْ أَيَا، عْڒمْ أَسنْ زَّاثْ إِ سِيذِيثْنغْ مَاحنْذْ وَارْ تّْمنْغِينْ شَا س وَاوَاڒنْ وَارْ إِنفّْعنْ، إِنِّي إِ د غَا يَاوْينْ أَردّدْجْ خْ ينِّي إِتّْصنَّاثنْ.
‏15 حْضَا إِخفْ نّكْ، مَاحنْذْ أَذْ ثَارّذْ إِخفْ نّكْ أَمْ ثْكمْڒذْ زَّاثْ إِ أَربِّي، أَمشْنَاوْ أَخدَّامْ نِّي وَارْ غَارسْ مِينْ زِي غَا إِسضْحَا، ونِّي إِتّْبَارّْحنْ نِيشَانْ أَوَاڒْ ن ثِيذتّْ.
‏16 أَڭّْوجْ خْ وَاوَاڒنْ إِخْوَانْ إِ وَارْ إِنفّْعنْ، مِينْزِي نِيثْنِي أَذْ أَرْنِينْ أَطَّاسْ ذِي ڒقْجَاحثْ ن يِينِّي إِشغْڒنْ إِخفْ نْسنْ أَكْ-ذ مَانْ أَيَا. ▪
‏17 أَوَاڒْ نْسنْ أَذْ إِتّْوَاغِييّزْ أَمشْنَاوْ ؤُخْسَاسْ. أَقَا هِيمِينِييُوسْ ذ فِيلِيثُوسْ دْجَانْ زَّايْسنْ.
‏18 نِيثْنِي فّْغنْ زڭْ وبْرِيذْ ن ثِيذتّْ، قَّارنْ بلِّي ثَانُوكْرَا أَقَا ثمْسَارْ، ؤُشَا قڒْبنْ لْ-إِيمَانْ ن إِجّْ ن وَايْذُوذْ.
‏19 مَاشَا ذْسَاسْ ن أَربِّي إِبدّْ نِيشَانْ ؤُشَا وَا ذ أَشمِّيعْ نّسْ: ”سِيذِي إِسّنْ إِنِّي إِدْجَانْ نّسْ، ؤُشَا أجّْ مَارَّا إِنِّي إِتّْڒَاغَانْ خْ سِيذِي أَذْ ڭّْوجنْ خْ ڒْمُوعْصِييّثْ.“ ▪
‏20 مَاشَا ذِي ثَادَّارْثْ ثَامقّْرَانْثْ وَارْ ذَايسْ ڒقْشُوعْ ن وُورغْ ذ نُّوقَارْثْ وَاهَا، مَاشَا عَاوذْ ن ؤُكشُّوضْ ذ ثْڒَاخْثْ، شَا زَّايْسنْ ن شَّانْ ؤُ شَا ن ؤُبهْذڒْ. ▪ ‏21 خنِّي مَاڒَا حذْ إِسِّيزْذڭْ إِخفْ نّسْ زِي دّڭَّا، أَذْ يِيڒِي ذ إِشْثْ ن ڒْقشْعثْ ن شَّانْ، ثتّْوَاقدّسْ إِ ثدْجْ ؤُشَا ثذْوڒْ ثْنفّعْ إِ سِيذسْ، أَقَا ثتّْوَاسوْجذْ إِ مَارَّا ڒخْذَايمْ إِصبْحنْ.
‏22 مَاشَا أَرْوڒْ زِي مَارَّا نّشْوَاثْ ن ثمْژِي ؤُشَا أَرْذفْ ثَاسڭْذَا ذ لْ-إِيمَانْ ذ ثَايْرِي ذ ڒهْنَا أَكْ-ذ ينِّي إِتّْڒَاغَانْ خْ سِيذِيثْنغْ زڭْ وُوڒْ إِزذْڭنْ. ▪
‏23 بعّذْ خْ إِمْحَارْوَاضنْ إِپُوهَاڒِييّنْ إِ وَارْ إِدْجِينْ إِ ڒبْنِي، مَاغَارْ ثسّْنذْ أَقَا ندّْهنْ غَارْ إِمْشُوبَّاشْ. ▪ ‏24 وَارْ إِشُووَّارْ إِ ؤُمْسخَّارْ ن سِيذِيثْنغْ أَذْ إِمْشُوبّشْ، مَاشَا إِشُووَّارْ أَسْ أَذْ يُويُورْ س ڒضْرَافثْ أَكْ-ذ مَارَّا، إِزمَّارْ أَذْ إِسّڒْمذْ، أَقَا غَارسْ تَّاسِيعْ ن ڒْخَاضَارْ، ▪ ‏25 مَاحنْذْ أَذْ إِسّڒْمذْ س ثمْهِينْثْ إِنِّي ث إِتّْعكَّاسنْ. أَذْ ثَاغْ أَربِّي أَذْ أَسنْ إِوْشْ أَذْ ثُوبنْ أَذْ سّْننْ ثِيذتّْ، ▪ ‏26 ؤُشَا أَذْ د-أَسنْ يَارّْ ڒْبَاڒْ، أَذْ نْفكّنْ زِي ثخْشفْثْ ن شِّيطَانْ، ونِّي إِ-ثنْ إِحبّْسنْ إِ ثِيزِي نّسْ.