ڒْحَارْضْ ن أَيُوبْ خْ إِعفَّاننْ
27
‏1 يَارْنِي أَيُوبْ ذِي ڒْهَارْذْ ن لْمَاثَالْ نّسْ، إِنَّا:
‏2 س ثِيذتّْ أَمْ إِدَّارْ أَربِّي نِّي إِ ذ أَيِي إِكّْسنْ ثَاسْغَارْثْ إِنُو،
أَمْزمَّارْ خْ كُوڒْشِي نِّي إِسَّارْزَاڭنْ ڒعْمَارْ إِنُو،
‏3 مِينْ غَا يكّْ نّفْسْ عَاذْ ذَايِي،
ؤُ أَرُّوحْ ن أَربِّي عَاذْ ذڭْ ونْزَارنْ إِنُو،
‏4 وَارْ قَّارنْ إِينْشِيشنْ إِنُو ڒْغشّْ،
ؤُ إِڒسْ إِنُو وَارْ إِقَّارْ إِخَارِّيقنْ!
‏5 ذ ڒفْضِيحثْ إِ نشّْ مَاڒَا ڭِّيغْ كنِّيوْ ذِي ثْسيَّارسْثْ ن ثِيذثْ.
أَڒْ غَا سُّوفّْغغْ بُوحْبڒْ إِنُو،
وَارْ تّجِّيغْ أَذْ خَافِي كّْسنْ أَسڭّذْ إِنُو.
‏6 أَذْ طّْفغْ ذِي ثْسڭْذَا إِنُو، وَارْ زَّايسْ أَرخُّوغْ شَا.
ؤُڒْ إِنُو وَارْ ذ أَسْ يَارخُّو ؤُڒَا خْ إِجّنْ زڭْ وُوسَّانْ إِنُو.
‏7 مْڒِي د-إِبَانْ ڒعْذُو إِنُو ذ أَعفَّانْ،
ونِّي أَكِيذِي إِتّْمنْغَانْ ذ مِّيسْ ن ڒْمُوعْصِييّثْ.
‏8 مَاغَارْ مَانْ أَسِيثمْ ن ؤُمْنَافقْ،
خْمِي إِ غَا ثتّْوَاقْضعْ ثُوذَارْثْ نّسْ،
خْمِي زَّايسْ إِ غَا إِقْڒعْ أَربِّي ڒعْمَارْ نّسْ؟ ▪
‏9 مَا أَذْ إِسڒْ أَربِّي إِ إِغُويَّانْ نّسْ،
خْمِي خَاسْ د غَا إِوْضَا ڒْحصْرَانْ؟ ▪
‏10 مَا أَذْ إِفَارْحْ غَارْ ؤُمْزمَّارْ خْ كُوڒْشِي؟
مَا أَذْ إِڒَاغَا خْ أَربِّي مڒْمِي مَا؟
‏11 نشّْ أَذْ أَومْ سّْڒمْذغْ خْ ؤُفُوسْ ن أَربِّي،
مِينْ إِعوّڒْ ؤُمْزمَّارْ خْ كُوڒْشِي، وَارْ ث سّْنُوفَّارغْ.
‏12 خْزَارْ، كنِّيوْ مَارَّا إِذْومْ ثژْرِيمْ ث.
مَايمِّي ثَارنّْيمْ ثسُّوفُّوغمْ مِينْ إِخْوَانْ، ثقَّارمْ:
‏13 ”ثَا ذ ثَاسْغَارْثْ ن بْنَاذمْ أَعفَّانْ غَارْ سِيذِي،
ثَاسْغَارْثْ ن أَيْثْ ن بُو-ڒخْشُونثْ نِّي إِ غَا طّْفنْ زڭْ ؤُمْزمَّارْ خْ كُوڒْشِي: ▪
‏14 خْمِي إِ غَا مَّارنْينْ إِحنْجِيرنْ نّسْ، إِ سِّيفْ ؤُمِي ؤُرِينْ.
إِغدُّوثنْ نّسْ وَارْ تّْيَاوَاننْ أَغْرُومْ، ▫ ▪
‏15 وِي زَّايسْ إِ غَا إِقِّيمنْ أَذْ تّْوَانضْڒنْ س طَّاعُونْ،
ؤُ ثِيجَّاڒْ نّسْ وَارْ تّْرُونْثْ شَا. ▪
‏16 وَاخَّا إِجَارُّووْ نُّوقَارْثْ أَنشْثْ ن ؤُشَاڒْ،
ؤُ إِسّوْجَاذْ أَرُّوضْ أَنشْثْ ن ؤُشَاڒْ،
‏17 إِوَا أَذْ ث إِسّوْجذْ، مَاشَا أَمْسڭّذْ أَذْ زَّايسْ يَارْضْ،
ؤُ أَمزْذَاڭْ أَذْ إِبْضَا نُّوقَارْثْ. ▪
‏18 أَذْ إِبْنَا ثَادَّارْثْ نّسْ أَمْ ثْشِينْذَا،
أَمشْنَاوْ ثَانْوَالْثْ إِ إِسّْبدَّا ؤُعسَّاسْ إِ يِيخفْ نّسْ.
‏19 أَذْ ذَايسْ إِطّسْ ذ بُو-وَاڭْڒَا، مَاشَا وَارْ يَارنِّي ذڭْ وَاڭْڒَا نّسْ.
مَاڒَا يَارْزمْ ثِيطَّاوِينْ نّسْ، وَارْ ذِينْ إِتّْغِيمِي عَاذْ وَالُو. ▪
‏20 إِنخْڒِيعنْ أَذْ ث أَرنْينْ أَمْ إِغزْرَانْ ن وَامَانْ،
ثَاحَارْيَاضْثْ أَذْ ث إِ-د ثقْضعْ س دْجِيڒثْ. ▪
‏21 أَصمِّيضْ زِي شَّارْقْ أَذْ ث إِكْسِي، إِوَا ذِينِّي إِتّْرَاحْ،
أَذْ ث إِ-د إِقْڒعْ زڭْ ومْشَانْ نّسْ.
‏22 أَربِّي أَذْ إِسِّيوضْ مَارَّا أَيَا خْ ؤُزدْجِيفْ نّسْ ؤُ وَارْ خَاسْ إِسّْعِيزِّي شَا.
أَذْ يَارْوڒْ ذغْيَا زِي ثشْثِي ن ؤُفُوسْ نّسْ.
‏23 إِوْذَانْ أَذْ خَاسْ وّْثنْ ذڭْ إِفَاسّنْ نْسنْ أَمْ زَّايسْ سْثْهزَّانْ
ؤُشَا أَذْ خَاسْ د-صفَّارنْ زڭْ ومْشَانْ ن ثْزذِّيغْثْ نّسْ.“