إِفَاسُوسِييّنْ
أَسدْجمْ غَارْ ؤُمزْوَارُو
1
‏1 بُولُوسْ، رَّاسُولْ ن يشُّو لْمَاسِيحْ عْلَاحْسَابْ ڒْخَاضَارْ ن أَربِّي، إِ ينِّي إِ يدْجَانْ ذ إِمْقدَّاسنْ ذ إِمْثِيقَّانْ ذِي يشُّو لْمَاسِيحْ ذِي أَفَاسُوسْ. ▫ ▪ ‏2 أَرْضَا ذ ڒهْنَا أَذْ كِيذْومْ إِڒِينْ زِي أَربِّي، بَابَاثْنغْ، ؤُ زِي سِيذِيثْنغْ يشُّو لْمَاسِيحْ. ▪
لْبَارَاكَا إِ إِدْجَانْ ذِي لْمَاسِيحْ
‏3 أَذْ إِتّْوَابَاركْ أَربِّي، ثَابَابَاثْ ن سِيذِيثْنغْ يشُّو لْمَاسِيحْ، ونِّي ذ أَنغْ إِبَارْكنْ س مَارَّا لْبَارَاكَاثْ ن أَرُّوحْ إِ إِدْجَانْ ذڭْ ؤُجنَّا ذِي لْمَاسِيحْ، ▪ ‏4 أَمْ مَامّشْ ثُوغَا ذ أَنغْ إِخْضَارْ ذَايسْ قْبڒْ مَا أَذْ إِتّْوَاڭّْ ذْسَاسْ ن دُّونشْثْ، حِيمَا أَذْ نِيڒِي ذ إِمْقدَّاسنْ بْڒَا ڒْعِيبْ قِيبَاتْشْ نّسْ. ▪
‏5 أَقَا ذِي ثَايْرِي إِزْوَارْ أَذْ أَنغْ إِڭّْ ذ إِحنْجِيرنْ إِ يِيخفْ نّسْ ذِي يشُّو لْمَاسِيحْ أَمْ مَامّشْ ث إِخْسْ ڒْخَاضَارْ نّسْ، ‏6 إِ ؤُسمْغَارْ ن ؤُعُودْجِي ن أَرْضَا نّسْ إِ خَانغْ إِفَارّغْ ذڭْ ؤُمْعِيزّْ. ▪
‏7 ذَايسْ غَارْنغْ أَصْڒَاحْ س إِذَامّنْ نّسْ، أَغْفَارْ ن دّْنُوبْ عْلَاحْسَابْ أَڭْڒَا ن أَرْضَا نّسْ، ▪ ‏8 إِ ثُوغَا ذ أَنغْ إِوْشَا س ؤُفيّضْ ذِي مَارَّا ثِيغِيثْ ذ ڒفْهَامثْ س أَرُّوحْ. ‏9 أَقَا إِسَّارْڭبْ أَنغْ خْ سِّيرّْ ن ڒْخَاضَارْ نّسْ، إِ ثُوغَا إِزْعمْ قْبڒْ أَذْ ث إِكمّڒْ ذڭْ يِيخفْ نّسْ، ▪
‏10 حِيمَا، إِ ڒحْكَامثْ ن ؤُعمَّارْ ن إِكُوذنْ، أَذْ د-إِخْڒقْ مَارَّا مِينْ إِدْجَانْ ذڭْ إِجنْوَانْ ؤُ خْ ثمُّورْثْ ذ جْذِيذْ زڭْ ؤُزدْجِيفْ س لْمَاسِيحْ. ▪
‏11 أَقَا نتّْوَاخْضَارْ ذَايسْ، أَمْ مَامّشْ إِ خَانغْ إِڭَّا ؤُ ثُوغَا إِخْسْ أَذْ إِڭّْ عْلَاحْسَابْ لْقَارَارْ ن أَرَّايْ نّسْ، ▪
‏12 حِيمَا نشِّينْ، إِنِّي ذ إِمزْوُورَا إِ إِسِّيثِيمنْ ذِي لْمَاسِيحْ، أَذْ نِيڒِي إِ ؤُسمْغَارْ ن ؤُعُودْجِي نّسْ.
‏13 زَّايسْ أَقَا ثسْڒِيمْ أَوَاڒْ ن ثِيذتّْ، ڒخْبَارْ أَصبْحَانْ ن ؤُسنْجمْ نْومْ، ؤُشَا أَوَارْنِي ڒَامِي ثُومْننْ ذَايسْ، ثكْسِيمْ أَشمِّيعْ ن أَرُّوحْ إِقدّْسنْ إِ ذ أَنغْ إِوَاعْذْ، ▪
‏14 ونِّي ذ ڒْعَارْپُونْ ن ڒْوَارْثْ نّغْ إِ وصْڒَاحْ ن يِينِّي إِدَّارنْ ؤُ إِ ؤُسمْغَارْ ن ؤُعُودْجِي نّسْ. ▪
أَقَاذِي ذ ثْژَادْجِيثْ ن بُولُوسْ
‏15 خْزَارْ، س ؤُينِّي نشّْ، ڒَامِي سْڒِيغْ خْ لْ-إِيمَانْ نْومْ ذِي سِيذِيثْنغْ يشُّو لْمَاسِيحْ ؤُ خْ ثَايْرِي نْومْ إِ مَارَّا إِمْقدَّاسنْ، ▪
‏16 وَارْ بدّغْ شَا أَذْ كنِّيوْ قَاذِيغْ نِيغْ أَذْ ذَايْومْ فكَّارغْ ذِي ثْژِيدْجَاثِينْ إِنُو،
‏17 حِيمَا أَربِّي ن سِيذِيثْنغْ يشُّو لْمَاسِيحْ، ثَابَابَاثْ ن ؤُعُودْجِي، أَذْ أَومْ إِوْشْ أَرُّوحْ ن ثِيغِيثْ ذ ؤُسَارْڭبْ حِيمَا أَذْ ث ثسّْنمْ،
‏18 ؤُشَا أَذْ أَومْ يَارْزمْ ثِيطَّاوِينْ ن ڒعْقڒْ نْومْ، حِيمَا أَذْ ثسّْنمْ مَانْ أَسِيثمْ ن ثْڒَاغِيثْ نّسْ ذ مَامّشْ إِمْغَارْ أَڭْڒَا ن ؤُعُودْجِي ن ڒْوَارْثْ نّسْ ذِي مَارَّا إِمْقدَّاسنْ.
‏19 ذ مَامّشْ إِمْغَارْ أَطَّاسْ إِدْجْ جّهْذْ نّسْ إِ مَارَّا إِنِّي يُومْننْ عْلَاحْسَابْ ڒْخذْمثْ ن جّهْذْ ن صُّولْطَا نّسْ ▪ ‏20 إِ إِخدّْمنْ ذِي لْمَاسِيحْ ؤُمِي ث-إِ-د-إِسّْنكَّارْ زِي ثَادَّارْثْ ن إِمتِّيننْ ؤُشَا إِڭَّا إِ-ث غَارْ ؤُغزْذِيسْ أَفُوسِي نّسْ ذڭْ ؤُجنَّا، ▪ ‏21 سنّجْ إِ كُوڒْ أَزدْجِيفْ ذ صُّولْطَا ذ جّهْذْ ذ ڒحْكَامثْ ذ مَارَّا إِسمْ إِتّْوَاسمَّانْ، مَاشِي ذِي دُّونشْثْ-أَ وَاهَا، مَاشَا عَاوذْ ذِي ثنِّي إِ د غَا يَاسنْ. ‏22 أَقَا نتَّا يَارَّا أَسْ-د مَارَّا سَاذُو إِضَارنْ نّسْ ؤُ ونِّي إِدْجَانْ سنّجْ إِ مَارَّا، أَقَا إِڭَّا إِ-ث ذ أَزدْجِيفْ إِ ثْمسْمُونْثْ، ▪ ‏23 ثنِّي ذ أَرِّيمثْ نّسْ ؤُڒَا ذ أَعمَّارْ ن ونِّي إِتّْعمَّارنْ كُوڒْشِي ذِي مَارَّا. ▫ ▪