أَذْلِيسْ وِيسّْ ثْڒَاثَا: إِزهِّيذنْ 73-89
73
‏1 أَزهّذْ ن أَسَافْ.
وَاهْ، أَربِّي ذ أَصبْحَانْ إِ إِسْرَائِيل، إِ ينِّي س وُوڒْ إِصْفَانْ.
‏2 نشّْ مَاشَا، عْڒَاحَاڒْ ثُوغَا إِضَارنْ إِنُو فّْغنْ زڭْ وبْرِيذْ،
وَارْ إِقِّيمْ وَالُو أَذْ حْڒُودْجْضنْ إِصُورَافْ إِنُو.
‏3 مَاغَارْ ثُوغَا ؤُسْمغْ زڭْ إِپُوهَاڒِييّنْ،
ڒَامِي ژْرِيغْ أَقَا إِعفَّاننْ مْلِيحْ إِ دْجَانْ. ▪
‏4 مَاغَارْ وَارْ ذِينْ بُو إِشذِّيينْ غَارْ ڒْموْثْ نْسنْ،
ؤُ صُّولْطَا نْسنْ أَقَا إِبدّْ نِيشَانْ.
‏5 نِيثْنِي وَارْ شَارّْشنْ ذڭْ وَارْبرْ ن إِوْذَانْ،
وَارْ تّْوَاڒقّْفنْ أَمْ وزْينْ أَمقّْرَانْ ن بْنَاذمْ.
‏6 س ؤُينِّي ثتَّايڒْ أَسنْ-د نّْفَاخثْ أَمْ ثْسدّشْثْ غَارْ يِيرِي نْسنْ،
ؤُشَا إِڒحّفْ أَسنْ لْعُونْفْ أَمْ إِجّْ ن وَارُّوضْ.
‏7 ثِيطَّاوِينْ نْسنْ تّْوَافّْغنْثْ زِي ثَاذُونْثْ،
عدُّونْ ڒخْيَاڒَاثْ ن وُوڒْ نْسنْ.
‏8 نِيثْنِي سْثهْزَانْ ؤُ س بْطَايْطَايْ سَّاوَاڒنْ خْ ڒْغَارْ، خْ دّدْجْ،
أَقَا سَّاوَاڒنْ-د زِي سنّجْ.
‏9 نِيثْنِي أَرزّْمنْ ؤُقمُّومْ نْسنْ خْ ؤُجنَّا،
ڒْهَارْذْ نْسنْ إِڭُّورْ خْ ثمُّورْثْ.
‏10 س ؤُيَا إِنّقْڒبْ ڒْڭنْسْ نْسنْ غَارْ ذَا،
أَمَانْ إِفيّْضنْ تّْسكَّافنْ ثنْ نِيثْنِي.
‏11 قَّارنْ: ”مَامّشْ إِ غَا إِسّنْ أَربِّي مَانْ أَيَا؟“
”مَا أَقَا ذِينْ ثُوسّْنَا خْ مَانْ أَيَا غَارْ ؤُمْعُودْجِي خْ كُوڒْشِي؟“
‏12 خْزَارْ، أَقَا أَثنْ ذ إِعفَّاننْ!
عَاذْ دَّارنْ ڒبْذَا ذِي ڒْهُوذْنثْ،
ؤُ سّْوسْعنْ أَڭْڒَا نْسنْ.
‏13 س ثِيذتّْ، أَمنِّي وَاهَا سِّيزذْڭغْ ؤُڒْ إِنُو،
ؤُ سِّيرْذغْ إِفَاسّنْ إِنُو ذِي ثَازْذُوڭِي.
‏14 أَسّْ أَمْ إِمُونْ نشّْ ثِييِّيثَا ذَايِي،
كُوڒْ ضّْبحْ ثتّْوَاربِّيغْ.
‏15 مَاڒَا نِّيغْ: ”أَذْ سِّيوْڒغْ ثَا ذ ثَا!“،
خْزَارْ، إِڒِي غْذَارغْ جِّيڒْ ن إِحنْجِيرنْ نّكْ.
‏16 إِتّْڒِيغْ أَيِي زمَّارغْ أَذْ فهْمغْ أَيَا،
مَاشَا ذِي ثِيطَّاوِينْ إِنُو إِتَّاوِي-د مْغِيرْ ثَامَارَا إِبطّْڒنْ،
‏17 غَارسْ أَڒَامِي ؤُذْفغْ غَارْ ثْزَاوِييِّينْ إِقدّْسنْ ن أَربِّي،
ؤُ فهْمغْ ثَانڭَّارُوثْ نْسنْ.
‏18 وَاهْ، شكْ ثسّْرُوسِيذْ ثنْ خْ إِمُوشَانْ إِتّحْرُودْجُوضنْ،
شكْ ثْغطّْڒذْ ثنْ ذ ڒْخِيرْبَاثْ.
‏19 مَامّشْ ذوْڒنْ تّْوَاردّْدْجنْ ذڭْ إِشْثْ ن ثشْثِي،
تّْوَامْحَانْ ؤُ تّْوَاقْضَانْ س إِشڒْوَاونْ إِسَّاڭّْوَاذنْ.
‏20 أَمْ ثَارْجِيثْ غَارْ ؤُفَاقِي، أَ سِيذِي إِنُو،
أَمُّو إِ غَا ثسّحْقَارذْ أَبيّنْ ن ڒخْيَاڒْ نْسنْ خْمِي د غَا ثْفَاقذْ.
‏21 مَاغَارْ ؤُڒْ إِنُو ثُوغَا إِتّْوَاسَارْزڭْ ذِي ڒْوقْثْ نِّي،
إِتّجِّي أَيِي ڒحْرِيقْ ذِي ثِيژَّاڒْ إِنُو. ▫
‏22 نشّْ ثُوغَا أَيِي ذ أَقفُّوحْ،
ثُوغَا أَيِي أَمْ إِجّْ ن ڒْوحْشْ أَمقّْرَانْ غَاركْ.
‏23 عَاذْ مَاشَا ڒبْذَا أَقَا أَيِي غَاركْ،
شكْ ثطّْفذْ أَيِي زڭْ ؤُفُوسْ أَفُوسِي إِنُو.
‏24 شكْ أَذْ أَيِي ثْڭوّْذذْ س شّْوَارْ نّكْ،
ؤُ أَوَارْنِي مَانْ أَيَا أَذْ أَيِي ثكْسِيذْ غَارْ ؤُعُودْجِي نّكْ.
‏25 مَانْ ونْ إِ غَارِي ذڭْ ؤُجنَّا حَاشَا شكْ؟
أَكِيذكْ وَارْ ثْزمَّارْ ؤُڒَا ذ إِشْثْ ن ثْمسْڒَاشْثْ ذِي ثمُّورْثْ أَذْ أَيِي ثَارْضَا.
‏26 مَاڒَا أَرِّيمثْ ذ وُوڒْ إِنُو سمّْحنْ ذَايِي،
خنِّي أَربِّي ذ ثَاصْضَارْثْ ن وُوڒْ إِنُو ذ ثَاسْغَارْثْ إِنُو إِ ڒبْذَا.
‏27 مَاغَارْ خْزَارْ، إِنِّي زَّايكْ إِتّڭّْوجنْ، أَذْ فْنَانْ.
كُوڒْ إِجّْ ونِّي خَاكْ إِتّْحيَّاذنْ أَمْ إِ غَا إِسّفْسذْ إِخفْ نّسْ،
أَذْ ث ثْكحّضذْ.
‏28 نشّْ مَاشَا، ڒْذَاسثْ إِ أَربِّي ذ مْلِيحْ إِ نشّْ.
نشّْ ڭِّيغْ سِيذِي إِنُو، سِيذِي، ذ أَمْشَانْ إِنُو ن ثَاروْڒَا،
حِيمَا أَذْ بَارّْحغْ مَارَّا ثِيمڭَّا نّكْ.