أَيُوبْ إِسِّيوڒْ أَكْ-ذ بِيلْذَاذْ خْ لْغَارَاضْ ن أَربِّي س ؤُودّبْ
10
‏1 إِتّْعِيفِّي ڒعْمَارْ إِنُو زِي ثُوذَارْثْ إِنُو،
أَذْ بَارّْحغْ أَشثْشِي إِنُو أَمُّو وَاهَا بْڒَا أَمْنَاعْ،
أَذْ سِّيوْڒغْ غَارْ ثَارْزُوڭِي ن ڒعْمَارْ إِنُو.
‏2 نشّْ أَذْ إِنِيغْ إِ أَربِّي: ’وَارْ ذ أَيِي تّڭّْ ذ أَعفَّانْ،
سْشنْ أَيِي، مَايمِّي أَكِيذِي ثتّْمنْغِيذْ.
‏3 مَا غَاركْ ڒفْضڒْ أَقَا شكْ ثْحصَّارذْ،
أَقَا ثْنطَّارضْ ڒْخذْمثْ ن إِفَاسّنْ نّكْ،
أَمْ ثتّڭّذْ ثَافَاوْثْ خْ إِخَارِّيصنْ ن إِعفَّاننْ؟
‏4 مَا غَاركْ ثِيطَّاوِينْ ن بْنَاذمْ،
مَا ثتّْوَاڒِيذْ شكْ أَمْ مَامّشْ تّْوَاڒَانْ إِوْذَانْ؟ ▫
‏5 مَا ؤُسَّانْ نّكْ أَمْ وُوسَّانْ ن بْنَاذمْ؟
مَا إِسڭّْوُوسَا نّكْ أَمْ إِسڭّْوُوسَا ن ورْيَازْ،
‏6 أَقَا شكْ ثَارزُّوذْ أَمُّو خْ ڒْمُوعْصِييّثْ إِنُو،
ثتّْبقّْشذْ ذِي دّْنُوبْ إِنُو؟
‏7 وَاخَّا شكْ ثسّْنذْ أَقَا نشّْ وَارْ دْجِيغْ ذ أَعفَّانْ،
وَاخَّا أَمنِّي وَارْ ذِينْ ونِّي إِ غَا إِفكّنْ زڭْ ؤُفُوسْ نّكْ.
‏8 إِفَاسّنْ نّكْ خڒْقنْ أَيِي-د، ڭِّينْ أَيِي،
أَقَا تّنّْضنْ أَيِي، ؤُشَا ڒخُّو شكْ ثْصَارْضذْ أَيِي.
‏9 عْقڒْ أَقَا شكْ ثڭِّيذْ أَيِي أَمْ ثَارِّيسْثْ،
ؤُ غَارْ ؤُأَشْثْعجَّاشْثْ ثخْسذْ أَذْ أَيِي ثَارّذْ. ▪
‏10 مَا وَارْ ذ أَيِي ثْزدْجْعذْ أَمْ ؤُغِي،
أَمْ كِيسُو ثجِّيذْ أَيِي أَذْ شّْرغْ؟ ▪
‏11 س ثڒْمشْثْ ذ ويْسُومْ ثسّْيَارْضذْ أَيِي،
س إِخْسَانْ ذ إِژوْرَانْ ثمُّوذذْ أَيِي.
‏12 ثُوذَارْثْ ذ ثْمخْسِيوْثْ إِشُووَّارنْ ثوْشِيذْ أَيِي ت،
أَحطُّو نّكْ إِحْضَا بُوحْبڒْ إِنُو.
‏13 ثْخمّْڒذْ ثَا مَاشَا ذڭْ وُوڒْ نّكْ،
نشّْ سّْنغْ بلِّي أَيَا ثُوغَا-ث غَاركْ ذِي ڒْبَاڒْ.
‏14 مَاڒَا خْضِيغْ، شكْ أَذْ أَيِي ثحْضِيذْ،
وَارْ ذ أَيِي ثتّْبَارِّيذْ زِي ڒْمُوعْصِييّثْ إِنُو.
‏15 مَاڒَا ڭِّيغْ ڒْغَارْ، ؤُشْثْ خَافِي!
مَاڒَا نشّْ ذ أَمْسڭّذْ إِ دْجِيغْ، وَارْ زمَّارغْ أَذْ سّْڭعّْذغْ أَزدْجِيفْ إِنُو.
جِّيوْنغْ س ڒفْضِيحثْ، تَّاشِيغْ أَكْ-ذ ڒمْحَاينْ إِنُو.
‏16 مَاڒَا سّْڭعّْذغْ إِخفْ إِنُو، أَذْ أَيِي ثْنيْمَارذْ أَمْ وَايْرَاذْ إِزهَّارنْ،
ثسّْشَانذْ خَافِي أَشُووَّارْ ن ڒعْجبْ ن جّْهذْ نّكْ ڒبْذَا. ▪
‏17 مَاعْلِيكْ ؤُفِيغْ أَذْ خَافِي ثسّْبدّذْ ڒبْذَا إِشهَّاذنْ نّغْنِي،
ؤُشَا أَذْ ثَارْنِيذْ عَاذْ ذڭْ وغْضَابْ نّكْ خَافِي،
إِعسَّاسنْ إِ إِخدْجْفنْ إِجّْ إِ ونّغْنِي ڒبْذَا، وَاهْ أَذْ غَارِي تّْنذْهذْ إِجّْ ن ڒْعسْكَارْ.
‏18 مَايمِّي إِ ذ أَيِي ثجِّيذْ أَذْ د-فّْغغْ زڭْ ؤُعذِّيسْ ن يمَّا؟
مْڒِي سُّوفّْغغْ بُوحْبڒْ، وَارْ ذ أَيِي ثْژَارْ ؤُڒَا ذ إِشْثْ ن ثِيطّْ!‘ ▪
‏19 مَاعْلِيكْ ؤُفِيغْ أَخْمِي وَارْ إِڒِيغْ عمَّارْصْ،
مّكْسِيغْ غَارْ ونْضڒْ زڭْ ؤُعذِّيسْ ن يمَّا.
‏20 مَا وَارْ دْجِينْ وُوسَّانْ ن ثُوذَارْثْ إِنُو ؤُذْرُوسنْ؟
مْڒِي ذ أَيِي إِجَّا، أَذْ خَافِي إِنّقْڒبْ مَاحنْذْ أَذْ فَارْهغْ شْوَايْثْ عَاوذْ،
‏21 قْبڒْ إِ غَا ؤُيُورغْ، - وَارْ ذِيكّْوِيڒغْ عَاذْ - ،
غَارْ ثمُّورْثْ ن ثَادْجسْثْ ذ ثِيڒِي ن ڒْموْثْ،
‏22 غَارْ ثمُّورْثْ ذ ثَابَارْشَانْثْ أَمْ ثْمذِّيثْ،
أَمْ ثِيڒِي ن ڒْموْثْ، وَارْ ذِينْ إِتّْبِينْ وَالُو،
مَانِي ثڭَّا ثْفَاوْثْ أَمْ ثْمذِّيثْ.