أجّْ كُوڒْ إِجّنْ أَذْ إِقدْجبْ ڒْخذْمثْ نّسْ
6
‏1 أَ أَيْثْمَا، مَاڒَا حذْ جَارْ أَومْ إِوْضَا-د خَاسْ دّنْبْ، أجّْ خنِّي إِنِّي إِڭُّورنْ ذِي أَرُّوحْ أَذْ ث سڭّْذنْ س أَرُّوحْ ن ثمْهِينْثْ. حْضَامْ، حِيمَا وَارْ ثتّْوَاجَارّْبمْ ؤُڒَا ذ كنِّيوْ. ▫ ▪
‏2 كْسِيمْ دّْقڒْ إِجّنْ خْ ونّغْنِي، أَمُّو إِ غَا ثْكمّْڒمْ شَّارِيعَا ن لْمَاسِيحْ. ▪ ‏3 مَاغَارْ مَاڒَا شَا ن يِيجّنْ إِتّْغِيڒْ أَسْ أَقَا نتَّا ذ شَا، أَمْ ث وَارْ إِدْجِي، إِخدّعْ إِخفْ نّسْ. ‏4 مَاشَا أجّْ كُوڒْ إِجّنْ أَذْ إِقدْجبْ ڒْخذْمثْ ن يِيخفْ نّسْ، خنِّي أَذْ غَارسْ يِيڒِي ؤُسمْغَارْ ذڭْ يِيخفْ نّسْ وَاهَا، وَارْ إِدْجِي زڭْ إِنّغْنِي، ‏5 مِينْزِي كُوڒْ إِجّنْ أَذْ إِكْسِي دّْقڒْ نّسْ. ▪
‏6 أجّْ ونِّي إِسْڒِينْ أَوَاڒْ، أَذْ إِشَارْشْ زِي مَارَّا ثِيصبْحَانِينْ إِ غَارسْ أَكْ-ذ ونِّي ث إِسّڒْمَاذنْ. ▪
‏7 وَارْ تّْخدّْعمْ إِخفْ نْومْ، أَربِّي وَارْ إِتّجِّي حذْ أَذْ خَاسْ إِقصَّارْ. مِينْزِي مِينْ مَا إِزَارْعْ بْنَاذمْ، أَذْ ث إِمْجَارْ عَاوذْ. ▪ ‏8 مِينْزِي ونِّي إِزَارّْعنْ ذڭْ ويْسُومْ ن أَرِّيمثْ، زڭْ ويْسُومْ أَذْ إِمْجَارْ ڒْغشّْ. مَاشَا ونِّي إِزَارّْعنْ ذِي أَرُّوحْ، زِي أَرُّوحْ أَذْ إِمْجَارْ ثُوذَارْثْ إِتّْذُومَانْ. ‏9 أجّْ أَنغْ وَارْ نتِّيحڒْ شَا ؤُمِي نتّڭّْ مِينْ إِدْجَانْ ذ أَصبْحَانْ، مَاشَا ذِي ڒْوقْثْ نّسْ أَذْ نمْجَارْ، ؤُ مَانْ أَيَا وَارْ ذ أَنغْ إِسِّيهِيڒْ شَا. ▪
‏10 أجْ أَنغْ ڒخُّو، أَڒَامِي غَارْنغْ عَاذْ لْفُورْصَا، أَذْ نڭّْ ثْشُونِي إِ مَارَّا، أَمزْوَارُو إِ ينِّي ذ إِشْرِيشنْ أَكِيذْنغْ ذِي لْ-إِيمَانْ. ▪
أَسدْجمْ غَارْ ؤُنڭَّارُو
‏11 خْزَارمْ، مَارَّا ثِيرَا أَيَا إِ ذ أَومْ د-ؤُرِيغْ، ؤُرِيغْ ت س ؤُفُوسْ إِنُو.
‏12 مَارَّا وِي إِخْسنْ أَذْ سّمْغَارنْ ذڭْ وخْثَانْ ن ويْسُومْ ن أَرِّيمثْ، أَقَا نِيثْنِي تّڭّنْ خَاومْ أَغِيڒْ حِيمَا أَذْ ثتّْوَاخثْنمْ حِيمَا وَارْ ڭُّورْ أَذْ تّْوَامَارّْثنْ خْ سِّيبّثْ ن صَّالِيبْ ن لْمَاسِيحْ.
‏13 مِينْزِي عَاذْ إِنِّي إِتّْوَاخثْننْ وَارْ طِّيفنْ شَا ذِي شَّارِيعَا، مَاشَا نِيثْنِي خْسنْ أَذْ ثتّْوَاخثْنمْ حِيمَا أَذْ زمَّارنْ أَذْ سّمْغَارنْ ذِي ڒخْثَانْ ذڭْ ويْسُومْ ن أَرِّيمثْ نْومْ.
‏14 مَاشَا إِڭّْوجنْ خَافِي مَاحنْذْ أَذْ سّمْغَارغْ مْغِيرْ ذِي صَّالِيبْ ن سِيذِيثْنغْ يشُّو لْمَاسِيحْ س ونِّي ثتّْوَاصلّبْ دُّونشْثْ إِ نشّْ ؤُ نشّْ إِ دُّونشْثْ.
‏15 مِينْزِي ذِي يشُّو لْمَاسِيحْ أَخْثَانْ نِيغْ بْڒَا أَخْثَانْ وَارْ إِسكّْوِي وَالُو، مَاشَا ونِّي د-إِتّْوَاخڒْقنْ زِي جْذِيذْ وَاهْ. ▪
‏16 مَارَّا وِي إِ غَا يُويُورنْ عْلَاحْسَابْ أَبْرِيذْ-أَ، أَذْ خَاسْ يِيڒِي ڒهْنَا ذ أَرّحْمثْ ؤُڒَا خْ إِسْرَائِيل ن أَربِّي. ▪
‏17 وَارْ ذ أَيِي إِتّْصذِّيعْ حذْ، مِينْزِي إِوْيغْ-د شَّامَاثْ ن سِيذِيثْنغْ يشُّو ذِي أَرِّيمثْ إِنُو. ▪
‏18 أَ أَيْثْمَا، أَذْ يِيڒِي أَرْضَا ن سِيذِيثْنغْ يشُّو لْمَاسِيحْ أَكْ-ذ أَرُّوحْ نْومْ. أَمِينْ.