دَّارمْ إِ أَرْضَا ن أَربِّي
4
‏1 س ؤُينِّي خنِّي، أَ أَيْثْمَا، أَقَا نتّْزَاوڭْ كنِّيوْ ؤُ نتّْژَادْجْ إِ كنِّيوْ ذِي سِيذِيثْنغْ يشُّو، حِيمَا، أَمْ زَّايْنغْ ثْڒمْذمْ مَامّشْ إِتّْخصَّا أَذْ ثُويُورمْ ؤُ أَذْ ثَارْضَامْ إِ أَربِّي، أَذْ ثيْمَامْ ذِي مَانْ أَيَا كْثَارْ، ▪ ‏2 مِينْزِي كنِّيوْ ثسّْنمْ ثِيوصَّا نِّي ذ أَومْ نوْشَا زِي سِيذِيثْنغْ يشُّو. ‏3 أَقَا ذ مَانْ أَيَا مِينْ إِخْسْ أَربِّي، أَقَا أَذْ ثيْمَامْ ذِي ثْقدَّاسْثْ، أَذْ ثْحيّْذمْ خْ مَارَّا فَارْقْ-شّْغڒْ، ▪ ‏4 ؤُ مَاحنْذْ كُوڒْ إِجّنْ زَّايْومْ أَذْ إِسّنْ مَاحنْذْ أَذْ يَاوِي ثَامْغَارْثْ نّسْ س ثْقدَّاسْثْ ذ شَّانْ، ‏5 وَارْ إِدْجِي ذِي شّهْوَا ن نّشْوَاثْ أَمْ ڒڭْنُوسْ إِنِّي وَارْ إِسِّيننْ شَا أَربِّي. ▪ ‏6 أجّْ ؤُڒَا ذ إِجّْ زَّايْومْ أَذْ إِزْعمْ أَذْ إِسّهْڒشْ ؤُمَاسْ نِيغْ أَذْ ث إِغشّْ ذِي ثْمسْڒَاشْثْ-أَ، مِينْزِي سِيذِيثْنغْ أَذْ إِنقّمْ ذِي مَانْ أَيَا مَارَّا، أَمْ مَامّشْ نِيزَّارْ ننَّا ؤُ نشْهذْ أَومْ. ‏7 مِينْزِي أَربِّي وَارْ خَانغْ د-إِڒَاغَا إِ ڒخْمجْ مَاشَا إِ ثْقدَّاسْثْ. ▪ ‏8 س ؤُينِّي ونِّي إِ غَا إِسّْذدْجنْ، وَارْ إِسّْذدْجِي شَا بْنَاذمْ مَاشَا أَربِّي ونِّي إِوْشِينْ أَرُّوحْ نّسْ إِقدّْسنْ ذَايْومْ. ▪
‏9 نْهْڒَا مَا نُورَا أَومْ-د خْ ثَايْرِي ثنِّي جَارْ وَاوْمَاثنْ، أَقَا كنِّيوْ س يِيخفْ نْومْ تّْوَاسّْڒمْذمْ زِي أَربِّي حِيمَا أَذْ ثخْسمْ أَيَاوْيَا. ▪
‏10 مَاغَارْ أَمُّو إِ ثتّڭّمْ أَكْ-ذ مَارَّا أَوْمَاثنْ ذِي مَاكِيذُونِييَا ثْمُونْ. مَاشَا تّْزَّاوْڭغْ كنِّيوْ، أَ أَيْثْمَا، حِيمَا أَذْ ثْفيّْضمْ ذِي مَانْ أَيَا،
‏11 ؤُشَا أَرْزُومْ أَذْ ثدَّارمْ ذِي ڒْهُوذْنثْ، أَذْ ثوْشمْ ثَايْنِيثْ إِ مِينْ إِدْجَانْ نْومْ، أَذْ ثْخذْممْ س إِفَاسّنْ نْومْ، أَمْ مَامّشْ كنِّيوْ نُومُورْ، ▪
‏12 ؤُ حِيمَا أَذْ ثُويُورمْ س ؤُوقَّارْ أَكْ-ذ ينِّي إِدْجَانْ ذِي بَارَّا، ؤُشَا وَارْ كنِّيوْ ثتّْخصِّي ؤُڒَا ذ إِشْثْ ن ڒْحَاجّثْ.
أَعْقَابْ ن لْمَاسِيحْ غَارْ دُّونشْثْ-أَ
‏13 أَ أَيْثْمَا، أَقَا خْسغْ أَذْ ثسّْنمْ بلِّي وَارْ إِتّْخصِّي أَذْ ثكْسِيمْ س ومْنُوسْ، أَمْ إِوْذَانْ إِنّغْنِي إِنِّي ؤُمِي إِقْضعْ أَسنْ ڒَايَاسْ، خْ ينِّي إِذوْڒنْ طّْصنْ. ▪
‏14 مِينْزِي مَاڒَا نُومنْ بلِّي يشُّو ثُوغَا إِمُّوثْ ؤُشَا إِكَّارْ-د، خنِّي أَذْ يَاوِي أَربِّي عَاوذْ أَمُّو إِنِّي إِذوْڒنْ طّْصنْ ذڭْ ونْضڒْ غَارْ إِخفْ نّسْ أَكِيذسْ.
‏15 مَاشَا أَذْ أَومْ نِينِي مَانْ أَيَا س وَاوَاڒْ ن سِيذِيثْنغْ، أَقَا نشِّينْ، إِنِّي إِ غَا إِقِّيمنْ أَڒْ د غَا يَاسْ سِيذِيثْنغْ، إِنِّي عَاذْ إِدَّارنْ، وَارْ نثِيزَّارْ إِ ينِّي إِذوْڒنْ أَذْ طّْصنْ ذڭْ ونْضڒْ. ▪
‏16 مِينْزِي سِيذِيثْنغْ س إِخفْ نّسْ أَذْ د-إِهْوَا زڭْ ؤُجنَّا خْ مِينِّي د غَا إِفّغْ ڒُومُورْ ذ ثْمِيجَّا ن لْمَالَاكْ إِمْغَارنْ ؤُ خْ مِينِّي إِ غَا يِيڒِي ڒْپُوقْ ن أَربِّي، ؤُشَا إِمتَّانْ إِنِّي إِدْجَانْ ذِي لْمَاسِيحْ أَذْ د-كَّارنْ ذ إِمزْوُورَا. ▪
‏17 خَاسْ ؤُشَا نشِّينْ، إِنِّي إِقِّيمنْ دَّارنْ، أَذْ كِيذْسنْ نتّْوَاكّسْ ذڭْ إِسيْنُوثنْ غَارْ إِجّْ ن ؤُمڒْقِي أَكْ-ذ سِيذِيثْنغْ ذڭْ ؤُجنَّا ؤُشَا أَمُّو إِ غَا نِيڒِي ڒبْذَا أَكْ-ذ سِيذِيثْنغْ.
‏18 س ؤُينِّي ڭّمْ ؤُڒْ ذڭْ وَايَاوْيَا س وَاوَاڒنْ-أَ.