21
‏1 إِ ؤُمقّْرَانْ ن إِمغْنَاجنْ. أَزهّذْ ن ذَاوُوذْ.
‏2 أَ سِيذِي، أَجدْجِيذْ إِفَارْحْ س جّهْذْ نّكْ،
ؤُ مشْحَاڒْ إِفَارْحْ س ؤُسنْجمْ نّكْ!
‏3 ثوْشِيذْ أَسْ مژْرِي ن وُوڒْ نّسْ،
شكْ وَارْ ثُوڭِيذْ شَا أَزَاوڭْ ن إِينْشِيشنْ نّسْ. سِيلَاهْ.
‏4 مَاغَارْ شكْ ثُوسِيذْ-د إِ ؤُمْسَاڭَارْ أَكِيذسْ س لْبَارَاكَاثْ شُّورنْثْ س ڒْخَارْ،
ثقّْنذْ أَسْ تَّاجْ ن وُورغْ إِتّْوَاصفَّانْ خْ ؤُزدْجِيفْ نّسْ.
‏5 إِتَّارْ أَشْ ثُوذَارْثْ،
ثوْشِيذْ أَسْ ت،
ثُوزّڭَّارْثْ ن وُوسَّانْ إِ ڒبْذَا قَاعْ.
‏6 إِمْغَارْ ؤُعُودْجِي نّسْ س ؤُسنْجمْ نّكْ،
ثمَّارْسذْ خَاسْ ثِيسِّيقْثْ ذ ڒْعزّْ. ▫
‏7 مِينْزِي شكْ ثَارِّيذْ ث ذ لْبَارَاكَا ثَامقّْرَانْثْ إِ ڒبْذَا،
شكْ ثشُّورذْ ث س ڒفْرَاحثْ غَارْ وُوذمْ نّكْ.
‏8 مَاغَارْ أَجدْجِيذْ إِتّْشَاڒْ خْ سِيذِي،
س ثْمخْسِيوْثْ إِشوَّارنْ ن ؤُمْعُودْجِي خْ كُوڒْشِي وَارْ إِتّفْرِيغْ.
‏9 أَفُوسْ نّكْ أَذْ يَافْ مَارَّا ڒْعذْيَانْ نّكْ،
أَفُوسْ أَفُوسِي نّكْ أَذْ يَافْ مَارَّا إِنِّي شكْ إِشَارّْهنْ.
‏10 شكْ أَذْ ثنْ ثَارِّيذْ أَمشْنَاوْ ثَافْقُونْثْ إِشمّْضنْ ذِي ڒْوقْثْ ن وضْحَارْ نّكْ،
سِيذِي أَذْ ثنْ إِصَارْضْ س وغْضَابْ نّسْ،
ثِيمسِّي أَذْ ثنْ ثشّْ.
‏11 أَذْ ثمْحِيذْ ڒْغِيدْجثْ نْسنْ زِي ثمُّورْثْ،
زَّارِيعثْ نْسنْ جَارْ ثَارْوَا ن بْنَاذمْ.
‏12 مَاغَارْ نِيثْنِي نذْينْ أَشْ ڒْغَارْ، ڭِّينْ إِشْثْ ن ثْمعْمُوتْشْ،
مَاشَا وَارْ زمَّارنْ وَالُو.
‏13 مَاغَارْ شكْ أَذْ ثنْ ثڭّذْ جَارْ ثِيطَّاوِينْ،
س إِفِيڒَانْ ن ڒْقوْسْ نّكْ أَذْ ثْنيّْشذْ خْ وُوذْمَاونْ نْسنْ.
‏14 سْڭعّذْ إِخفْ نّكْ، أَ سِيذِي، س جّْهذْ نّكْ!
أجّْ أَنغْ أَذْ نْغنّجْ ؤُ أَذْ نْزهّذْ إِ ثْزمَّارْ نّكْ.