إِعِيبْرَانِييّنْ
مِّيسْ يُوعْڒَا أَطَّاسْ خْ لْمَالَاكَاثْ
1
‏1 ذڭْ وُوسَّانْ إِعْذُونْ إِسِّيوڒْ أَربِّي ذِي مَارَّا إِكُوذنْ ؤُ ذڭْ وَاطَّاسْ ن إِبْرِيذنْ أَكْ-ذ ڒجْذُوذْ نّغْ س إِنَابِييّنْ. ‏2 ذڭْ وُوسَّانْ-أَ إِنڭُّورَا أَقَا إِسِّيوڒْ أَكِيذْنغْ س مِّيسْ، ونِّي إِڭَّا ذ أَوْرِيثْ ن كُوڒْشِي، س ونِّي عَاوذْ إِڭَّا دُّونشْثْ. ▪ ‏3 مِينْزِي نتَّا ذ ثَاللّشْثْ ن ؤُعُودْجِي نّسْ ؤُڒَا ذ تّسْوِيرْثْ ن سِيمَانْثْ نّسْ، ؤُ نتَّا ذ ونِّي يَاربُّونْ مَارَّا ثِيمسْڒَايِينْ س جّهْذْ ن وَاوَاڒْ نّسْ. أَقَا نتَّا إِسِّيزْذڭْ دّْنُوبْ نّغْ ذڭْ يِيخفْ نّسْ، ؤُشَا إِرُوحْ إِقِّيمْ غَارْ يفُّوسْ ن لْعَاضِيمْ ذِي ڒُوعْڒَا. ▪ ‏4 نتَّا يُوعْڒَا أَطَّاسْ خْ لْمَالَاكَاثْ أَمْ إِسمْ إِ إِطّفْ ذ ڒْوَارْثْ أَقَا إِشْنَا خْ ونِّي نْسنْ.
‏5 مِينْزِي إِ مَانْ ثنْ زِي لْمَالَاكَاثْ إِنَّا أَربِّي:
”مِّي إِ ثدْجِيذْ شكْ، أَسّْ-أَ نشّْ جِّيغْ-د شكْ!“،
ؤُشَا عَاوذْ إِنَّا:
”نشّْ أَذْ أَسْ إِڒِيغْ ذ بَابَاسْ ؤُ نتَّا أَذْ أَيِي يِيڒِي ذ مِّي“؟ ▪
‏6 ؤُشَا خنِّي خْمِي د-إِسِّيذفْ أَمنْزُو غَارْ دُّونشْثْ، إِنَّا:
”أَذْ أَسْ سجْذنْ مَارَّا لْمَالَاكَاثْ ن أَربِّي.“ ▪
‏7 ؤُشَا خْ لْمَالَاكَاثْ إِنَّا:
”نتَّا إِڭَّا لْمَالَاكَاثْ نّسْ ذ إِسمِّيضنْ،
ؤُشَا إِمْسخَّارنْ نّسْ ذ إِشْثْ ن ثْمسِّي إِتّحْذُوذُوقنْ“، ▫ ▪
‏8 مَاشَا خْ ممِّي:
”ڒْعَارْشْ نّكْ، أَ أَربِّي، أَقَا إِدْجْ إِ ڒبْذَا قَاعْ.
ثَاغَّارْشْثْ ن ثْڭلْذِيثْ نّكْ، أَقَا-ت ذ ثَاغَّارْشْثْ ثصْفَا. ▪
‏9 أَقَا ثخْسذْ ثَاسڭْذَا، ثْشَارْهذْ ڒْغَارْ.
س ؤُينِّي أَقَا إِذْهنْ إِ شْ أَربِّي، أَربِّي نّكْ،
س زّشْثْ ن ڒفْرَاحثْ سنّجْ إِ إِمْعَاشَارنْ نّكْ.“ ▪
‏10 ؤُشَا خنِّي:
”زڭْ ؤُبدُّو ثڭِّيذْ شكْ ذْسَاسْ ن ثمُّورْثْ،
ؤُشَا إِجنْوَانْ دْجَانْ ذ ڒْخذْمثْ ن إِفَاسّنْ نّكْ. ▪
‏11 إِنَا أَذْ تّْوَاثحَّانْ، مَاشَا شكْ أَذْ ثْذُومذْ،
ؤُشَا إِنَا مَارَّا أَذْ أَرْشَانْ أَمْ وَارُّوضْ. ▪
‏12 أَمشْنَاوْ إِجّْ ن ؤُسڒْهَامْ أَذْ ثنْ تّْضفْسذْ.
أَذْ تّْوَابدّْڒنْ أَمْ وَارُّوضْ،
مَاشَا شكْ أَذْ ثِيڒِيذْ ذ ونِّي ؤُشَا إِسڭّْوُوسَا نّكْ وَارْ قطِّينْ شَا.“ ▪
‏13 ؤُ إِ مَانْ ثنْ زِي لْمَالَاكَاثْ إِنَّا إِجّْ ن وَاسّْ:
”قِّيمْ غَارْ يفُّوسْ إِنُو
أَڒْ ذ غَا ڭّغْ ڒْعذْيَانْ نّكْ ذ ثَانبْذَاثْ سَاذُو إِضَارنْ نّكْ“؟ ▪
‏14 مَا وَارْ دْجِينْثْ نِيثنْثِي ذ أَرُّوحَاثْ إِ ثْسخَّارْثْ، تّْوَاسكّنْثْ-إِ-د حِيمَا أَذْ سخَّارنْثْ إِ ينِّي غَا إِوَارْثنْ ثُوذَارْثْ؟