16
‏1 إِشْثْ ن ثِيرَا إِنقْشنْ. ن ذَاوُوذْ.
حْضَا خَافِي، أَ أَربِّي، مَاغَارْ تّشْڒغْ خَاكْ.
‏2 ڒعْمَارْ إِنُو ثنَّا إِ سِيذِي: ”شكْ ذ سِيذِي إِنُو،
ذ ڒْخَارْ إِنُو، وَارْ ذِينْ مِينْ خَاكْ يُوعْڒَانْ!“ ▪
‏3 ؤُ خْ إِمْقدَّاسنْ إِ إِزدّْغنْ خْ ثمُّورْثْ، أَيْثْ ن جّهْذْ،
أَقَا مَارَّا أَرْضَا إِنُو أَقَا-ث أَكِيذْسنْ.
‏4 ثَامَارَا ن يِينِّي إِضفَّارنْ أَمُّو ذغْيَا إِجّْ ن أَربِّي نّغْنِي، أَذْ تّْوَاكْثَارنْثْ.
نشّْ وَارْ تّْفَارِّيغغْ ثَاوْهِيبْثْ نْسنْ ن ؤُسيّبْ ن إِذَامّنْ،
ؤُ وَارْ تِّيذَارغْ إِسْمَاونْ نْسنْ خْ إِينْشِيشنْ إِنُو.
‏5 سِيذِي ذ ثَاسْغَارْثْ إِنُو ذ ڒْكَاسْ إِنُو.
شكْ ثطّْفذْ ثَاقدُّوحْثْ إِنُو ذڭْ ؤُفُوسْ نّكْ. ▪
‏6 إِفِيڒَانْ ن ڒعْبَارْ كَّارنْ أَيِي-د ذڭْ إِمُوشَانْ إِصبْحنْ،
وَاهْ، ثَاسْغَارْثْ إِنُو أَقَا ثُوسَا-د خَافِي مْلِيحْ.
‏7 أَذْ بَارْكغْ سِيذِي، ونِّي ذ أَيِي إِنصْحنْ.
ؤُڒَا س دْجِيڒثْ سّْڒمْذنْثْ أَيِي ثِيژَّاڒْ إِنُو. ▫
‏8 ڒبْذَا تّڭّغْ سِيذِي جَارْ ثِيطَّاوِينْ إِنُو.
ؤُمِي نتَّا إِدْجْ خْ ؤُفُوسْ أَفُوسِي إِنُو،
نشّْ وَارْ فَارّْغغْ. ▪
‏9 س ؤُينِّي إِفَارّحْ ؤُڒْ إِنُو،
إِتَّارْشِيقْ ڒعْمَارْ إِنُو.
وَاهْ، ؤُڒَا ذ دَّاثْ إِنُو أَذْ إِدَّارْ س ڒَامَانْ.
‏10 مَاغَارْ شكْ وَارْ ثْسمّْحذْ شَا ذِي ڒعْمَارْ إِنُو ذِي ڒَاخَارْثْ،
وَارْ ثتَّارِّيذْ أَمْثِيقِّي نّكْ أَذْ إِكِيشُّو. ▪
‏11 شكْ أَذْ أَيِي ثسّشْنذْ أَبْرِيذْ ن ثُوذَارْثْ،
ثْيَاوَانْثْ زِي ڒفْرَاحثْ أَقَا-ث زَّاثْ إِ وُوذمْ نّكْ،
نِّيعْمَاثْ أَقَا أَثنْثْ ذڭْ ؤُفُوسْ نّكْ إِ ڒبْذَا.