33
‏1 سْڒِيوڒْومْ إِ سِيذِي، أَ إِمْسڭَّاذنْ،
أَصبَّاحْ ذ إِشْثْ ن ثلْوِيزْثْ إِ ينِّي إِسڭّْمنْ. ▪
‏2 قَاذَامْ سِيذِي س ڒْڭَامْبْرِي،
زهّْذمْ أَسْ س لْهَارْبَا ؤُ س لْعُوذْ ن عشْرَا ن إِفِيڒَانْ.
‏3 غنّْجمْ أَسْ س يِيجّْ ن يزْڒِي أَمَايْنُو،
إِرَارمْ مْلِيحْ س ؤُصُوضِي ذِي ڒْپُوقْ. ▪
‏4 مِينْزِي أَوَاڒْ ن سِيذِي إِسڭّمْ،
مَارَّا مِينْ إِتّڭّْ، إِتّڭّْ إِ-ث س ڒَامَانْ.
‏5 نتَّا إِتّخْسْ ثَاسڭْذَا ذ ڒْحقّْ.
ثَامُّورْثْ ثشُّورْ س ثْمخْسِيوْثْ إِشوَّارنْ ن سِيذِي. ▪
‏6 زڭْ وَاوَاڒْ ن سِيذِي تّْوَاڭّنْ إِجنْوَانْ،
زِي أَرُّوحْ ن ؤُقمُّومْ نّسْ تّْوَاڭّنْثْ مَارَّا ڒْعسْكَارَاثْ نْسنْ. ▪
‏7 نتَّا إِسّْمُونْ أَمَانْ ن ڒبْحَارْ أَمشْنَاوْ إِجّْ ن وغْبَارْ.
نتَّا إِخمّڒْ أَمَانْ يُودْجْغنْ ذڭْ إِخَّامنْ ن ڒخْزنْ.
‏8 أَذْ ثڭّْوذْ مَارَّا ثَامُّورْثْ زِي سِيذِي،
أَذْ زَّايسْ ڭّْوذنْ مَارَّا إِمزْذَاغْ ن دُّونشْثْ.
‏9 مَاغَارْ نتَّا إِسَّاوَاڒْ ؤُشَا أَقَا-ث ذِينْ،
نتَّا إِتَّامَارْ ؤُشَا أَذْ يِيڒِي إِبدّْ ذِينْ.
‏10 سِيذِي إِتَّارژَّا شّْوَارْ ن ڒڭْنُوسْ،
إِسّبْضڒْ إِخَارِّيصنْ نْ ڒڭْنُوسْ. ▪
‏11 شّْوَارْ ن سِيذِي أَذْ إِقِّيمْ إِبدّْ إِ ڒبْذَا،
إِخَارِّيصنْ ن وُوڒْ نّسْ زِي جِّيڒْ غَارْ جِّيڒْ. ▪
‏12 سّعْذْ ن ڒْڭنْسْ إِ غَارْ إِدْجْ أَربِّي نّسْ ذ سِيذِي،
ڒْڭنْسْ نِّي إِخْضَارْ إِ-ث نتَّا ذ ثَاسْغَارْثْ إِ يِيخفْ نّسْ.▪
‏13 سِيذِي إِخزَّارْ-د زڭْ ؤُجنَّا،
إِتّْوَاڒَا مَارَّا ثَارْوَا ن بْنَاذمْ.
‏14 زڭْ ومْشَانْ ن ثْزذِّيغْثْ نّسْ إِخزَّارْ
غَارْ مَارَّا إِمزْذَاغْ ن ثمُّورْثْ.
‏15 نتَّا وحّْذسْ ذ ونِّي إِكوّْننْ ؤُڒْ نْسنْ،
نتَّا إِحكَّارْ إِ مَارَّا ثِيمڭَّا نْسنْ.
‏16 أَجدْجِيذْ وَارْ إِتّْوَاسّنْجَامْ س يِيجّْ ن ڒْعسْكَارْ ذ أَمقّْرَانْ،
بُو-ثغْرُوضْثْ وَارْ إِتّْوَافكِّي س جّهْذْ أَطَّاسْ.
‏17 أَقَا ذ أَخَارِّيقْ بلِّي أَيِيسْ أَذْ د-يَاوِي أَسنْجمْ،
عَاذْ س جّهْذْ نّسْ أَمقّْرَانْ وَارْ د-إِتّنْفكِّي.
‏18 خْزَارْ، ثِيطّْ ن سِيذِي خْ ينِّي زَّايسْ إِتّڭّْوذنْ،
خْ ينِّي إِتّْرَاجَانْ ثَامخْسِيوْثْ نّسْ إِشوَّارنْ، ▪
‏19 حِيمَا أَذْ إِفكّْ ڒعْمَارْ نْسنْ زِي ڒْموْثْ،
حِيمَا أَذْ ثنْ يجّْ قِّيمنْ دَّارنْ ذِي ڒَاژْ.
‏20 ڒعْمَارْ نّغْ إِتّْرَاجَا سِيذِي،
أَقَا نتَّا ذ أَعَاونْ نّغْ ذ ثَاسدَّارْثْ نّغْ إِ ؤُسڒْقِي.
‏21 مَاغَارْ زَّايسْ إِفَارّحْ وُوڒْ نّغْ،
مِينْزِي نتّْشَاڒْ خْ يِيسمْ نّسْ إِقدّْسنْ.
‏22 أَذْ خَانغْ ثَارْسَا ثْمخْسِيوْثْ نّكْ إِشوَّارنْ، أَ سِيذِي،
عْلَاحْسَابْ مَامّشْ إِ شكْ نتّْرَاجَا.