صِّيفثْ ن ثْسخَّارْثْ ن بُولُوسْ
2
‏1 ؤُشَا نشّْ، أَ أَيْثْمَا، ڒَامِي د-ؤُسِيغْ غَارْومْ، وَارْ د-ؤُسِيغْ شَا حِيمَا أَذْ أَومْ بَارّْحغْ ڒخْبَارْ أَصبْحَانْ ن سِّيرّْ ن أَربِّي س ثْبزَّاحْثْ ن وَاوَاڒْ نِيغْ س ثِيغِيثْ، ▪ ‏2 مِينْزِي أَقَا ثُوغَا عوّْڒغْ حِيمَا وَارْ تّسْنغْ شَا جَارْ أَومْ مْغِيرْ يشُّو لْمَاسِيحْ ذ ونِّي إِتّْوَاصلّْبنْ. ‏3 ثُوغَا أَيِي أَكِيذْومْ س وَاطَّاسْ ن ثِيڭّْوُوذِي ذ ؤُقْذِيذسْ. ▪ ‏4 نِي أَوَاڒْ إِنُو ؤُڒَا ذ ثْبَارّحْثْ إِنُو ثُوغَا أَثنْ س وَاوَاڒنْ إِزوّْقنْ ن ثِيغِيثْ ن بْنَاذمْ، مَاشَا س وسْشَانْ ن أَرُّوحْ ذ جّهْذْ، ▪ ‏5 حِيمَا لْ-إِيمَانْ نْومْ وَارْ إِتّْبذِّي شَا خْ ثِيغِيثْ ن إِوْذَانْ، مَاشَا خْ جّهْذْ ن أَربِّي. ▪
‏6 مَاشَا نسَّاوَاڒْ س ثِيغِيثْ إِ ينِّي ث إِوْضنْ، أَقَا س إِشْثْ ن ثِيغِيثْ ثنِّي وَارْ إِدْجِينْ ن دُّونشْثْ-أَ نِيغْ ن ڒْحُوكَّامْ ن دُّونشْثْ-أَ، إِنِّي إِ غَا إِتّْوَاسّْبطّْڒنْ، ▪ ‏7 مَاشَا نسَّاوَاڒْ ثِيغِيثْ ن أَربِّي س إِجّْ ن سِّيرّْ إِ ثُوغَا إِنُوفَّارنْ، ونِّي ثُوغَا إِزَّارْ إِفَارْزْ إِ-ث أَربِّي إِ ؤُعُودْجِي نّغْ قْبڒْ مَا إِ غَا ثِيڒِي دُّونشْثْ، ▪ ‏8 إِجّْ ن سِّيرّْ نِّي وَارْ ث إِسِّينْ ؤُڒَا ذ إِجّْ زِي ڒْحُوكَّامْ ن دُّونشْثْ-أَ، مِينْزِي مَاڒَا ثُوغَا سّْننْ ث، إِڒِي وَارْ صلّْبنْ عمَّارْصْ سِيذِي ن ؤُعُودْجِي. ▪ ‏9 مَاشَا أَمْ مَامّشْ إِتّْوَارِي:
”مِينْ وَارْ ثژْرِي ثِيطّْ ذ مِينْ وَارْ إِسْڒِي ؤُمزُّوغْ
ذ مِينْ وَارْ يُوذِيفنْ شَا غَارْ وُوڒْ ن بْنَاذمْ،
أَقَا مَانْ أَيَا إِسّوْجذْ إِ-ث أَربِّي إِ ينِّي ث إِتّخْسنْ.“ ▪
‏10 مَاشَا أَربِّي إِمّڒْ أَنغْ ث س أَرُّوحْ، مِينْزِي أَرُّوحْ ثَارزُّو كُوڒْشِي ؤُڒَا ذ ڒَادْجَاغْ ن أَربِّي. ▪
‏11 مِينْزِي مَانْ ونْ زڭْ إِوْذَانْ إِسّْننْ مِينْ إِدْجَانْ ن بْنَاذمْ مْغِيرْ أَرُّوحْ ن بْنَاذمْ ونِّي ذَايسْ إِدْجَانْ؟ أَمُّو عَاوذْ ؤُڒَا ذ إِجّْ وَارْ إِسِّينْ شَا مِينْ إِدْجَانْ ن أَربِّي مْغِيرْ أَرُّوحْ ن أَربِّي. ▪
‏12 أَقَا نشِّينْ وَارْ نكْسِي شَا أَرُّوحْ ن دُّونشْثْ، مَاشَا أَرُّوحْ ونِّي د-يُوسِينْ زِي أَربِّي، حِيمَا أَذْ نسّنْ مِينْ ذ أَنغْ إِوْشَا أَربِّي. ▪
‏13 س ؤُينِّي أَوَاڒنْ إِ زِي نسَّاوَاڒْ، وَارْ دْجِينْ ذ ثْغُورِي ن وَاوَاڒنْ س ثِيغِيثْ ن بْنَاذمْ، مَاشَا ذ ثْغُورِي زِي أَرُّوحْ، حِيمَا أَذْ نسّمْقُودَّا مِينْ إِدْجَانْ ن أَرُّوحْ أَكْ-ذ مِينْ إِدْجَانْ ن أَرُّوحْ. ▪
‏14 مَاغَارْ بْنَاذمْ س يِيخفْ نّسْ وَارْ إِقبّڒْ شَا مِينْ إِدْجَانْ ن أَرُّوحْ، مِينْزِي إِحسْبْ إِ-ث ذ ثُوبُّوهڒْيَا ؤُشَا وَارْ إِزمَّارْ أَذْ ث إِفْهمْ، مِينْزِي مَانْ أَيَا إِزمَّارْ أَذْ إِتّْوَافَارْزْ س أَرُّوحْ وَاهَا.
‏15 مَاشَا بْنَاذمْ أَرُّوحَانِي أَقَا إِزمَّارْ أَذْ إِفَارْزْ كُوڒْشِي، مَاشَا نتَّا سِيمَانْثْ نّسْ وَارْ خَاسْ إِحكّمْ ؤُڒَا ذ إِجّْ. ▪
‏16 مِينْزِي وِي إِسّْننْ أَخمّمْ ن سِيذِي أَڒَامِي إِزمَّارْ أَذْ ث إِشَاوَارْ؟ مَاشَا نشِّينْ غَارْنغْ أَخمّمْ ن لْمَاسِيحْ. ▪