27
‏1 أَزهّذْ ن ذَاوُوذْ.
سِيذِي ذ ثَافَاوْثْ إِنُو ذ ؤُسنْجمْ إِنُو،
وِي زِي غَا ڭّْوذغْ؟
سِيذِي ذ لْقلْعَا إِجهْذنْ إِ ثُوذَارْثْ إِنُو،
وِي زِي غَا نّْخڒْعغْ عَاذْ؟ ▪
‏2 ؤُمِي غَارِي د-قَارّْبنْ إِعفَّاننْ حِيمَا أَذْ شّنْ دَّاثْ إِنُو،
نّْقَارْضنْ يِينِّي ذ أَيِي إِحصَّارنْ ذ ڒْعذْيَانْ إِنُو سِيمَانْثْ نْسنْ
ؤُشَا وْضَانْ غَارْ ثمُّورْثْ.
‏3 وَاخَّا أَذْ خَافِي إِحْجمْ إِجّْ ن ڒْعسْكَارْ،
ؤُڒْ إِنُو وَارْ إِتّڭّْوَاذْ شَا.
وَاخَّا أَذْ خَافِي إِكَّارْ ؤُمنْغِي، عَاذْ نشّْ تّْغِيمِيغْ تّشْڒغْ.
‏4 إِشْثْ ن ڒْحَاجّثْ تَّارغْ زِي سِيذِي، ثَا أَذْ خَاسْ أَرْزُوغْ:
مِينْ غَا كّغْ دَّارغْ أَذْ قِّيمغْ أَذْ زذْغغْ ذِي ثَادَّارْثْ ن سِيذِي،
حِيمَا أَذْ ژَترغْ ڒضْرَافثْ ن سِيذِي،
ؤُ حِيمَا أَذْ بقْشغْ ذِي زَّاوشْثْ نّسْ ثَامقّْرَانْثْ.
‏5 مَاغَارْ نتَّا إِسّْذُوڒُويْ أَيِي ذڭْ ؤُذُورِّي نّسْ ذڭْ وَاسّْ ن ڒْغَارْ.
نتَّا إِسّْڒقَّا أَيِي ذڭْ ؤُسڒْقِي ن ؤُقِيضُونْ نّسْ،
نتَّا إِسّْڭعَّاذْ أَيِي خْ إِشْثْ ن ثصْضَارْثْ.
‏6 ڒخُّو أَذْ إِتّْوَاسْڭعّذْ ؤُزدْجِيفْ إِنُو خْ ڒْعذْيَانْ إِنُو إِنِّي ذ أَيِي د-إِنّْضنْ،
ؤُ س ؤُصُوضِي س وسْرُودّحْ ذِي ڒْپُوقْ أَذْ أَوْيغْ ثِيغَارْصَا غَارْ ؤُقِيضُونْ نّسْ،
أَذْ غنّْجغْ، وَاهْ أَذْ زهّْذغْ إِ سِيذِي.
‏7 سڒْ غَارْ ثْمِيجَّا إِنُو، أَ سِيذِي، خْمِي إِ غَا ڒَاغِيغْ،
حِينّْ خَافِي ؤُ أَرّْ-د خَافِي.
‏8 زَّايكْ إِ إِسَّاوَاڒْ وُوڒْ إِنُو: ”أَرْزُو خْ وُوذمْ إِنُو!“
نشّْ أَرزُّوغْ خْ وُوذمْ نّكْ، أَ سِيذِي.
‏9 وَارْ زَّايِي تّفَّارْ ؤُذمْ نّكْ،
وَارْ تّْخِييَّابْ أَمْسخَّارْ نّكْ ذڭْ وغْضَابْ.
ثُوغَا شكْ ذ أَمْعَاونْ إِنُو.
وَارْ ذ أَيِي تّْسمْحذْ ؤُ وَارْ ذ أَيِي تّجِّي، أَ أَربِّي ن ؤُسنْجمْ إِنُو.
‏10 مَاغَارْ بَابَا ذ يمَّا أَقَا سمْحنْ ذَايِي،
مَاشَا سِيذِي أَذْ أَيِي إِكْسِي غَارسْ.
‏11 سْشنْ أَيِي أَبْرِيذْ نّكْ، أَ سِيذِي،
نْذهْ أَيِي غَارْ وبْرِيذْ إِسڭّْمنْ،
ذِي سِّيبّثْ ن يِينِّي ذ أَيِي إِحصَّارنْ. ▪
‏12 وَارْ ذ أَيِي تّْسلّمْ غَارْ مژْرِي ذڭْ ڒعْمَارْ ن يِينِّي ذ أَيِي إِحصَّارنْ،
مَاغَارْ ڒشْهُوذْ ن ژُورْ كَّارنْ خَافِي،
إِنِّي إِ خَافِي إِتّْصُوضنْ س ڒخْشُونشْثْ.
‏13 ؤُهْ، مَاڒَا نشّْ زعْمَا وَارْ ؤُمِينغْ أَذْ ژَترغْ ڒْخَارْ ن سِيذِي،
ذِي ثمُّورْثْ ن يِينِّي إِدَّارنْ ...!
‏14 رَاجَا سِيذِي، إِڒِي ذ أَرْيَازْ،
نتَّا أَذْ ذَايكْ يڭّْ ؤُڒْ،
وَاهْ رَاجَا سِيذِي. ▪