ڒْحُوكْمْ خْ مِيصْرَا
30
‏1 يُوسَا-د غَارِي وَاوَاڒْ ن سِيذِي، إِنَّا:
‏2 ”أَ مِّيسْ ن بْنَاذمْ، نَابّْ ؤُشَا إِنِي: أَمُّو إِ إِقَّارْ سِيذِي إِنُو، سِيذِي:
رُومْ! أَيّهَّاثْ خْ وَاسّْ نِّي!
‏3 مِينْزِي يُوذسْ إِ يدْجْ وَاسّْ نِّي، يُوذسْ إِ يدْجْ وَاسّْ ن سِيذِي،
أَسّْ ن إِسيْنُوثنْ.
أَذْ يِيڒِي ذ ڒْوقْثْ ن ڒڭْنُوسْ.
‏4 أَذْ د-يَاسْ سِّيفْ ذِي مِيصْرَا
ؤُشَا أَذْ يِيڒِي وَارْجفْ أَمقّْرَانْ ذِي ثمُّورْثْ ن كُوشْ
خْمِي إِ غَا وْضَانْ إِنِّي إِتّْوَاسْنُوقّْبنْ ذِي مِيصْرَا،
مِينْزِي أَذْ أَوْينْ أَفيّضْ ن وَاڭْڒَا نّسْ،
أَذْ أَردّْدْجنْ ذْسُوسَا نّسْ.
‏5 كُوشْ ذ فُوطْ ذ لُوذْ ذ عْڒَامْ كُوڒْ إِبَارَّانِييّنْ،
ذ كُوبْ، ذ أَيْثْ ن ثمُّورْثْ ن ڒْعَاهْذْ
أَذْ كِيسنْ وْضَانْ س سِّيفْ.“
‏6 ”أَمُّو إِ إِقَّارْ سِيذِي:
إِنِّي إِتّْشَاڒنْ خْ مِيصْرَا أَذْ وْضَانْ،
ؤُ نّْفَاخثْ ن صُّولْطَا نّسْ أَذْ ثْغَارْقْ.
زِي مَاجْذَالْ أَڒْ أَسْوَانْ أَذْ وْضَانْ نِيثْنِي س سِّيفْ ذِي ثمُّورْثْ!،
أَمُّو إِ إِقَّارْ سِيذِي إِنُو، سِيذِي. ▫
‏7 أَذْ ذِينْ ثِيڒِي ذ ڒْخِيرْبثْ ذِي ڒْوسْثْ ن ثمُّورَا إِتّْوَارذْدْجنْثْ،
ؤُ ثِيندَّامْ نّسْ أَذْ إِڒِينْثْ ذِي ڒْوسْثْ ن ثْندَّامْ نّغْنِي إِتّْوَاخَارّْبنْ.
‏8 خنِّي أَذْ سّْننْ بلِّي نشّْ ذ سِيذِي،
خْمِي إِ غَا سَّارْغغْ ثِيمسِّي ذِي مِيصْرَا
ؤُشَا مَارَّا إِنِّي ت إِتّْعَاوَاننْ أَذْ تّْوَارْژنْ.
‏9 ذڭْ وَاسّْ نِّي أَذْ فّْغنْ إِرقَّاسنْ س ثْغَارُّوبَا زِي زَّاثْ ن وُوذمْ إِنُو
مَاحنْذْ أَذْ سِّيڭّْوذنْ كُوشْ ونِّي ؤُمِي إِتّْغِيڒْ أَقَا نتَّا ذِي ڒَامَانْ.
أَذْ ذَايْسنْ يِيڒِي وَارْجفْ أَمقّْرَانْ،
أَمشْنَاوْ ذڭْ وَاسّْ نِّي ن مِيصْرَا،
مَاغَارْ خْزَارْ، أَذْ د-يَاسْ!“
‏10 ”أَمُّو إِ إِقَّارْ سِيذِي إِنُو، سِيذِي:
نشّْ أَذْ سّْبدّغْ ڒْغَاشِي إِنْهوْڒنْ ن مِيصْرَا
س ؤُفُوسْ ن نَاپُوخَاذْرَاصَّارْ، أَجدْجِيذْ ن بَابِيلْ.
‏11 نتَّا ذ ڒْڭنْسْ نّسْ أَكِيذسْ،
إِمْسَاڭّْوَاذنْ قَاعْ ن ڒڭْنُوسْ
أَذْ د-أَسنْ حِيمَا أَذْ ثحَّانْ ثَامُّورْثْ.
نِيثْنِي أَذْ سُّوفّْغنْ ڒسْيُوفْ نْسنْ ضِيدّْ إِ مِيصْرَا
ؤُشَا أَذْ شُّورنْ ثَامُّورْثْ س ينِّي إِتّْوَاسْنُوقّْبنْ. ▪
‏12 نشّْ أَذْ سِّيژْغغْ إِغزْرَانْ ؤُشَا أَذْ زّنْزغْ ثَامُّورْثْ إِ إِعفَّاننْ
ؤُ نشّْ أَذْ أَردّْدْجغْ ثَامُّورْثْ ذ مَارَّا مِينْ ذَايسْ
س ؤُفُوسْ ن إِبَارَّانِييّنْ.
نشّْ، سِيذِي، ونِّي إِنَّانْ أَيَا.“ ▫
‏13 ”أَمُّو إِ إِقَّارْ سِيذِي إِنُو، سِيذِي:
نشّْ أَذْ أَردّْدْجغْ إِميْضَا ن صَّانَامْ
ؤُشَا أَذْ قْضِيغْ خْ لْ-أَصْنَامْ زِي نُوفْ.
وَارْ إِتّْغِيمِي عَاذْ ؤُڒَا ذ إِجّْ ن ڒْحَاكمْ زِي مِيصْرَا.
نشّْ أَذْ سِّيذْفغْ ڒْعُورّثْ ذِي ثمُّورْثْ ن مِيصْرَا.
‏14 نشّْ أَذْ أَردّْدْجغْ فَاثْرُوسْ
ؤُ أَذْ سَّارْغغْ صُوعَانْ
ؤُ أَذْ أَوْيغْ ڒحْكَامَاثْ إِنُو ذِي نُو.
‏15 نشّْ أَذْ سّْفَارْغغْ أَسْعَارْ إِنُو خْ سِينْ،
لْپُورْجْ ن مِيصْرَا،
أَذْ قضْعغْ ڒْغَاشِي إِنْهوْڒنْ ن نُو.
‏16 نشّْ أَذْ سِّيذْفغْ ثِيمسِّي غَارْ مِيصْرَا،
سِينْ أَذْ ثفْسِي س ڒحْرِيقْ،
ثَامُّورْثْ ن نُو أَذْ ثتّْوَافدْجقْ
ؤُ نُوفْ أَذْ ثِيڒِي ذِي ڒحْصَارثْ كُوڒْ أَسّْ.
‏17 إِحُوذْرِييّنْ زِي أَوَانْ ذ فِيبِيسْثَا أَذْ وْضَانْ س سِّيفْ،
ؤُ ثِيمْغَارِينْ أَذْ ؤُيُورنْثْ ذِي ثْمحْبَاسْثْ.
‏18 أَسّْ أَذْ إِتّْبَارْشنْ ذِي ثَاحْفَاحِيسْ
خْمِي إِ غَا يْأَرْژغْ نشّْ أَزَايْڒُو ن مِيصْرَا،
ؤُ أَذْ أَسْ سّْبدّغْ نّْفَاخثْ ن جّهْذْ نّسْ ذِينِّي.
إِجّْ ن ؤُسيْنُو أَذْ ت إِسْذُورِّي
ؤُشَا يسِّيسْ أَذْ ؤُيُورنْثْ ذِي ثْمحْبَاسْثْ.
‏19 نشّْ أَذْ سِّيوْضغْ ڒحْكَامَاثْ خْ مِيسْڒَا
ؤُ نِيثْنِي أَذْ سّْننْ بلِّي نشّْ ذ سِيذِي.“
‏20 ذڭْ ؤُسڭّْوَاسْ وِيسّْ حِيطَاشْ، ذڭْ ؤُيُورْ أَمزْوَارُو، ذڭْ وَاسّْ وِيسّْ سبْعَا ن ؤُيُورْ، إِمْسَارْ بلِّي يُوسَا-د غَارِي وَاوَاڒْ ن سِيذِي، إِنَّا:
‏21 ”أَ مِّيسْ ن بْنَاذمْ، نشّْ أَرْژِيغْ أَغِيڒْ ن فِيرْعُونْ، أَجدْجِيذْ ن مِيصْرَا.
خْزَارْ، وَارْ ث إِجبَّارْ ؤُڒَا ذ إِجّنْ مَاحنْذْ أَذْ إِتّْوَاسْڭنْفَا،
ؤُمِي ث غَا نّْضنْ س بِينْذَاثْ أَڒَامِي زَّايْسنْثْ ث غَا سّْجهْذنْ
حِيمَا أَذْ إِطّفْ سِّيفْ!“
‏22 ”س ؤُيَا، أَمُّو إِ إِقَّارْ سِيذِي إِنُو، سِيذِي:
خْزَارْ، نشّْ خْ فِيرْعُونْ، أَجدْجِيذْ ن مِيصْڒَا،
ؤُ نشّْ أَذْ أَرْژغْ إِغَادْجنْ نّسْ،
أَمْ ؤُغِيڒْ إِجهْذنْ عَاذْ ؤُڒَا ذ ونِّي إِتّْوَارْژِينْ.
نشّْ أَذْ أَرّغْ سِّيفْ نّسْ أَذْ إِوْضَا زڭْ ؤُفُوسْ نّسْ.
‏23 نشّْ أَذْ زُوزَّارغْ إِمِيصْرِييّنْ جَارْ ڒڭْنُوسْ
ؤُ أَذْ ثنْ بزّْعغْ خْ ثمُّورَا.
‏24 نشّْ أَذْ سّْجهْذغْ إِغَادْجنْ ن ؤُجدْجِيذْ ن بَابِيلْ
ؤُشَا أَذْ وْشغْ سِّيفْ إِنُو ذڭْ ؤُفُوسْ نّسْ،
مَاشَا إِغَادْجنْ ن فِيرْعُونْ أَذْ ثنْ أَرْژغْ،
أَڒَامِي إِ غَا إِسْغُويّْ
أَمْ إِسْغُويّْ ونِّي إِسّْنُوقْبنْ.
‏25 وَاهْ نشّْ أَذْ سّْجهْذغْ إِغَادْجنْ ن ؤُجدْجِيذْ ن بَابِيلْ،
مَاشَا إِغَادْجنْ ن فِيرْعُونْ أَذْ وْضَانْ.
خنِّي أَذْ سّْننْ بلِّي نشّْ ذ سِيذِي،
خْمِي إِ غَا ڭّغْ سِّيفْ إِنُو ذڭْ ؤُفُوسْ ن ؤُجدْجِيذْ ن بَابِيلْ
ؤُ نتَّا أَذْ ث إِسّْوِيژّضْ خْ ثمُّورْثْ ن مِيصْرَا.
‏26 نشّْ أَذْ زُوزَّارغْ إِمِيصْرِييّنْ جَارْ ڒڭْنُوسْ،
أَذْ ثنْ بزّْعغْ خْ ثمُّورَا.
أَمُّو إِ غَا سّْننْ بلِّي نشّْ ذ سِيذِي.“