78
‏1 أَخمِّي ن أَسَافْ.
أَ ڒْڭنْسْ إِنُو، أوْشْ أَمزُّوغْ إِ شَّارِيعَا إِنُو!
ميّْڒمْ أَمزُّوغْ نْومْ غَارْ وَاوَاڒنْ ن ؤُقمُّومْ إِنُو.
‏2 نشّْ أَذْ أَرْزْمغْ أَقمُّونْ إِنُو س وَاوَاڒْ إِوزْننْ،
أَذْ بَارّْحغْ ڒمْعَانِي إِنُّوفَّارنْ زڭْ وشْحَاڒْ ؤُيَا، ▪
‏3 إِنِّي نسْڒَا ؤُ نسّنْ،
إِنِّي ذ أَنغْ حَاجَانْ إِبَابَاثنْ نّغْ.
‏4 وَارْ ثنْ نتّفَّارْ زڭْ إِحنْجِيرنْ نْسنْ،
زِي جِّيڒْ إِ د غَا يَاسنْ.
أَذْ نْبَارّحْ س ثْمڭَّا إِصبّْحنْ ن سِيذِي،
ؤُ س ثْمڭَّا إِجهْذنْ ذ لْمُوعْجِيزَاثْ نِّي ثُوغَا إِڭَّا.
‏5 مَاغَارْ نتَّا إِڭَّا إِشْثْ ن شّْهَاذثْ ذِي يَاعْقُوبْ،
ؤُڒَا ذ إِشْثْ ن شَّارِيعَا ذِي إِسْرَائِيل،
نِّي ثُوغَا يُومُورْ إِ إِبَابَاثنْ نّغْ،
مَاحنْذْ أَذْ ت سّْغَارنْ إِ إِحنْجِيرنْ نْسنْ، ▪
‏6 مَاحنْذْ جِّيڒْ إِ د غَا يَاسنْ أَذْ إِسّنْ،
إِحنْجِيرنْ نِّي د غَا إِتّْوَاخڒْقنْ أَوَارْنِي أَسنْ،
ؤُ خنِّي ؤُڒَا ذ نِيثْنِي أَذْ كَّارنْ أَذْ ت سّعْذُونْ إِ إِحنْجِيرنْ نْسنْ،
‏7 مَاحنْذْ نِيثْنِي أَذْ سَّارْسنْ ڒَامَانْ نْسنْ خْ أَربِّي،
وَارْ تّتُّونْ شَا ثِيمڭَّا ن أَربِّي،
مَاشَا أَذْ حْضَانْ ثِيوصَّا نّسْ،
‏8 وَارْ تِّيڒِينْ أَمشْنَاوْ إِبَابَاثنْ نْسنْ،
إِجّْ ن جِّيڒْ أَغنَّانْ ؤُ إِغوّْغنْ،
إِجّْ ن جِّيڒْ س وُوڒْ وَارْ إِمْثنْ ؤُ س أَرُّوحْ إِغْذَارنْ أَربِّي. ▪
‏9 أَيْثْ ن إِفْرَايِيمْ، إِمْجبَّاذنْ نْ ڒْقوْسْ،
عقْبنْ ذڭْ وَاسّْ ن ؤُمنْغِي.
‏10 وَارْ حْضَانْ ڒْعَاهْذْ أَكْ-ذ أَربِّي،
ؤُڭِينْ أَذْ ؤُيُورنْ ذِي شَّارِيعَا نّسْ.
‏11 تُّونْ ثِيمڭَّا نّسْ ذ لْمُوعْجِيزَاثْ،
ثِينِّي إِ ذ أَسنْ إِسّْشنْ.
‏12 زَّاثْ إِ ثِيطَّاوِينْ ن إِبَابَاثنْ نْسنْ إِڭَّا نتَّا إِشْثْ ن لْمُوعْجِيزَا،
ذِي ثمُّورْثْ ن مِيصْرَا، ذڭْ إِيَّارْ ن صُوعَانْ.
‏13 نتَّا إِبْضَا ڒبْحَارْ ؤُشَا إِسّژْوَا ثنْ زَّايسْ،
إِجَّا أَمَانْ أَذْ بدّنْ أَمْ وغْبَارْ. ▪
‏14 نتَّا إِسّْقبّضْ إِ-ثنْ س وَاسّْ س ؤُسيْنُو،
س دْجِيڒثْ مَارَّا س ثْفَاوْثْ ن ثْمسِّي. ▪
‏15 نتَّا إِبْضَا ڒجْرُوفْ ذِي ڒخْڒَا،
ؤُشَا إِوْشَا إِ ڒْڭنْسْ أَذْ إِسُو س ؤُفيّضْ،
أَمشْنَاوْ زڭْ وَامَانْ يُودْجْغنْ. ▪
‏16 نتَّا إِجَّا ڒْعُونْصَارَاثْ أَذْ فيّْضنْثْ زِي سّدْجَاحْ،
نتَّا إِجَّا أَمَانْ أَذْ هْوَانْ أَمْ إِغزْرَانْ.
‏17 مَاشَا نِيثْنِي أَرْنِينْ ذِي دّْنُوبْ نْسنْ خَاسْ،
أَرْنِينْ ذڭْ وسْعَارْ ذڭْ ؤُمْعُودْجِي خْ كُوڒْشِي
ؤُمِي ثُوغَا أَثنْ ذِي ثْنزْرُوفْثْ يُوژْغنْ.
‏18 نِيثْنِي جَارّْبنْ أَربِّي ذڭْ وُوڒْ نْسنْ،
ؤُمِي تَّارنْ مَاشَّا غَارْ مژْرِي ن ڒعْمَارْ نْسنْ.
‏19 سِّيوْڒنْ ضِيدّْ إِ أَربِّي، نَّانْ:
”مَا إِزمَّارْ أَربِّي أَذْ إِسّوْجذْ طَّابْڒَا ذِي ڒخْڒَا؟ ▪
‏20 خْزَارْ، نتَّا إِوْثَا ذِي ثصْضَارْثْ،
أَڒَامِي د-ؤُزّْڒنْ زَّايسْ وَامَانْ ذ إِغزْرَانْ.
مَا إِزمَّارْ نتَّا أَذْ إِوْشْ أَغْرُومْ،
نِيغْ إِسّوْجذْ أَيْسُومْ إِ ڒْڭنْسْ نّسْ؟“ ▪
‏21 س ؤُينِّي إِسْڒَا سِيذِي ؤُشَا إِفُّوڭمْ.
ثِيمسِّي ثَارْغَا ضِيدّْ إِ يَاعْقُوبْ،
إِكَّارْ-د وغْضَابْ نّسْ ضِيدّْ إِ إِسْرَائِيل، ▪
‏22 مَاغَارْ وَارْ تّْشِيڒِينْ شَا خْ أَربِّي،
وَارْ ؤُمِيننْ ذڭْ ؤُسنْجمْ نّسْ.
‏23 نتَّا يُومُورْ إِسيْنُوثنْ سنّجْ،
ؤُ يَارْزمْ ثِيوُّورَا ن ؤُجنَّا.
‏24 إِفَارّغْ-د خَاسنْ ’مَانَّا‘،
إِوْشَا أَسنْ إِمنْذِي زڭْ ؤُجنَّا. ▪
‏25 مَارَّا شِّينْ أَغْرُومْ ن يِينِّي ذَايْسنْ ڒْعزّْ.
إِسّكّْ أَسنْ مَاشَّا نْسنْ غَارْ وبْرِيذْ أَڒَامِي جِّيوْننْ. ▫ ▪
‏26 نتَّا إِڭَّا أَسمِّيضْ ن مَانِيسْ د-ثْنقَّارْ ثْفُوشْثْ أَذْ إِكَّارْ ذڭْ ؤُجنَّا،
س ثْزمَّارْ نّسْ إِسّكّْ-د أَسمِّيضْ ن لْجَانُوبْ. ▪
‏27 إِجَّا أَيْسُومْ أَذْ خَاسنْ د-إِوْضَا أَمْ ونْژَارْ ن ثْعجَّاجْثْ،
إِجْضَاضْ س وَافْرِيونْ أَمْ إِجْذِي نْ ڒبْحُورْ.
‏28 نتَّا إِجَّا إِ-ثنْ أَذْ وْضَانْ ذِي ڒْوسْثْ ن ڒْمَارْڭحْ ن ڒْعسْكَارْ،
غَارْ مَارَّا إِغزْذِيسنْ ن ثْزذِّيغِينْ نْسنْ.
‏29 نِيثْنِي شِّينْ ؤُ جِّيوْننْ قَاعْ،
كْسِينْ مِينْ ذِي ثُوغَا ضمْعنْ.
‏30 نِيثْنِي ثُوغَا عَاذْ وَارْ تّْوَافكّنْ زڭْ وضْمَاعْ نْسنْ،
مَاشَّا ثُوغَا عَاذْ ذڭْ ؤُقمُّومْ نْسنْ،
‏31 ؤُمِي خَاسنْ إِكَّارْ وغْضَابْ ن أَربِّي.
نتَّا إِنْغَا زڭْ إِنِّي إِدْجَانْ ذ إِمْشنّْعنْ قَاعْ جَارْ أَسنْ،
يَارَّا-د إِنِّي إِتّْوَافَارْزنْ زِي إِسْرَائِيل
أَذْ أَضَارنْ غَارْ ثْعجَّاجْثْ ن ثمُّورْثْ. ▪
‏32 مَاشَا قَاعْ أَمنِّي أَرْنِينْ ڭِّينْ دّْنُوبْ،
وَارْ ؤُمِيننْ ذِي لْمُوعْجِيزَاثْ نّسْ.
‏33 نتَّا إِجَّا ؤُسَّانْ نْسنْ أَذْ عْذُونْ أَمْ إِجّْ ن ڒفْوَارْ،
إِسڭّْوُوسَا نْسنْ أَمْ إِشْثْ ن ڒْعُورّثْ.
‏34 خْمِي ثنْ إِ غَا إِنغْ، أَرْزُونْ خْ أَربِّي،
ذوْڒنْ-د غَارسْ، أَرْزُونْ خَاسْ س شْضَارثْ.
‏35 نِيثْنِي عقْڒنْ أَقَا أَربِّي ذ ثَاصْضَارْثْ نْسنْ،
ؤُ أَربِّي، أَمْعُودْجِي خْ كُوڒْشِي، أَمفْذِي نْسنْ. ▫
‏36 مَاشَا نِيثْنِي سّْنِيعْمِيڒنْ زَّاثسْ س ؤُقمُّومْ نْسنْ،
س يِيڒسْ نْسنْ سّْخَارِّيقنْ خَاسْ.
‏37 وَارْ ثُوغِي ؤُڒْ نْسنْ إِمْثنْ أَكِيذسْ،
وَارْ ؤُيُورنْ س ڒْمَانثْ أَكْ-ذ ڒْعَاهْذْ نّسْ.
‏38 نتَّا مَاشَا ثُوغَا يَارحّمْ ذَايْسنْ ؤُ إِفْذَا ڒْمُوعْصِييّثْ،
وَارْ يَاردّدْجْ، مَاشَا أَطَّاسْ ن ثْوَاڒَاوِينْ إِجَّا زڭْ وغْضَابْ نّسْ،
ؤُ وَارْ إِسّكَّارْ مَارَّا أَسْعَارْ نّسْ.
‏39 نتَّا إِعْقڒْ أَقَا نِيثْنِي مْغِيرْ ذ أَيْسُومْ وَاهَا،
ذ إِجّْ ن ؤُسمِّيضْ إِعدُّو وَارْ د-إِتّْعِيقِّيبْ.
‏40 مشْحَاڒْ ن ثْوَاڒَاوِينْ سْعَارنْ ث ذِي ڒخْڒَا،
ڭِّينْ أَسْ ڒحْرِيقْ ذِي ثْنزْرُوفْثْ!
‏41 ثْوَاڒَا أَوَارْنِي ثنّغْنِيثْ قدْجْبنْ أَربِّي،
ڭِّينْ ڒحْرِيقْ إِ ؤُمْقدَّاسْ ن إِسْرَائِيل.
‏42 وَارْ خَارّْصنْ شَا عَاذْ ذڭْ ؤُفُوسْ نّسْ،
ذڭْ وَاسّْ نِّي ڒَامِي ثنْ إِفْذَا زڭْ ؤُفُوسْ ن يِيجّنْ إِ-ثنْ إِحْصَارنْ، ▫
‏43 أَڒَامِي إِڭَّا ڒعْڒَامَاثْ ذِي مِيصْرَا ،
ؤُڒَا ذ لْمُوعْجِيزَاثْ نّسْ ذڭْ إِيَّارْ ن صُوعَانْ،
‏44 أَڒَامِي إِڭَّا إِغزْرَانْ نْسنْ أَذْ ذوْڒنْ ذ إِذَامّنْ،
ؤُڒَا ذ مَارَّا ڒْعُونْصَارَاثْ نْسنْ،
حِيمَا نِيثْنِي وَارْ زمَّارنْ أَذْ زَّايْسنْ سْونْ عَاذْ. ▪
‏45 إِسّكّْ جَارْ أَسنْ إِجّْ ن ويْڒَافْ ن إِبعَّاشْ إِ ثنْ إِشّنْ،
ؤُڒَا ذ إِقَارْقْرِيونْ نِّي ثنْ إِثحَّانْ. ▪
‏46 نتَّا إِوْشَا ڒْغِيدْجثْ نْسنْ إِ ثْمُوغْرِي إِصَارّْضنْ،
ؤُڒَا ذ صَّابثْ نْسنْ إِ ثْمُوغْرِي. ▪
‏47 إِنْغَا ثَازَايَارْثْ نْسنْ س ثبْرُورِّي،
ؤُڒَا ذ إِزمُّورنْ نْسنْ س إِبْقُوقنْ إِمقّْرَاننْ ن ثبْرُورِي. ▪
‏48 نتَّا إِجَّا ڒْمَاڒْ نْسنْ إِ ؤُبْرُورِي،
ثِيحِيمْرِيوِينْ نْسنْ إِ وَاسَّامنْ.
‏49 نتَّا إِسّكّْ ڒْحَاذُوقْ ن وغْضَابْ نّسْ جَارْ أَسنْ،
أَمُوزَّارْ ذ ثفْقحْثْ ذ ڒْحصْرَانْ،
ؤُمِي د-إِسّكّْ لْمَالَاكَاثْ س جّْرَايحْ.
‏50 نتَّا إِسڭّمْ إِجّْ ن ؤُمسْرَاقْ إِ وغْضَابْ نّسْ،
وَارْ إِسّْعِيزّْ خْ ڒعْمَارْ نْسنْ زِي ڒْموْثْ،
إِسّعْذُو ڒْمَاڒْ نْسنْ إِ طَّاعُونْ. ▪
‏51 نتَّا إِنْغَا مَارَّا إِمنْزَا ذِي مِيصْرَا،
أَمزْوَارُو ن ثْزمَّارْ ن ثرْيَاسْثْ ذڭْ إِقِيضَانْ ن حَامْ. ▪
‏52 إِڭَّا ڒْڭنْسْ نّسْ أَذْ إِسّْڭعّذْ أَمْ وُودْجِي،
إِسّْقبّضْ إِ-ثنْ أَمْ إِشْثْ ن ثْحِيمَارْثْ ذِي ڒخْڒَا.
‏53 إِنْذهْ إِ-ثنْ ذِي ڒَامَانْ، وَارْ ڭّْوِيذنْ وَالُو،
مَاغَارْ ڒبْحَارْ إِذْڒَا ڒْعذْيَانْ نْسنْ. ▪
‏54 إِوْيِي ثنْ غَارْ ثمُّورْثْ ن زَّاوشْثْ نّسْ إِقدّْسنْ،
غَارْ وذْرَارْ-أَ نِّي ذ إِكْسبْ ؤُفُوسْ أَفُوسِي نّسْ.
‏55 إِسُّوفّغْ ڒڭْنُوسْ زَّاثْ إِ وُوذمْ نْسنْ،
ؤُ إِڭَّا أَذْ أَسنْ د-ثكَّارْ ثسْغَارْثْ نْسنْ س ؤُفِيڒُو ن ڒعْبَارْ،
ؤُ إِسّزْذغْ ثِيقبَّاڒْ ن إِسْرَائِيل ذڭْ إِقِيضَانْ نْسنْ. ▪
‏56 مَاشَا نِيثْنِي قدْجْبنْ ث ؤُ سْعَارنْ أَربِّي، أَمْعُودْجِي خْ كُوڒْشِي،
وَارْ هْضِينْ شّْهَاذَاثْ نّسْ.
‏57 نِيثْنِي ذوْڒنْ غَارْ ضفَّارْ،
ڭِّينْ س ڒغْذَارْ أَمْ إِبَابَاثنْ نْسنْ.
نِيثْنِي ودَّارنْ أَمْ إِشْثْ ن فْڒِيثْشَا ن ڒْقوْسْ إِ إِثفّْغنْ س ڒخْذعْ.
‏58 سْعَارنْ ث س ڒڭْعُوذِي نْسنْ إِ خْ وهّْبنْ ثِيغَارْصَا،
أَرِّينْ ث أَذْ يَاسمْ س ڒخْيَاڒَاثْ نْسنْ إِنقْشنْ ▪
‏59 أَربِّي إِسْڒَا مَانْ أَيَا ؤُشَا إِتّْوَاسَارْغْ وغْضَابْ نّسْ،
إِذْوڒْ إِعِيفّْ أَطَّاسْ زِي إِسْرَائِيل.
‏60 نتَّا إِجَّا ثَازذِّيغْثْ نّسْ ذِي شِيلُو،
أَقِيضُونْ مَانِي ثُوغَا إِزدّغْ جَارْ إِوْذَانْ.
‏61 نتَّا يَارَّا جّهْذْ نّسْ غَارْ ثْمحْبَاسْثْ،
ؤُڒَا ذ ثَالْوِيزْثْ نّسْ غَارْ ؤُفُوسْ ن ونِّي ث إِحصَّارنْ. ▪
‏62 نتَّا إِسلّمْ ڒْڭنْسْ نّسْ إِ سِّيفْ،
يَارْغَا وغْضَابْ نّسْ خْ ثسْغَارْثْ نّسْ.
‏63 ثِيمسِّي ثشَّا إِحُوذْرِييّنْ نْسنْ،
ثِيعْزَارِييِّينْ نْسنْ وَارْ خَاسنْثْ د-إِوْينْ إِغنِّيجنْ.
‏64 إِكهَّاننْ نْسنْ وْضَانْ س سِّيفْ،
ؤُ ثِيجَّاڒْ نْسنْ وَارْ رُونْثْ شَا. ▪
‏65 خنِّي إِفَاقْ-د سِيذِي إِنُو أَمشْنَاوْ شَا ن إِجّْ إِ ثُوغَا إِطّْصنْ،
أَمشْنَاوْ إِجّْ ن بُو-ثغْرُوضْثْ نِّي إِسْغُويُّو زِي بِينُو.
‏66 نتَّا إِوْثَا ونِّي ث إِحصَّارنْ غَارْ ضفَّارْ،
إِڭَّا ذَايْسنْ ڒفْضِيحثْ إِ ڒبْذَا. ▪
‏67 أَقِيضُونْ ن يُوسُوفْ إِنْضَارْ إِ-ث،
ثَاقْبِيتْشْ ن إِفْرَايِيمْ وَارْ ت إِفَارْزْ.
‏68 إِفَارْزْ ثَاقْبِيتْشْ ن يَاهُوذَا،
أَذْرَارْ ن صِيهْيُونْ ونِّي ثُوغَا إِتّخْسْ.
‏69 إِبْنَا زَّاوشْثْ نّسْ إِقدّْسنْ أَمْ إِجنْوَانْ يُوعْڒَانْ،
أَمْ ثمُّورْثْ نِّي إِسّمْثنْ إِ ڒبْذَا.
‏70 إِفَارْزْ أَمْسخَّارْ نّسْ ذَاوُوذْ،
إِكْسِي ث زِي ڒْكُورِيثْ ن وُودْجِي. ▪
‏71 إِجَّا إِ-ث أَذْ د-يَاسْ زِي غَارْ ضفَّارْ ن وُودْجِي،
مَاحنْذْ أَذْ يَارْوسْ يَاعْقُوبْ، ڒْڭنْسْ نّسْ،
ؤُڒَا ذ إِسْرَائِيل، ڒْوَارْثْ نّسْ. ▪
‏72 نتَّا يَارْوسْ إِ-ثنْ عْلَاحْسَابْ ڒصْفَايثْ ن وُوڒْ نّسْ،
إِڭوّذْ إِ-ثنْ س ؤُفُوسْ إِزمَّارنْ.