141
‏1 أَزهّذْ ن ذَاوُوذْ.
أَ سِيذِي، نشّْ تّْڒَاغِيغْ غَاركْ، ذغْيَاثْ غَارِي،
سڒْ غَارْ ثْمِيجَّا إِنُو خْمِي د خَاكْ إِ غَا تّْڒَاغِيغْ.
‏2 إِڒِي أَذْ ثْبدّْ ثْژَادْجِيثْ إِنُو أَمْ ڒبْخُورْ إِتّْفُوحنْ زَّاثْ إِ وُوذمْ نّكْ،
ؤُڒَا ذ أَسْڭعّذْ ن إِفَاسّنْ إِنُو أَمْ ثوْهِيبْثْ ن ثْمذِّيثْ. ▪
‏3 أَ سِيذِي، أڭّْ إِجّْ ن ؤُعسَّاسْ غَارْ ؤُقمُّومْ إِنُو،
حْضَا ثَاوَّارْثْ ن إِينْشِيشنْ إِنُو.
‏4 أڭّْ أَقَا ؤُڒْ إِنُو وَارْ إِتّْنجْبِيذْ غَارْ إِشْثْ ن ثْمسْڒَاشْثْ ذ ثَاعفَّانْثْ،
مَاحنْذْ أَذْ ڭّغْ ثِيمڭَّا س ڒْغشّْ أَكْ-ذ إِرْيَازنْ نِّي إِتّڭّنْ ڒْمُوعْصِييّثْ،
أڭّْ أَقَا نشّْ وَارْ تّتّغْ زِي ثَازْيُوضِي نْسنْ.
‏5 أجّْ أَمْسڭّذْ أَذْ أَيِي إِوّثْ، مَاغَارْ أَيَا ذ ثَامخْسِيوْثْ إِشوَّارنْ،
مَاڒَا نتَّا إِتّْسڭّذْ أَيِي، أَيَا ذ زّشْثْ خْ ؤُزدْجِيفْ إِنُو،
أَذْ ت إِقْبڒْ ؤُزدْجِيفْ إِنُو،
مَاغَارْ أَمُّو ثَاژَادْجِيثْ إِنُو عَاذْ ضِيدّْ إِ ثْمڭَّا نْسنْ إِعفّْننْ. ▫
‏6 ڒْقُوضَاثْ نْسنْ مّنْضَارنْ سْوَادَّايْ خْ ؤُغزْذِيسْ ن جَّارْفْ،
أَقَا سْڒِينْ بلِّي أَوَاڒنْ إِنُو إِضَارْفنْ.
‏7 أَخْمِي ثتّْوَاشَارّزْ ؤُ ثنُّورْزمْ ثمُّورْثْ،
أَمُّو إِ تّْوَازدْجْعنْ إِخْسَانْ نّغْ غَارْ ؤُقمُّومْ ن ڒَاخَارْثْ. ▪
‏8 مَاشَا ثِيطَّاوِينْ إِنُو خزَّارنْثْ-إِ-د غَاركْ، أَ سِيذِي، سِيذِي إِنُو،
نشّْ تّشْڒغْ خَاكْ، وَارْ تّجِّي ڒعْمَارْ إِنُو ذ أَعَارْيَانْ.
‏9 سِيڭّْوجْ أَيِي إِ ومْنَاعْ ن ڒْفخْ إِ ذ أَيِي نذْينْ،
زِي ثْخشْفِينْ ن يِينِّي إِتّڭّنْ ڒْمُوعْصِييّثْ.
‏10 إِڒِي إِعفَّاننْ أَذْ وْضَانْ مَارَّا ذِي ثْرَاشَّاوِينْ نْسنْ،
مِينْ غَا كّغْ عدُّوغْ.