12
‏1 ونِّي إِتّخْسنْ تَّارْبِييّثْ، إِتّخْسْ ثُوسّْنَا،
مَاشَا ونِّي إِشَارّْهنْ أَوبّخْ أَقَا نتَّا ذ أَقفُّوحْ.
‏2 بْنَاذمْ ذ أَصبْحَانْ إِتَّافْ أَرْضَا ن سِيذِي،
مَاشَا أَرْيَازْ إِنكّْوَانْ ثَاحْرَايْمشْثْ أَذْ ث إِبَارّحْ ذ بُو-ؤُمَارْوَاسْ.
‏3 بْنَاذمْ وَارْ إِزمَّارْ أَذْ إِقِّيمْ إِبدّْ ؤُمِي إِتّڭّْ ڒْغَارْ،
مَاشَا أَژْوَارْ ن إِمْسڭَّاذنْ وَارْ إِزمَّارْ أَذْ إِنْهزّْ. ▪
‏4 ثَامْغَارْثْ إِمحْضنْ ذ تَّاجْ ن ورْيَازْ نّسْ،
مَاشَا ثنِّي ث يَارِّينْ إِتّْسضْحَا، ذ ثنِّي أَمْ وَارصُّوضْ ذڭْ إِخْسَانْ نّسْ. ▪
‏5 إِخمِّيمنْ ن إِمْسڭَّاذنْ ذ ڒْحقّْ،
مَاشَا إِخَارِّيصنْ ن إِعفَّاننْ ذ ڒْغشّْ مَارَّا.
‏6 أَوَاڒنْ ن إِعفَّاننْ ڒبْثنْ ذڭْ إِذَامّنْ،
مَاشَا أَقمُّومْ ن يِينِّي إِڭُّورنْ نِيشَانْ ڭُّورْ أَذْ ثنْ إِسّنْجمْ.▪
‏7 إِعفَّاننْ تّْنقْڒَابنْ ؤُ وَارْ دْجِينْ عَاذْ،
مَاشَا ثَادَّارْثْ ن إِمْسڭَّاذنْ ڭُّورْ أَذْ ثقِّيمْ ثْبدّْ. ▪
‏8 إِتّْوَاسّمْغَارْ بْنَاذمْ عْلَاحْسَابْ ڒْقدّْ ن ڒعْقڒْ نّسْ،
مَاشَا ونِّي ذِي إِدْجْ وُوڒْ إِفَارْغنْ، أَذْ إِتّْوَاسّحْقَارْ.
‏9 إِحْڒَا ونِّي وَارْ إِحسّْبنْ خْ إِخفْ نّسْ أَطَّاسْ، مَاشَا غَارسْ إِجّْ ن ؤُمْسخَّارْ،
خْ ونِّي إِتّْشنّْعنْ س إِخفْ نّسْ، مَاشَا أَغْرُومْ وَارْ غَارسْ يدْجِي. ▪
‏10 أَمْسڭّذْ إِسّنْ ڒعْمَارْ ن ڒبْهِيمثْ نّسْ،
مَاشَا أَرّحْمَاثْ ن ؤُعفَّانْ قسْحنْثْ. ▪
‏11 ونِّي إِشَارّْزنْ ثَامُّورْثْ نّسْ، أَذْ إِجَّاونْ س وغْرُومْ،
مَاشَا ونِّي يَاردّْفنْ مِينْ إِدْجَانْ إِخْوَانْ، وَارْ غَارسْ شَا وُوڒْ إِمْثنْ. ▪
‏12 أَعفَّانْ إِتّخْسْ مِينْ إِدْجَانْ ذِي ثْرَاشَّا ن يِينِّي إِتّڭّنْ ڒْغَارْ،
مَاشَا أَژْوَارْ ن إِمْسڭَّاذنْ إِتّْغِيمَا إِتِّيشْ ڒْغِيدْجثْ.
‏13 ذڭْ ؤُخطُّو ن إِينْشِيشنْ ذَايسْ إِجّْ ن ڒْفخْ ذ أَعفَّانْ،
مَاشَا أَمْسڭّذْ أَذْ إِنْجمْ زِي ڒحْصَارثْ. ▪
‏14 زِي ڒْغِيدْجثْ ن ؤُقمُّومْ نّسْ إِتّْوَاسْيِيونْ كُوڒْ إِجّْ س ڒْخِيرْ،
ؤُ مِينْ د-تَّاوْينْ إِفَاسّنْ ن بْنَاذمْ أَذْ غَارسْ د-إِذْوڒْ. ▪
‏15 أَبْرِيذْ ن ؤُپُوهَاڒِي نِيشَانْ ذِي ثِيطَّاوِينْ نّسْ،
مَاشَا ونِّي إِتّسْڒَانْ إِ شّْوَارْ، أَقَا نتَّا ذ أَمِيغِيسْ. ▪
‏16 أَپُوهَاڒِي إِسّْشَانَا ڒْهمّْ نّسْ ذڭْ وَاسّْ ذ إِجّْ،
مَاشَا ونِّي إِفتّْننْ، إِتّْذَاڒَا ڒحْيَا نّسْ.
‏17 ونِّي د-إِنطّْقنْ ثِيذتّْ، إِسّْشَانَا ثَاسڭْذَا،
مَاشَا أَشهَّاذْ بُو-إِخَارِّيقنْ إِسّْشَانَا أَشْمَاثْ. ▪
‏18 أَقَا ذِينْ ونِّي إِتّْهَارْوَاضنْ أَمْ ثجِّيثْ ن سِّيفْ،
مَاشَا إِڒسْ ن إِمِيغِيسنْ إِتَّاوِي-د أَڭنْفُو. ▪
‏19 إِينْشِيشنْ إِشُّورنْ س ثِيذتّْ أَذْ تّْوَاضْمنْ إِ ڒبْذَا،
مَاشَا إِڒسْ إِسّْخَارِّيقنْ مْغِيرْ إِ يِيجّْ ن ؤُمُورْ وَاهَا.
‏20 أَشْمَاثْ أَقَا-ث ذڭْ وُوڒْ ن يِينِّي إِنكّْوَانْ ثُوعفّْنَا،
مَاشَا إِ ينِّي إِنسّْحنْ ڒهْنَا، أَقَا ذِينْ ڒفْرَاحثْ.
‏21 أَمْسڭّذْ وَارْ ث إِڒقّفْ ڒْغشّْ،
مَاشَا إِعفَّاننْ أَذْ تّْوَاشُّورنْ س ڒْغَارْ.
‏22 إِينْشِيشنْ إِسْخَارِّيقنْ ذ نّْعِي إِ سِيذِي،
مَاشَا إِنِّي إِتّمْصُورُّوفنْ س ڒَامَانْ يَارْضَانْ أَسْ.
‏23 بْنَاذمْ إِفثْننْ إِسّْذُوڒُويْ ثُوسّْنَا نّسْ،
مَاشَا ؤُڒْ ن إِپُوهَاڒِييّنْ إِسْغُويُّو س ثُوبُّوهڒْيَا ذِي ڒخْڒَا. ▪
‏24 أَفُوسْ ن ونِّي إِمحْضنْ ڭُّورْ أَذْ إِحْكمْ،
مَاشَا ڒعْڭزْ إِندّهْ غَارْ ثسْمُوغِي. ▪
‏25 أَمْنُوسْ ذڭْ وُوڒْ ن بْنَاذمْ إِسّْهكّْوَا إِ-ث،
مَاشَا أَوَاڒْ إِصبْحنْ إِسّْفَارَّاحْ إِ-ث. ▪
‏26 أَمْسڭَّاذْ إِسّْشَانَا أَبْرِيذْ إِ ؤُمْقَارّبْ نّسْ،
مَاشَا أَبْرِيذْ ن ؤُعفَّانْ يَارَّا إِ-ثنْ أَذْ ودَّارنْ.
‏27 أَمعْڭُوزْ وَارْ إِضفَّارْ شَا أَنيْمَارْ نّسْ.
مَاشَا أَڭْڒَا إِغْڒَانْ ن إِوْذَانْ أَقَا ذ أَمْحَاضْ.
‏28 ذڭْ ؤُمسْرُوقْ ن ثْسڭْذَا ثدْجْ ثُوذَارْثْ،
أَبْرِيذْ ن ڒَاثَارْ نّسْ وَارْ ذَايسْ بُو ڒْموْثْ.