أَوَاڒْ ن سْثِيفَانُوسْ زَّاثْ إِ ڒْمحْكَامثْ ثَامقّْرَانْثْ
7
‏1 أَرَّايْسْ ن إِكهَّاننْ إِنَّا: ”مَا مَانْ أَيَا ذ ثِيذتّْ؟“ ‏2 خنِّي إِنَّا سْثِيفَانُوسْ:
”أَ كنِّيوْ، أَ إِرْيَازنْ، أَيْثْمَا ذ إِبَابَاثنْ، سْڒمْ! أَربِّي ن ؤُعُودْجِي إِضْهَارْ إِ جذِّيثْنغْ إِبْرَاهِيمْ أَمْ ثُوغَا عَاذْ ذِي مِيسُوپُوثَامِييَا، قْبڒْ مَا أَذْ إِزْذغْ ذِي حَارَانْ. ‏3 نتَّا إِنَّا أَسْ: ’فّغْ زِي ثمُّورْثْ نّكْ ؤُ زِي ڒَادْجْ نّكْ، رُوحْ غَارْ ثمُّورْثْ ثنِّي ذ أَشْ إِ غَا سّشْنغْ.‘ ▪ ‏4 ڒخْذنِّي إِفّغْ إِبْرَاهِيمْ زِي ثمُّورْثْ ن إِكَالْذَانِييّنْ ؤُشَا إِزْذغْ ذِي هَارَانْ. أَوَارْنِي ڒَامِي إِمُّوثْ بَابَاسْ، إِسّْمُوطِّييْ إِ-ث-إِ-د أَربِّي غَارْ ثمُّورْثْ-أَ إِ ذِي ثْزدّْغمْ أَسّْ-أَ. ‏5 نتَّا وَارْ ذ أَسْ إِوْشِي شَا ذَايسْ ڒْوَارْثْ ؤُڒَا ذ إِجّْ ن ؤُصُورِيفْ ن ؤُضَارْ، مَاشَا إِوَاعْذْ أَذْ أَسْ ت إِوْشْ ذ ڒْوَارْثْ، إِ نتَّا ؤُ إِ زَّارِيعثْ نّسْ أَوَارْنِي أَسْ، أَمْ وَارْ ثُوغِي غَارسْ عَاذْ مِّيسْ. ▪ ‏6 إِسِّيوڒْ أَربِّي أَكِيذسْ، إِنَّا أَسْ: ’أَذْ ثِيڒِي زَّارِيعثْ نّكْ ذ إِنوْجِيونْ ذڭْ إِشْثْ ن ثمُّورْثْ ثغْرِيبْثْ، ؤُشَا نِيثْنِي أَذْ ثنْ أَرّنْ ذ إِسمْغَانْ، أَذْ ذَايْسنْ غزَّانْ أَربْعَا مْيَا ن إِسڭّْوُوسَا. ▪ ‏7 ؤُشَا ڒْڭنْسْ إِ ذ أَسْ غَا عبْذنْ أَمْ إِسمْغَانْ، أَذْ ث حَاسْبغْ، أَمُّو إِ إِقَّارْ أَربِّي، ؤُشَا أَوَارْنِي مَانْ أَيَا أَذْ فّْغنْ، أَذْ أَيِي عبْذنْ ذڭْ ومْشَانْ-أَ.‘ ▪ ‏8 نتَّا إِوْشَا أَسْ ڒْعَاهْذْ ن وخْثَانْ. خَاسْ ؤُشَا إِجَّا-د إِسْحَاقْ ؤُشَا إِخْثنْ إِ-ث ذڭْ وَاسّْ وِيسّْ ثْمنْيَا ؤُشَا إِسْحَاقْ إِجَّا-د يَاعْقُوبْ، يَاعْقُوبْ إِجَّا-د ثنْعَاشْ ن ڒجْذُوذْ إِمزْوُورَا. ▪
‏9 ڒجْذُوذْ إِمزْوُورَا غَارّنْ زِي يُوسُوفْ ؤُشَا زّنْزنْ ث غَارْ مِيصْرَا. مَاشَا أَربِّي ثُوغَا-ث أَكِيذسْ، ▪
‏10 إِسّنْجمْ إِ-ث زِي مَارَّا ڒمْحَايمْ نّسْ، إِوْشَا أَسْ أَرْضَا ذ ثِيغِيثْ قِيبَاتْشْ إِ فِيرْعُونْ، أَجدْجِيذْ ن مِيصْرَا، ؤُشَا وَانِيثَا إِڭَّا إِ-ث ذ ڒْحَاكمْ خْ مِيصْرَا ؤُ خْ مَارَّا ثَادَّارْثْ نّسْ. ▪
‏11 مَاشَا يُوسَا-د ڒَاژْ ذ إِشْثْ ن ڒحْصَارثْ ثمْغَارْ ذِي مَارَّا ثَامُّورْثْ ن مِيصْرَا ؤُ ذِي ثمُّورْثْ ن كنْعَانْ، وَارْ ؤُفِينْ ڒجْذُوذْ نّغْ مِينْ زِي غَا جِّيوْننْ. ▪
‏12 مَاشَا ؤُمِي إِسْڒَا يَاعْقُوبْ بلِّي أَقَا ذِينْ ڒْحبّْ ن إِرْذنْ ذِي مِيصْرَا، إِسّكّْ ڒجْذُوذْ نّغْ ذِينِّي إِ ؤُمُورْ أَمزْوَارُو. ▪
‏13 ڒَامِي ذِينْ رُوحنْ إِ ؤُمُورْ وِيسّْ ثْنَاينْ إِسّضْهَارْ يُوسُوفْ إِخفْ نّسْ إِ يَايْثْمَاسْ ؤُشَا يَارْڭبْ فِيرْعُونْ خْ ڒَادْجْ ن يُوسُوفْ. ▪
‏14 إِسّكّْ يُوسُوفْ، يُومُورْ مَاحنْذْ أَذْ د-يَاسْ بَابَاسْ يَاعْقُوبْ ذ مَارَّا ڒَادْجْ نّسْ: خمْسَا ؤُ-سبْعِينْ ن ڒعْمُورْ.
‏15 إِهْوَا-د يَاعْقُوبْ غَارْ مِيصْرَا، إِمُّوثْ نتَّا ذ ڒجْذُوذْ نّغْ. ▪
‏16 إِوْينْ ث غَارْ شَاكِيمْ، سَّارْسنْ ث ذڭْ ونْضڒْ ونِّي إِسْغَا إِبْرَاهِيمْ س يِيجّْ ن تَّامَانْ ن نُّوقَارْثْ زڭْ أَيْثْ ن حَامُورْ، بَابَاسْ ن شَاكِيمْ. ▪
‏17 مَاشَا أَڒَامِي د-ثِيوضْ ڒْوقْثْ إِ ثُوغَا إِوَاعْذْ زَّايسْ أَربِّي إِ إِبْرَاهِيمْ س إِشْثْ ن ثْجَادْجِيثْ، ثُوغَا إِڭَامْ ڒْڭنْسْ، إِذْوڒْ إِجْهذْ ذِي مِيصْرَا، ▪
‏18 أَڒَامِي د-إِكَّارْ إِجّْ ن ؤُجدْجِيذْ نّغْنِي خْ مِيصْرَا إِ ثُوغَا وَارْ إِسِّيننْ يُوسُوفْ. ▪
‏19 وَانِيثَا ثُوغَا إِتّڭّْ س ڒغْذَارْ أَكْ-ذ ڒْڭنْسْ نّغْ ؤُشَا إِغزَّا خْ ڒجْذُوذْ نّغْ. يُومُورْ إِ-ثنْ مَاحنْذْ أَذْ نْضَارنْ إِسيْمَانْ نْسنْ حِيمَا وَارْ تّْغِيمِينْ أَذْ دَّارنْ.
‏20 ذِي ڒْوقْثْ نِّي إِخْڒقْ-د مُوسَا، يُوسَا أَسْ-د خْ ڒْخَاضَارْ إِ أَربِّي. سّيْمنْ ث ذِي ثَادَّارْثْ ن بَابَاسْ ثْڒَاثَا ن إِيُورنْ. ▪ ‏21 ڒَامِي إِتّْوَامّنْضَارْ زڭْ يمَّاسْ، ثُوفَا إِ-ث يدْجِيسْ ن فِيرْعُونْ، ثسّيمْ إِ-ث أَمشْنَاوْ مَامّشْ إِدْجْ ذ مِّيسْ ن يِيخفْ نّسْ. ‏22 إِتّْوَاسّْغَارْ مُوسَا ذِي مَارَّا ثِيغِيثْ ن إِمِيصْرِييّنْ ؤُشَا ثُوغَا إِتّْقدَّا خْ وَاوَاڒْ ؤُ خْ مِينْ ثُوغَا إِتّڭّْ.
‏23 أَڒَامِي غَارسْ أَربْعِينْ ن إِسڭّْوُوسَا، إِضَارْ-د خَاسْ ذڭْ وُوڒْ نّسْ مَاحنْذْ أَذْ يَارْزفْ أَيْثْمَاسْ، أَيْثْ ن إِسْرَائِيل. ▪ ‏24 ؤُمِي إِژْرَا أَقَا إِضدْجْ إِجّنْ زڭْ أَيْثْمَاسْ زِي ثقْبِيتْشْ نّسْ، إِخْڒفْ زَّايسْ ذِي طّْوعْ نّسْ، إِڭَّا إِخفْ نّسْ ذ ڒْقَاضِي ذِي سِّيبّثْ نّسْ ؤُشَا إِنْغَا أَمِيصْرِي نِّي ث إِضدْجنْ. ‏25 ثُوغَا إِتّْرَاجَا بلِّي ثَاوْمَاثْ نّسْ، أَيْثْ ن إِسْرَائِيل، أَذْ فهْمنْ أَقَا أَربِّي أَذْ أَسنْ إِسِّيوِيضْ أَفكِّي س ؤُفُوسْ نّسْ، مَاشَا نِيثْنِي وَارْ فْهِيمنْ.
‏26 ذڭْ وَاسّْ أَوَارْنِي أَسْ إِضْهَارْ أَسنْ-د عَاوذْ ڒَامِي ثُوغَا تّْمنْغَانْ. إِعْڒمْ أَسنْ مَاحنْذْ أَذْ مسّصْڒَاحنْ، إِقَّارْ: ’أَ إِرْيَازنْ، كنِّيوْ ذ أَوْمَاثنْ، مَايمِّي ثْعدَّامْ إِجّنْ خْ ونّغْنِي؟‘ ‏27 ونِّي ثُوغَا إِتّْعدَّانْ خْ ؤُمْقَارّبْ نّسْ، إِعَارّنْ إِ-ث، إِقَّارْ: ’وِي شكْ إِڭِّينْ خَانغْ ذ أَزدْجِيفْ ذ ڒْقَاضِي؟ ▪ ‏28 مَا أَذْ ثَاغْ أَذْ ثخْسذْ أَذْ أَيِي ثنْغذْ أَمْ مَامّشْ ثنْغِيذْ إِضنَّاضْ أَمِيصْرِي؟‘ ▪ ‏29 ڒخْذنِّي يَارْوڒْ مُوسَا ذِي سِّيبّثْ ن وَاوَاڒْ-أَ ؤُشَا إِذْوڒْ ذ أَنوْجِيوْ ذِي ثمُّورْثْ ن مِيذْيَانْ مَانِي د-يجَّا ثْنَاينْ إِحنْجِيرنْ.
‏30 أَوَارْنِي ڒَامِي عْذُونْ إِ نتَّا أَربْعِينْ ن إِسڭّْوُوسَا، إِبَانْ أَسْ-د لْمَالَاكْ ن سِيذِي ذِي ڒخْڒَا ن وذْرَارْ ن سِينَا ذِي ثْمسِّي إِتّحْذُوذُوقنْ ذِي شْبَارْقْ أَكْ-ذ إِسنَّاننْ. ▪ ‏31 ؤُمِي إِژْرَا مُوسَا مَانْ أَيَا، إِثبْهثْ س ثْمژْرِيوْثْ إِ إِژْرَا، ؤُشَا ؤُمِي د-إِقَارّبْ حِيمَا أَذْ إِژَارْ، إِنَّا أَسْ سِيذِي س إِشْثْ ن ثْمِيجَّا: ‏32 ’أَقَا ذ نشّْ، أَربِّي ن ڒجْذُوذْ نْومْ، أَربِّي ن إِبْرَاهِيمْ، ن إِسْحَاقْ ؤُ ن يَاعْقُوبْ!‘ إِبْذَا مُوسَا إِتَّارْجِيجِي أَطَّاسْ، وَارْ إِزْعِيمْ أَذْ إِخْزَارْ غَارْ ثْمژْرِيوْثْ. ▪ ‏33 إِنَّا أَسْ سِيذِي: ’كّسْ سَانْذَالِييَاثْ نّكْ زڭْ إِضَارنْ نّكْ، مِينْزِي ثَامُّورْثْ مِيخفْ ثْبدّذْ ثْقدّسْ إِ ثدْجْ.‘ ▪ ‏34 أَقَا ژْرِيغْ ڒْمحْنثْ ن ڒْڭنْسْ إِنُو ذِي مِيصْرَا ؤُشَا سْڒِيغْ إِ ؤُزهَّارْ نْسنْ، هْوِيغْ-د حِيمَا أَذْ ثنْ سّْنجْمغْ. ؤُشَا ڒخُّو، أَسْ-د ذَا، أَذْ د شكْ سّكّغْ غَارْ مِيصْرَا.‘ ▪
‏35 مُوسَا وَانِيثَا، ونِّي إِنْضَارنْ نِيثْنِي ؤُمِي نَّانْ: ’وِي شكْ إِڭِّينْ خَانغْ ذ أَزدْجِيفْ ذ ڒْقَاضِي؟‘، وَانِيثَا إِسّكّْ إِ-ث إِ-د أَربِّي غَارْسنْ ذ أَزدْجِيفْ ذ ؤُمْسلّكْ س ؤُفُوسْ ن لْمَالَاكْ نِّي ذ أَسْ د-إِضْهَارنْ ذِي شْبَارْقْ أَكْ-ذ إِسنَّاننْ. ‏36 وَانِيثَا إِسُّوفّغْ إِ-ثنْ زِي مِيصْرَا أَمْ إِڭَّا ڒعْڒَامَاثْ ذ ڒعْجَايبْ ذ ثْمڭَّا ثِيمقّْرَانِينْ ذِي ثمُّورْثْ ن مِيصْرَا ؤُ ذِي ڒبْحَارْ ن ؤُغَانِيمْ ؤُ ذِي ڒخْڒَا ڒْمِيجَاڒْ ن أَربْعِينْ ن إِسڭّْوُوسَا. ▪ ‏37 وَا ذ مُوسَا ونِّي إِنَّانْ إِ أَيْثْ ن إِسْرَائِيل: ’سِيذِي، أَربِّي نْومْ، أَذْ أَومْ د-يجّْ إِجّْ ن ؤُنَابِي أَمْ نشّْ زِي ثَاوْمَاثْ نْومْ. إِ نتَّا ؤُمِي إِتّْخصَّا أَذْ ثسْڒَامْ!‘ ▪ ‏38 وَانِيثَا ثُوغَا-ث ذِي ثْمسْمُونْثْ ن ڒْڭنْسْ ذِي ڒخْڒَا أَكْ-ذ لْمَالَاكْ ونِّي ثُوغَا أَكِيذسْ إِسَّاوَاڒنْ خْ وذْرَارْ ن سِينَا ؤُڒَا أَكْ-ذ ڒجْذُوذْ نّغْ. أَقَا نتَّا ثُوغَا إِتّطّفْ أَوَاڒنْ ن ثُوذَارْثْ حِيمَا أَذْ أَنغْ ثنْ يوْشْ. ▪ ‏39 مَاشَا ڒجْذُوذْ نّغْ وَارْ خْسنْ أَذْ أَسْ طَّاعنْ مَاشَا سّْثوّْجنْ ث خَاسنْ ؤُشَا عقْبنْ غَارْ مِيصْرَا ذڭْ وُوڒَاونْ نْسنْ. ‏40 مَاغَارْ نَّانْ إِ هَارُونْ: ’أڭّْ أَنغْ إِربِّيثنْ إِنِّي ذ أَنغْ إِ غَا إِزْوَارنْ مِينْزِي مُوسَا وَانِيثَا ونِّي ذ أَنغْ إِڭوّْذنْ زِي ثمُّورْثْ ن مِيصْرَا، وَارْ نسِّينْ مِينْ ذ أَسْ إِمْسَارنْ.‘ ▪ ‏41 ڭِّينْ إِجّْ ن ؤُينْذُوزْ ذڭْ وُوسَّانْ نِّي ؤُشَا سّْڭعّْذنْ ثِيغَارْصَا إِ ڒخْيَاڒْ، فَارْحنْ س مِينْ ڭِّينْ إِفَاسّنْ نْسنْ. ‏42 أَربِّي إِوْشَا أَسنْ س وعْرُورْ ؤُشَا يَارَّا إِ-ثنْ أَذْ عبْذنْ ڒْعسْكَارْ ن ؤُجنَّا أَمشْنَاوْ مَامّشْ ثُوغَا ثُورَا ذڭْ وذْلِيسْ ن إِنَابِييّنْ:
’مَايمِّي ثِيوْيمْ أَيِي-د زعْمَا إِمُّوذَارنْ ذ ثِيغَارْصَا،
أَربْعِينْ ن إِسڭّْوُوسَا ذِي ڒخْڒَا، أَ أَيْثْ ن إِسْرَائِيل؟ ▪
‏43 إِوَا أَقَا ثِيوْيمْ-د أَقِيضُونْ ن مُولَاكْ،
ذ إِثْرِي ن أَربِّي رِيمْفَانْ،
نِّي زِي إِ ثڭِّيمْ ڒخْيَاڒَاثْ حِيمَا أَذْ ثنْثْ ثْعبْذمْ.
نشّْ أَذْ كنِّيوْ سّْبعّْذغْ أَغِيرِينْ قَاعْ إِ بَابِيلُونْ.‘ ▪
‏44 ثَازذِّيغْثْ ن شّْهَاذثْ ن ڒجْذُوذْ نّغْ ثُوغَا-ت ذِي ڒخْڒَا أَمْ مَامّشْ ثُوغَا يُومُورْ نتَّا ونِّي ثُوغَا إِسَّاوَاڒْ أَكْ-ذ مُوسَا مَاحنْذْ أَذْ ت إِڭّْ خْ ؤُمذْيَا إِ ذ أَسْ إِسّْشنْ. ▪ ‏45 ڒجْذُوذْ نّغْ أَكْ-ذ يَاشُووَا سِّيذْفنْ ثَازذِّيغْثْ-أَ غَارْ ثمُّورْثْ نِّي ذ أَسنْ إِوْشَا أَربِّي ذ ڒْوَارْثْ ن ڒڭْنُوسْ، ڒڭْنُوسْ نِّي إِسُّوفّغْ إِ-ثنْ أَربِّي قِيبَاتْشْ إِ ؤُغمْپُوبْ ن ڒجْذُوذْ نّغْ، ؤُ نِيثْنِي أَرْپُونْ ت أَڒْ وُوسَّانْ ن ذَاوُوذْ. ▪ ‏46 وَانِيثَا يُوفَا أَرْضَا غَارْ أَربِّي ؤُشَا إِتَّارْ أَسْ أَذْ يَافْ إِشْثْ ن ثْزذِّيغْثْ إِ أَربِّي ن يَاعْقُوبْ. ▪ ‏47 مَاشَا سُولِيمَانْ إِبْنَا أَسْ ثَادَّارْثْ. ▪ ‏48 مَاشَا أَمْعُودْجِي خْ كُوڒْشِي وَارْ إِزدّغْ ذڭْ إِشْثْ ن ثْزذِّيغْثْ إِ إِتّْوَاڭّنْ س إِفَاسّنْ ن إِوْذَانْ أَمْ مَامّشْ إِقَّارْ ؤُنَابِي: ▪
‏49 ’أَجنَّا ذ ڒْعَارْشْ إِنُو
ؤُ ثمُّورْثْ ذ ثَانبْذَاثْ سَاذُو إِضَارنْ إِنُو.
مَانِي ثَادَّارْثْ إِ ذ أَيِي غَا ثبْنَامْ،
إِقَّارْ سِيذِي،
نِيغْ مَانِي أَمْشَانْ ن أَرَّاحثْ إِنُو؟ ▪
‏50 مَا وَارْ إِڭِّي ؤُفُوسْ إِنُو مَانْ أَيَا مَارَّا؟‘ ▪
‏51 أَ كنِّيوْ إِنِّي إِتّْغنَّانْ ذ ينِّي وَارْ إِتّْوَاخثْننْ ن وُوڒْ ذ إِمزُّوغنْ، ڒبْذَا ثتّمْعَاڒَامْ خْ أَرُّوحْ إِقدّْسنْ. أَمْ مَامّشْ ڭِّينْ ڒجْذُوذْ نْومْ، أَمُّو إِ ثتّڭّمْ ؤُڒَا ذ كنِّيوْ. ▪ ‏52 مَانْ ونْ زڭْ إِنَابِييّنْ وَارْ ثنْ مَارّْثمْ ؤُ وَارْ ثنْ نْغِينْ ڒجْذُوذْ نْومْ، أَقَا إِنِّي إِزْوَارنْ بَارّْحنْ خْ ثْوَاسِيثْ ن ؤُمْسڭَّاذْ، ونِّي ثْسلّْممْ، ثنْغِيمْ ث كنِّيوْ، ‏53 كنِّيوْ إِنِّي إِكْسِينْ شَّارِيعَا س ڒُومُورْ ن لْمَالَاكَاثْ مَاشَا وَارْ ذَايسْ ثطِّيفمْ.“ ▪
ڒْموْثْ ن سْثِيفَانُوسْ
‏54 ؤُمِي سْڒِينْ أَيَا، دُّوقّْزنْ نِيثْنِي س ؤُخيّقْ، غژّنْ ثِيغْمَاسْ نْسنْ غَارسْ. ‏55 مَاشَا أَمْ ثُوغَا إِشُّورْ س لْ-إِيمَانْ ذ أَرُّوحْ إِقدّْسنْ، إِكسِّي نتَّا ثِيطَّاوِينْ نّسْ غَارْ ؤُجنَّا، إِژْرَا أَعُودْجِي ن أَربِّي ذ يشُّو إِبدّْ غَارْ يفُّوسْ ن أَربِّي، ‏56 إِنَّا: ”خْزَارْ، تّْوَاڒِيغْ إِجنْوَانْ أَرْزْمنْ ؤُ مِّيسْ ن بْنَاذمْ إِبدّْ غَارْ يفُّوسْ ن أَربِّي.“ ‏57 مَاشَا نِيثْنِي، أَمْ سْغُويُّونْ س إِشْثْ ن ثْمِيجَّا ذ ثَامقّْرَانْثْ، قّْننْ إِمجَّانْ نْسنْ ؤُشَا هجْمنْ خَاسْ مَارَّا. ‏58 ثْطْفنْ ث، سُّوفّْغنْ ث بَارَّا إِ ثنْذِينْثْ، بْذَانْ تّْحجَّارنْ ث ؤُ ڒشْهُوذْ سَّارْسنْ أَرُّوضْ نْسنْ غَارْ إِضَارنْ ن إِجّْ ن ؤُبْڒِيغْ قَّارنْ أَسْ شَاوُولْ. ▪ ‏59 ثُوغَا تّْحجَّارنْ سْثِيفَانُوسْ أَمْ إِتّْڒَاغَا، إِقَّارْ: ”أَ سِيذِيثْنغْ يشُّو، طّفْ أَرُّوحْ إِنُو.“ ▪ ‏60 خنِّي إِوْضَا خْ إِفَادّنْ نّسْ، إِسْغُويّْ س إِشْثْ ن ثْمِيجَّا ثجْهذْ، إِنَّا: ”أَ سِيذِيثْنغْ، وَارْ ذ أَسنْ تّْحَاسَابْ دّْنُوبْ-أَ!“ أَوَارْنِي ڒَامِي إِنَّا أَيَا، إِطّصْ س يِيضسْ ن ڒْموْثْ. ▪