84
‏1 إِ ؤُمقّْرَانْ ن إِمغْنَاجنْ، س ثغْنِينْثْ ن ؤُجِيتِّي.
زڭْ أَيْثْ ن قُورَاحْ. أَزهّذْ.
‏2 مَامّشْ تّْعِيزّنْثْ ثْزذِّيغِينْ نّكْ،
أَ سِيذِي ن ڒْعسْكَارَاثْ!
‏3 ڒعْمَارْ إِنُو ذَايسْ مژْرِي، وَاهْ إِفنَّا س ؤُوحّشْ
خْ ڒمْرَاحَاثْ ن سِيذِي،
ؤُڒْ إِنُو ذ دَّاثْ إِنُو سْڒِيوْڒِيونْ إِ أَربِّي إِدَّارنْ. ▪
‏4 ؤُڒَا ذ ژَّاوشْ إِتَّافْ عَاذْ إِشْثْ ن ثَادَّارْثْ،
ؤُ ثَافَارْدْجسْثْ ثُوفَا إِجّْ ن ڒْعُوشّْ إِ يِيخفْ نّسْ
إِ ذِي ثسّْرُوسَّا إِسّْضَاونْ نّسْ،
غَارْ إِعَالْطَارنْ نّكْ، أَ سِيذِي ن ڒْعسْكَارَاثْ،
أَجدْجِيذْ إِنُو ذ أَربِّي إِنُو!
‏5 سّعْذْ نْسنْ إِ يِينِّي إِزدّْغنْ ذِي ثَادَّارْثْ نّكْ،
أَقَا-ثنْ تّْصبَّاحنْ إِ شكْ بْڒَا قطُّو. سِيلَاهْ.
‏6 سّعْذْ ن إِوْذَانْ إِنِّي إِتَّافنْ جّهْذْ نْسنْ ذَايكْ،
إِنِّي إِحطَّانْ إِبْرِيذنْ إِڭعّْذنْ غَارْ زَّاوشْثْ نّكْ ثَامقّْرَانْثْ ذڭْ وُوڒْ نْسنْ.
‏7 خْمِي تّْشُوقَّانْ ذڭْ إِجّْ ن ڒوْضَا ن ثغْزُورْثْ ن ثْشجِّيرَا ن ؤُمتِّينْ،
أَرِّينْ ث ذ ڒْعُونْصَارْ.
ؤُڒَا ذ أَنْژَارْ أَمزْوَارُو أَذْ ثنْ إِسّْذُوڒِي س لْبَارَاكَاثْ.
‏8 نِيثْنِي ڭُّورنْ زِي جّهْذْ أَڒْ جّهْذْ،
أَذْ د-بَاننْ غَارْ أَربِّي ذِي صِيهْيُونْ.
‏9 أَ سِيذِي، أَربِّي ن ڒْعسْكَارَاثْ، سڒْ إِ ثْژَادْجِيثْ إِنُو،
سْحسّْ، أَ أَربِّي ن يَاعْقُوبْ! سِيلَاهْ.
‏10 أَ أَربِّي، شكْ ذ ثَاسدَّارْثْ نّغْ ن ؤُسڒْقِي،
أَقَا خْزَارْ غَارْ وُوذمْ ن ؤُمذْهُونْ نّكْ!
‏11 مَاغَارْ إِجّْ ن وَاسّْ ذِي ڒمْرَاحَاثْ نّكْ إِحْڒَا خْ وَاڒفْ ن وُوسَّانْ نّغْنِي.
مَاعْلِيكْ ؤُفِيغْ أَذْ بدّغْ خْ ثْنبْذَاثْ ن ثَادَّارْثْ ن أَربِّي إِنُو،
ؤُڒَا ذ أَثْلَاعْ ذڭْ إِقِيضَانْ ن ثُوعفّْنَا.
‏12 مَاغَارْ سِيذِي أَربِّي ذ ثَافُوشْثْ ذ ثْسدَّارْثْ إِ ؤُسڒْقِي،
سِيذِي أَذْ إِوْشْ أَحِينِّي ذ ؤُعُودْجِي.
نتَّا وَارْ إِسّْعِيزِّي ڒْخَارْ ذڭْ إِنِّي إِڭُّورنْ س ڒكْمَارثْ.
‏13 أَ سِيذِي ن ڒْعسْكَارَاثْ،
سّعْذْ ن بْنَاذمْ نِّي ذَايكْ إِتِّيقَّانْ. ▪