أَوطُّو ن بَابِيلُونْ
18
‏1 أَوَارْنِي أَسْ ژْرِيغْ إِجّْ ن لْمَالَاكْ نّغْنِي إِهكّْوَا-د زڭْ ؤُجنَّا، غَارسْ صُّولْطَا ثَامقّْرَانْثْ، ؤُشَا طّْيَا ن ؤُعُودْجِي نّسْ ثڭَّا ثَافَاوْثْ كُوڒْشِي إِ ثمُّورْثْ. ‏2 نتَّا إِڒَاغَا س ثْمِيجَّا ثجْهذْ، إِقَّارْ:
”أَقَا ثوْضَا، ثوْضَا بَابِيلُونْ ثَامقّْرَانْثْ،
ثذْوڒْ ذ ثَازذِّيغْثْ ن شّْوَاطنْ
ذ ڒحْبسْ إِ كُوڒْ ڒَارْيَاحْ أَمنْڭُوسْ أَمنْعِي، ▪
‏3 مِينْزِي ثْخدْجضْ بِينُو ن فَارْقْ-شّْغڒْ نّسْ إِ مَارَّا ڒڭْنُوسْ،
ؤُ مِينْزِي إِجدْجِيذنْ ن ثمُّورْثْ أَقَا سّْفسْذنْ إِخفْ نْسنْ زَّايسْ،
ؤُ مِينْزِي إِسبَّابنْ ن ثمُّورْثْ ذوْڒنْ ذ ثْوَاجَّارْ
س جّهْذْ ن ؤُطمّسْ نّسْ.“ ▪
‏4 ؤُشَا سْڒِيغْ إِ ثْمِيجَّا نّغْنِي ثْڒَاغَا-د زڭْ ؤُجنَّا:
”فّغْ زَّايسْ، أَ ڒْڭنْسْ إِنُو،
حِيمَا وَارْ تِّيڒِينْ دّْنُوبْ نّسْ خْ يِيرِي نّكْ،
ؤُشَا وَارْ ثْكسِّيذْ زِي جّْرَايحْ نّسْ، ▪
‏5 مِينْزِي دّْنُوبْ نّسْ أَقَا إِوْضنْ غَارْ ؤُجنَّا،
ؤُشَا أَربِّي أَقَا إِعْقڒْ خْ ڒْمُوعْصِييّثْ نّسْ.▪
‏6 أَرّمْ-د خَاسْ أَمْ مَامّشْ د-ثَارَّا نتَّاثْ،
أَرّمْ-د خَاسْ س ؤُضفُّوسْ عْلَاحْسَابْ ڒخْذَايمْ نّسْ،
خدْجضْ أَسْ س ؤُضفُّوسْ ذڭْ ؤُغَارَّافْ نِّي ثُوغَا ثْخدْجضْ نتَّاثْ. ▪
‏7 خڒْفمْ أَسْ-د أَعدّبْ ذ وشْضَانْ
أَنشْثْ ثُوغَا نتَّاثْ ثسّْعُودْجِي ؤُ ثسّْڭعّذْ إِخفْ نّسْ
مِينْزِي ثقَّارْ ذڭْ وُوڒْ نّسْ:
’أَقَا قِّيمغْ أَمْ ثْجدْجِيذْثْ، وَارْ دْجِيغْ ذ ثَاجَّاتْشْ،
ؤُشَا أَشْضَانْ وَارْ ث ژَترّغْ شَا!‘ ▪
‏8 س ؤُينِّي ذڭْ إِجّْ ن وَاسّْ أَذْ خَاسْ وْضَانْثْ مَارَّا جّْرَايحْ نّسْ: ڒْموْثْ، أَشْضَانْ ذ ڒَاژْ، ؤُشَا أَذْ ثتّْوَاسشْمضْ ذِي ثْمسِّي، مِينْزِي سِيذِي، ذ ونِّي خَاسْ إِ غَا إِحكْمنْ، أَقَا إِجْهذْ. ▪
‏9 إِجدْجِيذنْ ن ثمُّورْثْ، إِنِّي كِيذسْ إِڭِّينْ فَّارْقْ-شْغڒْ ؤُ سّْڭعّْذنْ إِخفْ نْسنْ، أَذْ خَاسْ رُونْ، أَذْ خَاسْ وْثنْ أَڭجْذُورْ خْمِي إِ غَا ژَترنْ دّخَّانْ ن ثْمسِّي نّسْ. ▪
‏10 نِيثْنِي أَذْ قِّيمنْ بدّنْ غَارْ ڒَاڭّْوَاجْ زِي ثڭّْوُوذِي ن ؤُعدّبْ نّسْ، قَّارنْ:
”ؤُشْثْ، ؤُشْثْ، ؤُشْثْ، خَامْ، أَ ثَانْذِينْثْ ثَامقّْرَانْثْ،
بَابِيلُونْ، أَ ثَانْذِينْثْ إِجهْذنْ،
مِينْزِي أَقَا يُوسَا-د ڒْحُوكْمْ نّمْ ذڭْ إِشْثْ ن ثْسَاعّثْ!“ ▪
‏11 إِسبَّابنْ ن ثمُّورْثْ أَذْ خَاسْ رُونْ، أَذْ شضْننْ، مِينْزِي ؤُڒَا ذ إِجّْ وَارْ إِسِّيغْ عَاذْ سّڒْعثْ نْسنْ:
‏12 سّڒْعثْ ن وُورغْ ذ نُّوقَارْثْ ذ يژْرَا يِيغْڒَانْ ذ ثْيَاقُوثِينْ ذ ڒقْطنْ أَزْذَاذْ ذ أَرْجُووَانِي ذ ڒحْرِيرْ أَزڭّْوَاغْ إِحذْقنْ ذ عْڒَامْ كُوڒْ أَكشُّوضْ إِتّْفُوحنْ ذ عْڒَامْ كُوڒْ ڒقْشُوعْ زِي ڒْعَاجْ ذ عْڒَامْ كُوڒْ ڒقْشُوعْ زڭْ ؤُكشُّوضْ إِغْڒَانْ ذ نّْحَاسْ ذ وُوزَّاڒْ ذ ڒْمَارْمُورْ ▫
‏13 ذ ڒْقَارْفَا ذ ڒبْخُورْ ذ دّْهنْ إِتّْفُوحنْ ذ جَّاوِي ذ بِينُو ذ زّشْثْ ن زِّيثُونْ ذ أَرنْ ن سّْمِيذْ ذ يِيرْذنْ ذ ڒْمَاڒْ ذ وُودْجِي ذ ييْسَانْ ذ إِكَارُّوثنْ ؤُڒَا ذ أَرِّيمَاثْ ذ ڒعْمُورْ ن إِوْذَانْ. ▪
‏14 أَقَا ڒْغِيدْجثْ إِ ذِي ثُوغَا ثتّْمژْرِي ثْنفْسشْثْ نّمْ، أَقَا ثِيڭّْوجْ خَامْ، ؤُشَا مَارَّا مِينْ ثُوغَا غَارمْ ذ أَڭْڒَا ذ مِينْ إِتِّيسِّيقنْ، أَقَا إِودَّارْ، وَارْ ث ثْژَارّذْ عمَّارْصْ عَاذْ.
‏15 إِسبَّابنْ ن ڒحْوَايجْ-أَ، إِنِّي إِذوْڒنْ زَّايْسنْثْ ذ ثْوَاجَّارْ، وَارْ ثنْثْ تِّيفنْ عَاذْ، ؤُشَا أَذْ قِّيمنْ غَارْ ڒَاڭّْوَاجْ زِي ثڭّْوُوذِي ن ؤُعدّبْ نّسْ، أَمْ تّْرُونْ ؤُ أَمْ شطّْننْ،
‏16 أَذْ إِنِينْ:
”ؤُشْثْ، ؤُشْثْ خَامْ، أَ شمْ، ثَانْذِينْثْ ثَامقّْرَانْثْ
إِ يَارْضنْ ڒقْطنْ أَزْذَاذْ ذ أَرْجُووَانِي
ذ أَزڭّْوَاغْ إِحذْقنْ إِقّنْ س وُورغْ
ذ يژْرَا إِغْڒَانْ ذ ثْيَاقُوثِينْ، ▪
‏17 س مِينْزِي ذڭْ إِشْثْ ن ثْسَاعّثْ
أَقَا إِودَّارْ وَاڭْڒَا أَمقّْرَانْ نّسْ!“
مَارَّا إِنِّي إِندّْهنْ إِغَارُّوبَا ذ مَارَّا إِبحْرِييّنْ ذ مَارَّا إِنِّي إِخدّْمنْ ذِي ڒبْحَارْ قِّيمنْ بدّنْ غَارْ ڒَاڭّْوَاجْ،
‏18 ؤُ نِيثْنِي شثْشَانْ ؤُمِي ژْرِينْ دّخَّانْ ن ثْمسِّي نّسْ، قَّارنْ:
”وِي إِزمَّارنْ أَذْ إِمْقُودَّا أَكْ-ذ ثنْذِينْثْ-أَ ثَامقّْرَانْثْ؟“ ▪
‏19 سُّويُوسنْ ؤُشَاڒْ خْ إِزدْجِيفنْ نْسنْ ؤُشَا سْغُويّنْ، أَمْ تّْرُونْ ؤُ أَمْ تّشْضِيننْ، قَّارنْ:
”ؤُشْثْ، ؤُشْثْ خَامْ، أَ شمْ، ثَانْذِينْثْ ثَامقّْرَانْثْ،
ثنِّي إِ زِي ذوْڒنْ ذ ثْوَاجَّارْ
مَارَّا إِنِّي غَارْ إِدْجْ إِغَارُّوبَا ذِي ڒبْحَارْ،
س ؤُبَارُّو ن وَاڭْڒَا نّسْ،
مِينْزِي ذڭْ إِشْثْ ن ثْسَاعّثْ ثْودَّارْ!
‏20 فَارْحثْ زَّايسْ، أَ أَجنَّا،
ذ إِمْقدَّاسنْ ذ رُّوسُولْ ذ إِنَابِييّنْ،
مِينْزِي أَربِّي أَقَا إِسُّوفّغْ-د ڒحْكَامثْ نّسْ خَاسْ!“ ▫ ▪
‏21 ؤُشَا إِجّْ ن لْمَالَاكْ إِجهْذنْ إِسّْڭعّذْ إِجّْ ن وژْرُو أَمقّْرَانْ أَنشْثْ ن ثصْضَارْثْ ن ثْسِيرْثْ، إِنْضَارْ إِ-ث ذِي ڒبْحَارْ، إِقَّارْ:
”أَمُّو س جّهْذْ أَذْ ثمّنْضَارْ بَابِيلُونْ،
ثَانْذِينْثْ ثَامّقْرَانْثْ نِّي
ؤُشَا وَارْ ثتّْوِيفْ عَاذْ عمَّارْصْ! ▪
‏22 ڒْحسّْ ن أَيْثْ ن لْهَارْبَا ؤُ ن ؤُصُوضِي ذڭْ ؤُيِيشّْ ن إِشَارِّي،
ؤُ ن عْڒَامْ كُوڒْ أَغنّجْ ذ ثْغُويِّيثْ،
وَارْ إِتّْوَاسڒْ عَاذْ ذَايمْ. ▪
‏23 عمَّارْصْ أَذْ ذَايمْ ثَارْيغْ عَاذْ طّْيَا ن ڒفْنَارْ،
ؤُشَا ؤُڒَا ذ ڒْحسّْ ن وسْڒِي ذ ثسْڒِيثْ
وَارْ إِتّْوَاسڒْ عَاذْ ذَايمْ.
إِسبَّابنْ نّمْ ثُوغَا أَثنْ ذ إِمقّْرَاننْ ن ثمُّورْثْ،
مِينْزِي س ثْسحَّارْثْ نّمْ، أَقَا تّْوَاخذْعنْ ڒڭْنُوسْ مَارَّا. ▪
‏24 أَقَا إِتّْوَافْ ذَايمْ إِذَامّنْ ن إِنَابِييّنْ
ؤُ ن إِمْقدَّاسنْ إِنِّي إِتّْوَانْغنْ ذِي ثمُّورْثْ.“ ▪