50
‏1 إِجّْ ن ؤُزهّذْ ن أَسَافْ. أَربِّي خْ مَارَّا إِربِّيثنْ، سِيذِي إِسَّاوَاڒْ.
نتَّا إِتّْڒَاغَا إِ ثمُّورْثْ زِي مَانِي د-ثنْقَارْ ثْفُوشْثْ غَارسْ أَڒْ مَانِي ثغْڒِي.
‏2 زِي صِيهْيُونْ، أَژْرِي إِكمّْڒنْ،
إِتّْبَانْ أَربِّي إِتِّيسِّيقْ.
‏3 أَربِّي نّغْ أَذْ د-يَاسْ، وَارْ إِسّغْذْ شَا.
ثِيمسِّي زَّاثسْ أَذْ ثشّْ،
ثَاحَارْيَاضْثْ إِ ذ أَسْ د-إِتّنّْضنْ أَذْ ثْصُوضْ أَطَّاسْ.
‏4 نتَّا أَذْ إِڒَاغَا إِ إِجنْوَانْ سنّجْ،
ؤُ إِ ثمُّورْثْ حِيمَا أَذْ إِحْكمْ خْ ڒْڭنْسْ نّسْ:
‏5 ”سْمُونمْ-د غَارِي إِمْثِيقَّانْ إِنُو،
إِنِّي كِيذِي إِتّڭّنْ ڒْعَاهْذْ س ثْغَارْصْثْ.“
‏6 إِجنْوَانْ تّْبَارّْحنْ ثَاسڭْذَا نّسْ،
مَاغَارْ أَربِّي سِيمَانْثْ نّسْ أَقَا-ث ذ ڒْقَاضِي. سِيلَاهْ. ▫
‏7 ”سڒْ، أَ ڒْڭنْسْ إِنُو، ؤُ نشّْ أَذْ سِّيوْڒغْ، إِسْرَائِيل،
نشّْ أَذْ شهْذغْ ضِيدّْ نّكْ: أَقَا نشّْ، أَربِّي، ذ أَربِّي نّكْ!
‏8 وَارْ إِدْجِي خْ ثْغَارْصَا نّكْ أَذْ شكْ وبّْخغْ،
مَاغَارْ ثِيغَارْصَا نّكْ أَقَا أَثنْثْ ڒبْذَا زَّاثِي.
‏9 وَارْ كسِّيغْ شَا أَينْذُوزْ زِي ثَادَّارْثْ نّكْ،
ؤُڒَا ذ إِغَايْضنْ زِي ثقْوِيرِينْ نّكْ.
‏10 مَاغَارْ مَارَّا إِمُودَّارْ ن وزْغَارْ أَقَا إِنُو،
ڒْمَاڒْ خْ وَاڒفْ إِذُورَارْ. ▫
‏11 نشّْ سّْنغْ مَارَّا إِجْضَاضْ ن إِذُورَارْ،
مُومُّو ن ييَّارْ، أَقَا-ث إِنُو.
‏12 مْڒِي ثُوغَا ذَايِي ڒَاژْ، مَا وَارْ ذ أَشْ ث قَّارغْ،
مَاغَارْ إِنُو دُّونشْثْ ذ ؤُعمَّارْ نّسْ. ▪
‏13 مَا أَذْ شّغْ خنِّي أَيْسُومْ ن إِفُونَاسنْ،
نِيغْ إِذَامّنْ ن إِغَايْضنْ؟
‏14 أَوِي-د إِ أَربِّي ثَاغَارْصْثْ ن ؤُقَاذِي،
ؤُ كمّڒْ لْوُوعُوذْ نّكْ إِ ؤُمْعُودْجِي خْ كُوڒْشِي. ▪
‏15 ڒَاغَا أَيِي-د ذڭْ وَاسّْ ن ڒحْصَارثْ،
خنِّي أَذْ شكْ سّْنجْمغْ ؤُشَا شكْ أَذْ أَيِي ثڭّذْ شَّانْ.“
‏16 مَاشَا إِ ؤُعفَّانْ إِقَّارْ أَربِّي:
”مَايمِّي ثْبَارّْحذْ ثِيوصَّا إِنُو،
ؤُ ثڭِّيذْ ڒْعَاهْذْ إِنُو ذڭْ ؤُقمُّومْ نّكْ،
‏17 ؤُمِي ثْشَارّْهذْ تَّارْبِييّثْ إِنُو،
ؤُ ثنْضَارذْ أَوَاڒنْ إِنُو أَوَارْنِي أَشْ.
‏18 مَاڒَا ثژْرِيضْ إِجّْ ن ؤُخوَّانْ، أَمُّو إِ ثڭُّورذْ أَكِيذسْ،
ؤُ ثتّْصُورِيذْ أَكْ-ذ ينِّي إِزنَّانْ.
‏19 أَقمُّومْ نّكْ ثتَّارِّيذْ إِ-ث إِ ڒْغَارْ،
إِڒسْ نّكْ إِتّْخَارّصْ ذڭْ وشْمَاثْ.
‏20 ثتّْغِيمِيذْ ذِينِّي ثسَّاوَاڒذْ خْ ؤُمَاشْ،
ثسّفْذَاحضْ زِي مِّيسْ ن يمَّاسْ.
‏21 أَيَا ثتّڭّذْ ؤُ نشّْ سّغْذِيغْ.
تّْغِيڒْ أَشْ، أَقَا أَيِي أَمْ شكْ.
نشّْ أَذْ شكْ وبّْخغْ ؤُ أَذْ سَّارْسغْ دّْنُوبْ نّكْ زَّاثْ إِ ثِيطَّاوِينْ نّكْ.
‏22 فْهمْ أَيَا خنِّي، أَ شكْ إِ إِتُّونْ أَربِّي،
حِيمَا وَارْ شكْ ثْمزّْقغْ أَمْ وَارْ ذِينْ إِتِّيڒِي ؤُفكِّي.“
‏23 ونِّي د-إِتَّاوْينْ ثَاغَارْصْثْ ن ؤُقَاذِي، إِتّڭّْ أَيِي شَّانْ،
ؤُ إِسّوْجَاذْ أَبْرِيذْ حِيمَا أَذْ أَسْ سّشْنغْ أَسنْجمْ ن أَربِّي.