إِثِييُوبِييَا أَذْ إِسلّمْ إِخفْ نّسْ إِ سِيذِي أَربِّي
18
‏1 ”ؤُشْثْ خْ ثمُّورْثْ ن ڒْحسّْ ن وَافْرِيونْ، ثنِّي غَارْ ؤُرنْذَاذْ إِغزْرَانْ ن ثمُّورْثْ ن كُوشْ، ‏2 ثنِّي إِسّكّنْ إِمْسكَّانْ نّسْ خْ ڒبْحَارْ، ذِي ثْغَارَّاپُوثِينْ ن ؤُغَانِيمْ ثِيوَا إِ وَامَانْ. ؤُيُورمْ، أَ كنِّيوْ إِرقَّاسنْ إِفْسُوسنْ، غَارْ إِجّْ ن ڒْڭنْسْ إِزُّوڭَّارْثنْ ؤُ إِتّْوسّْڭنْ ن ثڒْمشْثْ، غَارْ إِجّْ ن ڒْڭنْسْ نِّي زِي ڭّْوذنْ زڭْ وَامِي إِدْجْ ؤُ زِي سَّا ثْسَاونْثْ، غَارْ ڒْڭنْسْ نِّي إِتَّامَارَانْ ڒبْذَا ؤُ إِعفّسْ، ونِّي زِي قضْعنْ إِغزْرَانْ ثَامُّورْثْ نّسْ. ‏3 أَ كنِّيوْ مَارَّا إِمزْذَاغْ ن دُّونشْثْ ذ ينِّي إِزدّْغنْ ذِي ثمُّورْثْ، خْمِي إِ غَا سّْڭعّْذنْ ثَاعدْجَانْثْ خْ إِذُورَارْ، خنِّي أَذْ ث ثْژَارمْ، ؤُ خْمِي إِ غَا صُوضنْ ذڭْ ؤُيِيشّْ ن إِشَارِّي، أَذْ ث ثسْڒمْ!“
‏4 ”مَاغَارْ أَمُّو إِ ذ غَارِي إِنَّا سِيذِي: ’نشّْ أَذْ حْضِيغْ ذِي ڒْهُوذْنثْ خْ ڒْعَارْشْ إِنُو، أَمْ ڒهْمُو يَارقّنْ غَارْ طّْحَا ن ؤُزِيڒْ، أَمْ ؤُسيْنُو إِشُّورنْ س نّْضَا غَارْ ڒهْمُو ن صَّابثْ.‘ ‏5 مَاغَارْ قْبڒْ صَّابثْ، خْمِي إِ غَا إِكمّڒْ نُّووَّارْ، ثذْوڒْ ثْنوَّارْثْ ذ أَضِيڒْ إِتّْننَّا، أَذْ إِزْبَارْ نتَّا إِزْبِيرنْ س إِجقَّاضنْ ن وزْبَارْ، أَذْ إِكّسْ أَرْبِيبنْ، أَذْ ثنْ إِقْضُو. ‏6 نِيثْنِي مَارَّا أَذْ تّْوَاجّنْ إِ إِجْضَاضْ إِتّْكشَّاضنْ خْ إِذُورَارْ ؤُ إِ ڒوْحُوشْ ن ثمُّورْثْ. ذڭْ ؤُنبْذُو أَذْ خَاسنْ أَرْسنْ إِجْضَاضْ إِتّْكشَّاضنْ ؤُ ذِي ڒْمشْثَا أَذْ خَاسنْ أَرْسنْ ڒوْحُوشْ ن ڒخْرَا. ‏7 ذڭْ وُوسَّانْ نِّي أَذْ ثتّْوَاوِي ثَارْزفْثْ إِ سِيذِي ن ڒْعسْكَارَاثْ: إِجّْ ن ڒْڭنْسْ إِزُّوڭَّارْثنْ ذ إِتّْوسّْڭنْ ن ثڒْمشْثْ، - ؤُ مَانْ أَيَا زڭْ إِجّْ ن ڒْڭنْسْ إِمڭّْوذْ زَّايسْ زڭْ وَامِي إِدْجْ ذ ثْسَاونْثْ، زڭْ إِجّْ ن ڒْڭنْسْ نِّي إِتَّامَارنْ ڒبْذَا ؤُ إِعفّسْ، نِّي زِي قضْعنْ إِغزْرَانْ ثَامُّورْثْ نّسْ - ، غَارْ ومْشَانْ ن يِيسمْ ن سِيذِي ن ڒْعسْكَارَاثْ: غَارْ وذْرَارْ ن صِيهْيُونْ.“