إِژْڒِي ن إِنِّي إِغلّْبنْ
15
‏1 ؤُشَا ژْرِيغْ ذڭْ ؤُجنَّا إِشْثْ ن ڒعْڒَامثْ نّغْنِي، ذ ثَامقّْرَانْثْ ذ ثَانبْهثْ: سبْعَا ن لْمَالَاكَاثْ نِّي د-إِوْينْ سبْعَا ن جّْرَايحْ ثِينڭُّورَا، مِينْزِي إِكْمڒْ زَّايْسنْثْ وغْضَابْ ن أَربِّي. ▪
‏2 ؤُشَا ژْرِيغْ أَمشْنَاوْ ڒبْحَارْ ن زَّاجْ، ونِّي إِخدْجْضنْ أَكْ-ذ ثْمسِّي، ؤُشَا إِنِّي إِغلّْبنْ خْ ڒْوحْشْ ذ ڒخْيَاڒْ نّسْ ذ نُّومْرُو ن يِيسمْ نّسْ، بدّنْ خْ ثْمَا ن ڒبْحَارْ ن زَّاجْ، غَارْسنْ لْهَارْبَاثْ ن أَربِّي. ▪ ‏3 نِيثْنِي غنّْجنْ إِزْڒِي ن مُوسَا، أَمْسخَّارْ ن أَربِّي، ذ يزْڒِي ن يزْمَارْ، قَّارنْ:
”ذ ثِيمقّْرَانِينْ ذ ثْصبْحَانِينْ ڒخْذَايمْ نّكْ،
أَ، سِيذِي أَربِّي، أَمْزمَّارْ خْ كُوڒْشِي،
ڒخْذَايمْ نّكْ ذ ثَاسڭْذَا ذ ثِيذتّْ،
أَ أَجدْجِيذْ ن مَارَّا إِكُوذنْ! ▪
‏4 مَانْ ونْ وَارْ شكْ إِتّڭّْوذنْ، أَ سِيذِي،
مَانْ ونْ وَارْ إِسّمْغَارَانْ إِسمْ نّكْ؟
شكْ وحّْذكْ إِ إِدْجَانْ ذ أَمْقدَّاسْ،
مَاغَارْ مَارَّا ڒڭْنُوسْ أَذْ د-أَسنْ،
أَذْ سجْذنْ زَّاثكْ،
مِينْزِي شكْ ذ ثِيذتّْ.“ ▪
‏5 أَوَارْنِي أَسْ ژْرِيغْ، أَقَا ثنُّورْزمْ زَّاوشْثْ ذِي ثْزذِّيغْثْ ن شّْهَاذثْ ذڭْ ؤُجنَّا. ▪ ‏6 سبْعَا ن لْمَالَاكَاثْ نِّي غَارْ إِدْجْ سبْعَا ن جّْرَايحْ فّْغنْثْ إِ-د زِي زَّاوشْثْ، يَارْضنْ ڒقْطنْ أَزْذَاذْ إِزْذِيڭنْ إِتِّيسِّيقنْ، ؤُشَا غَارْسنْ خْ إِذْمَارنْ إِجّْ ن وبْيَاسْ ن وُورغْ. ▪ ‏7 ؤُشَا إِجّنْ زِي أَربْعَا ن إِمدَّارنْ إِوْشَا أَسنْ إِ سبْعَا ن لْمَالَاكَاثْ سبْعَا ن طَّاوْيَاثْ، شُّورنْثْ س وغْضَابْ ن أَربِّي ونِّي ذ ثُوذَارْثْ إِ ڒبْذَا قَاعْ. أَمِينْ! ‏8 ؤُشَا ثتّْوَاعمَّارْ زَّاوشْثْ ثَامقّْرَانْثْ س دّخَّانْ إِ د-إِتّفّْغنْ زڭْ ؤُعُودْجِي ن أَربِّي ؤُ ن جّهْذْ نّسْ. ؤُڒَا ذ إِجّنْ وَارْ إِزمَّارْ أَذْ د-يَاذفْ غَارْ زَّاوشْثْ ثَامقّْرَانْثْ أَڒْ غَا كّنْثْ سبْعَا ن جّْرَايحْ ثِينِّي د-إِوْينْ سبْعَا ن لْمَالَاكَاثْ. ▪