أَيُوبْ إِشفّعْ بلِّي وَارْ ذَايسْ بُو ڒْعِيبْ
31
‏1 نشّْ ڭِّيغْ ڒْعَاهْذْ أَكْ-ذ ثِيطَّاوِينْ إِنُو،
مَامّشْ خنِّي إِ غَا خْزَارغْ ذِي ثعْزَارشْثْ؟
‏2 مَاغَارْ مِينْ إِدْجَانْ ثَاسْغَارْثْ ن أَربِّي زِي سنّجْ،
نِيغْ ثَاسْغَارْثْ ذِي ڒْوَارْثْ ن ؤُمْزمَّارْ خْ كُوڒْشِي زڭْ إِجنْوَانْ يُوعْڒَانْ؟
‏3 مَا وَارْ إِدْجِي أَضيّعْ إِكَّارْ-د إِ ؤُعفَّانْ،
أَرْژِييّثْ إِ ينِّي إِتّڭّنْ ڒْمُوعْصِييّثْ؟
‏4 مَا وَارْ إِتّْوِيڒِي نتَّا إِبْرِيذنْ إِنُو،
مَا وَارْ إِحسّبْ نتَّا ڒْقدّْ ن مَارَّا إِصُورَافْ إِنُو؟ ▪
‏5 مَاڒَا ثُوغَا ؤُيُورغْ ذِي ڒخْذعْ،
نِيغْ إِقدْجقْ ؤُضَارْ إِنُو غَارْ ڒْغشّْ،
‏6 أجّْ سِيذِي أَذْ أَيِي إِوْزنْ خنِّي ذِي ڒْمِيزَانَاثْ إِسڭّْذنْ،
أَڒَامِي إِ غَا إِسّنْ أَربِّي ڒصْفَايثْ إِنُو.
‏7 مَاڒَا إِصُورَافْ إِنُو فّْغنْ زڭْ وبْرِيذْ،
ؤُڒْ إِنُو إِضْفَارْ ثِيطَّاوِينْ إِنُو،
ؤُشَا خنِّي إِڒْصقْ ڒْعِيبْ ذڭْ إِفَاسّنْ إِنُو،
‏8 خنِّي أَذْ زَارْعغْ نشّْ، مَاشَا إِجّنْ نّغْنِي أَذْ إِشّْ،
ؤُ مِينْ غَارِي د-إِغمَّاينْ أَذْ إِتّْوَاقْڒعْ!
‏9 مَاڒَا ؤُڒْ إِنُو إِتّْوَاغْوَا غَارْ إِشْثْ ن ثمْغَارْثْ،
نِيغْ ثُوغَا تّْحَامِيغْ غَارْ ثوَّارْثْ ن وَاجَّارْ إِنُو، ▪
‏10 أجّْ خنِّي ثَامْغَارْثْ إِنُو أَذْ ثحْرِي إِمنْذِي إِ يِيجّنْ نّغْنِي،
ؤُ جّمْ إِنّغْنِي أَذْ خَاسْ أَضَارنْ.
‏11 مَاغَارْ أَيَا ذ ڒفْضِيحثْ،
ذ إِشْثْ ن لْجَارِيمَا إِ خَاسْ إِ غَا وْثنْ ڒْقُوضَاثْ.
‏12 مَاغَارْ أَيَا ذ ثِيمسِّي ثتّتّْ أَڒْ قطُّو،
ثْقدْجعْ مَارَّا ڒْغِيدْجثْ إِنُو.
‏13 مَاڒَا سّْحقَّارغْ ڒْحقّْ ن ؤُمْسخَّارْ إِنُو ذ ثَايَّا إِنُو،
ڒَامِي ثُوغَا تّمْشُوبُّوشنْ أَكِيذِي،
‏14 مِينْ إِ غَا ڭّغْ خنِّي، مَاڒَا سِيذِي إِكَّارْ،
مَاڒَا نتَّا إِقدْجبْ أَيِي،
مِينْ خَاسْ د غَا يَارّغْ خنِّي؟ ▪
‏15 ونِّي ذ أَيِي إِڭِّينْ ذڭْ ؤُعذِّيسْ ن يمَّا، مَا وَارْ ث إِڭِّي ؤُڒَا ذ نتَّا؟
مَا وَارْ إِدْجِي ذ إِجّْ ونِّي ذ أَنغْ د-إِخڒْقنْ ذڭْ ؤُعذِّيسْ ن يمَّاثْنغْ؟ ▪
‏16 مَاڒَا قمّْحغْ أَمژْرِي ن إِمزْڒَاضْ،
نِيغْ سّْرُوغْ ثِيطَّاوِينْ ن ثَاجَّاتْشْ،
‏17 مَاڒَا مْغِيرْ نشّْ وَاهَا شِّيغْ أَڒقُّوزْ ن وغْرُومْ إِنُو،
أَيُوجِيڒْ مَاشَا وَارْ زَّايسْ يشِّي،
‏18 - مَاغَارْ زِي ثمْژِي إِيْمَا نتَّا غَارِي أَمْ إِيْمَا غَارْ بَابَاسْ،
زڭْ ؤُعذِّيسْ ن يمَّا نذْهغْ ت -
‏19 مَاڒَا ژْرِيغْ إِجّنْ إِتّْوَاهلّكْ مِينْزِي وَارْ غَارسْ إِدْجِي وَارُّوضْ،
نِيغْ مِينْزِي وَارْ ذِينْ إِدْجِي دُّورِي إِ ؤُمزْڒُوضْ،
‏20 مَاڒَا عمَّارْصْ وَارْ ذ أَيِي بَارْكنْثْ ثجْعِينَّاثِينْ نّسْ،
مِينْزِي إِڭَّا أَذْ إِسِّيحْمَا إِخفْ نّسْ س ثْضُوفْثْ ن إِشَارِّيينْ إِنُو،
‏21 مَاڒَا أَفُوسْ إِنُو إِهُودّْ خْ ؤُيُوجِيڒْ،
مِينْزِي ژْرِيغْ أَقَا ذِينْ ثْوِيزَا إِ نشّْ غَارْ ثوَّارْثْ ن ثنْذِينْثْ، ▫
‏22 أجّْ خنِّي أَذْ أَيِي ثوْضَا ثغْرُوضْثْ إِنُو زڭْ إِجِيمَانْ،
ؤُ أَذْ أَيِي يَارْژْ ؤُغِيڒْ إِنُو زڭْ يِيغسْ!
‏23 مَاغَارْ إِوْضَا-د خَافِي ؤُنخْڒِيعْ أَمقّْرَانْ،
إِشْثْ ن ڒْمُوصِيبثْ زِي غَارْ أَربِّي،
وَارْ زمَّارغْ أَذْ ڭّغْ وَالُو زَّاثْ إِ ؤُعُودْجِي نّسْ.
‏24 مَاڒَا ڭِّيغْ نشّْ ؤُرغْ ذ أَثشْڒِي إِنُو،
نِيغْ نِّيغْ إِ وُورغْ إِغْڒَانْ أَطَّاصْ: ’شكْ ذ ڒَامَانْ إِنُو!‘، ▪
‏25 مَاڒَا فَارْحغْ، ؤُمِي إِمْغَارْ وَاڭْڒَا إِنُو،
ؤُمِي أَفُوسْ إِنُو إِطّفْ أَطَّاسْ ذ أَڭْڒَا، ▪
‏26 مَاڒَا ژْرِيغْ ثَافَاوْثْ ن ثْفُوشْثْ خْمِي ثتّْوسّڭْ،
نِيغْ ثَازِيرِي خْمِي ثڭُّورْ ذِي ثِيسِّيقْثْ نّسْ، ▪
‏27 ؤُشَا إِتّْوَاغْوَا وُوڒْ إِنُو ذِي ثْنُوفّْرَا،
ؤُشَا سُّوذْمغْ ثنْثْ س ؤُفُوسْ ذڭْ ؤُقمُّومْ إِنُو،
‏28 خنِّي إِڒِي ؤُڒَا ذ مَانْ أَيَا ذ ڒْمُوعْصِييّثْ أَذْ ت وْشنْ إِ ڒْقُوضَاثْ،
مَاغَارْ خنِّي ڭُّورغْ أَذْ نْكَارغْ أَربِّي نِّي إِدْجَانْ سنّجْ.
‏29 مَاڒَا فَارْحغْ إِ أَرْژِييّثْ ن ونِّي ذ أَيِي إِشَارّْهنْ،
فَارْحغْ ؤُمِي ث إِڒْقفْ ڒْغَارْ! ▪
‏30 نشّْ مَاشَا وَارْ جِّيغْ أَنغْ إِنُو أَذْ إِخْضَا،
ؤُمِي كّْوَارغْ ڒعْمَارْ نّسْ س نّعْڒثْ! ▪
‏31 مَاڒَا إِرْيَازنْ نِّي إِدْجَانْ ذڭْ ؤُقِيضُونْ إِنُو وَارْ قَّارنْ:
’مَانْ ونْ خنِّي زڭْ ينِّي إِكْسِينْ زڭْ ويْسُومْ إِنُو وَارْ تّْوَاسْجِيوْننْ؟!‘
‏32 ؤُڒَا ذ إِجّْ ن ڒْبَارَّانِي مَاشَا وَارْ إِسّنْسْ ذِي بَارَّا خْ وبْرِيذْ،
مَاغَارْ إِ ؤُمْسبْرِيذْ أَرْزْمغْ ثِيوُّورَا إِنُو.▪
‏33 مَاڒَا نشّْ، أَمْ أَذَامْ، ذْڒِيغْ أَخطُّو إِنُو،
ؤُمِي سّْنُوفَّارغْ ڒْمُوعْصِييّثْ إِنُو ذڭْ وحْسِينْ إِنُو، ▫
‏34 مِينْزِي ڭّْوذغْ زِي ڒْغَاشِي أَمقّْرَانْ،
نِيغْ إِسّْنخْڒعْ أَيِي ؤُسحْقَارْ ن ڒْوَاشُونْ إِنُو،
أَڒَامِي قِّيمغْ سّغْذغْ، وَارْ فِّيغغْ عَاذْ زِي ثوَّارْثْ غَارْ بَارَّا ...
‏35 مْڒِي غَارِي إِجّنْ ونِّي ذ أَيِي غَا إِسْڒنْ.
خْزَارْ، أَشمِّيعْ إِنُو - أَمْزمَّارْ خْ كُوڒْشِي أَذْ خَافِي د-يَارّْ -
ؤُڒَا ذ أَذْلِيسْ إِتّْوَانّْضنْ نِّي ث يُورَا ورْيَازْ نِّي كِيذِي إِتّمْشُوبُّوشنْ.
‏36 مَاعْلِيكْ ؤُفِيغْ مَا وَارْ ث أَربُّوغْ خْ ثْغَارْضْثْ إِنُو،
أَذْ ث قّْنغْ إِ ؤُزدْجِيفْ إِنُو أَمْ إِجّْ ن تَّاجْ.
‏37 إِوَا، أَذْ أَسْ إِنِيغْ ڒْقدّْ ن إِصُورَافْ إِنُو،
أَذْ غَارسْ د-قَارّْبغْ أَمْ إِجّْ ن ڒْحَاكمْ.
‏38 مَاڒَا ڒعْرَاصِي إِنُو إِسْغُويّْ خَافِي،
إِعيَّاذنْ نّسْ أَذْ رُونْ أَكْ-ذ وَايَاوْيَا مَارَّا،
‏39 مَاڒَا شِّيغْ صَّابثْ نّسْ نْهْڒَا أَخدْجصْ،
ؤُ ڭِّيغْ ڒعْمَارْ ن إِخمَّاسنْ نّسْ إِضْڒقْ إِ بُوحْبڒْ،
‏40 أجّْ خنِّي أَذْ إِغْمِي شْبَارْقْ أَكْ-ذ إِسنَّاننْ ذڭْ ومْشَانْ ن يِيرْذنْ،
ؤُڒَا ذ ڒعْشُوبْ يَارْصُوذنْ ذڭْ ومْشَانْ ن إِمنْذِي.
أَقَا ذَا إِ قْضَانْ وَاوَاڒنْ ن أَيُوبْ.