28
‏1 أَزهّذْ ن ذَاوُوذْ.
إِ شكْ ؤُمِي ڒَاغِيغْ، أَ سِيذِي، أَقَا شكْ ذ ثَاصْضَارْثْ إِنُو.
وَارْ تّڭّْ شَا إِخفْ نّكْ وَارْ غَارِي تّسْڒِيذْ،
أَڒَامِي، س وسْقَارْ نّكْ، وَارْ تَّاركّْوِيسغْ أَكْ-ذ ينِّي د-إِهكّْوَانْ ذڭْ ونْضڒْ. ▪
‏2 سڒْ إِ ثْمِيجَّا ن ؤُحشّمْ إِنُو،
خْمِي خَاكْ تّْڒَاغِيغْ،
خْمِي كسِّيغْ إِفَاسّنْ إِنُو غَارْ وخَّامْ ن ذَاخڒْ ن زَّاوشْثْ نّكْ إِقدّْسنْ.
‏3 وَارْ ذ أَيِي تّْجَارِّي أَكْ-ذ إِعفَّاننْ،
أَكْ-ذ ينِّي إِتّڭّنْ ڒْمُوعْصِييّثْ،
إِنِّي إِسَّاوَاڒنْ خْ ڒهْنَا أَكْ-ذ إِمْقَارَّابنْ نْسنْ،
أَمْ غَارْسنْ إِدْجْ ڒْغَارْ ذڭْ وُوڒْ نْسنْ. ▪
‏4 خدْجصْ أَسنْ عْلَاحْسَابْ مِينْ تّڭّنْ نِيثْنِي، عْلَاحْسَابْ ثُوعفّْنَا ن ثْمڭَّا نْسنْ.
خدْجصْ أَسنْ عْلَاحْسَابْ ڒْخذْمثْ ن إِفَاسّنْ نْسنْ،
أوْشْ أَسنْ ڒْمُونثْ نْسنْ إِ إِسْذَاهدْجنْ،
‏5 مِينْزِي نِيثْنِي وَارْ خزَّارنْ غَارْ ڒفْعَايڒْ ن سِيذِي،
ؤُڒَا غَارْ ڒْخذْمثْ ن إِفَاسّنْ نّسْ.
نتَّا أَذْ ثنْ إِغْضڒْ، وَارْ ثنْ إِبنِّي شَا.
‏6 أَذْ إِتّْوَابَاركْ سِيذِي،
مَاغَارْ نتَّا إِسْڒَا إِ ثْمِيجَّا ن ؤُحشّمْ إِنُو.
‏7 سِيذِي ذ ڒْعزّْ إِنُو ذ ثَاسدَّارْثْ إِنُو ن ؤُسڒْقِي،
ؤُڒْ إِنُو إِتّْشڒْ خَاسْ ؤُشَا تّْوَاعَاوْنغْ.
ؤُڒْ إِنُو إِنڭّزْ س ڒفْرَاحثْ، س يزْڒِي إِنُو أَذْ ث قَاذِيغْ.
‏8 سِيذِي ذ جّهْذْ نْسنْ،
نتَّا ذ لْپُورْجْ إِجهْذنْ ن إِسنْجِيمنْ إِ ؤُمذْهُونْ نّسْ.
‏9 سنْجمْ ڒْڭنْسْ نّكْ ؤُ بَاركْ ثَاسْغَارْثْ نّكْ ن ڒْوَارْثْ،
أَرْوسْ إِ-ثنْ ؤُ أَرْپُو ثنْ إِ ڒبْذَا قَاعْ.