أَوَاڒنْ إِوزْننْ ن بَالْعَامْ
24
‏1 إِژْرَا بَالْعَامْ بلِّي أَقَا يَارْضَا إِ ثِيطَّاوِينْ ن سِيذِي ؤُمِي إِبَاركْ إِسْرَائِيل ؤُشَا خنِّي وَارْ ڭُّورْ أَذْ يَارْزُو، أَمشْنَاوْ أَمُورْ أَمزْوَارُو ذ ؤُمُورْ وِيسّْ ثْنَاينْ، ذِي ثْڭزَّانْثْ، مَاشَا يَارَّا ؤُذمْ نّسْ غَارْ ڒخْڒَا. ‏2 ؤُمِي إِسّْڭعّذْ ثَامُوغْڒِي نّسْ، إِژْرَا إِسْرَائِيل إِزْذغْ ذِينْ، عْلَاحْسَابْ ثِيقبَّاڒْ نّسْ، خنِّي يُوسَا-د أَرُّوحْ ن أَربِّي خَاسْ. ‏3 خنِّي إِبْذَا نتَّا أَوَاڒْ نّسْ إِوزْننْ، إِنَّا:
”أَوَاڒْ ن بَالْعَامْ، مِّيسْ ن بَاعُورْ،
أَوَاڒْ ن ورْيَازْ إِجهْذنْ، ونِّي ؤُمِي ثقّنْ ثِيطّْ،
‏4 إِجّْ ن وَاوَاڒْ ن ونِّي إِسْڒِينْ أَوَاڒنْ ن أَربِّي،
ذ ونِّي، أَمْ إِخزَّارْ ثَامژْرِيوْثْ ن ؤُمْزمَّارْ خْ كُوڒْشِي،
إِوْضَانْ أَمْ ذ أَسْ تّْوَارزْمنْثْ ثِيطَّاوِينْ.
‏5 أَ يَاعْقُوبْ، مشْحَاڒْ صبْحنْ إِقِيضَانْ نّكْ
ذ ثْزذِّيغِينْ نّكْ، أَ إِسْرَائِيل!
‏6 أَمشْنَاوْ ثِيغْزُورِينْ إِتّْوَاسْوِيژّْضنْ،
أَمشْنَاوْ أَغمُّويْ إِشوَّارنْ أَكْ-ذ يغْزَارْ،
أَمشْنَاوْ أَشْفِيڒْ نِّي إِژُّو سِيذِي،
أَمشْنَاوْ ثِيشجِّيرَا ن ثنْڭلْثْ زَّاثْ إِ وَامَانْ. ▫
‏7 زڭْ إِپُوقَاڒنْ نّسْ أَذْ سِّيزّْڒنْ وَامَانْ
ؤُشَا زَّارِيعثْ نّسْ أَذْ ثِيڒِي ذِي ثُوفّثْ.
أَجدْجِيذْ نّسْ أَذْ إِتّْوَاسْڭعّذْ خْ أَجَاجْ
ؤُ ثَاڭلْذِيثْ نّسْ أَذْ ثتّْوَاسُوعْڒَا.
‏8 أَربِّي إِسُّوفّغْ إِ-ث-إِ-د زِي مِيصْرَا.
جّهْذْ نّسْ أَمشْنَاوْ أَشَّاونْ ن ؤُفُونَاسْ ن ڒخْڒَا.
أَذْ يشّْ ڒڭْنُوسْ، إِغْرِيمنْ نّسْ،
أَذْ إِڒْبزْ إِغُوسَّانْ نْسنْ
ؤُشَا أَذْ ثنْ إِسّْنُوقّبْ س فْڒِيثْشَاثْ نّسْ. ▪
‏9 أَقَا إِغْنسْ،
إِسِّيزّڒْ إِخفْ نّسْ أَمشْنَاوْ أَيْرَاذْ، أَمشْنَاوْ ثَايْرَاذْثْ.
وِي ث إِ د غَا إِسّكَّارنْ؟
ونِّي شكْ إِ غَا إِبَاركْ، أَذْ إِتّْوَابَاركْ
ؤُ ونِّي شكْ غَا إِنْعڒْ، أَذْ يِيڒِي إِتّْوَانْعڒْ!‘ “▪
‏10 خنِّي يَارْغَا ؤُخيّقْ ن بَالَاكْ خْ بَالْعَامْ. إِوْثَا نتَّا ذڭْ إِفَاسّنْ نّسْ ؤُشَا بَالَاكْ إِنَّا إِ بَالْعَامْ: ”أَقَا ڒَاغِيغْ-د شكْ مَاحنْذْ أَذْ ثْنعْڒذْ ڒْعذْيَانْ إِنُو، مَاشَا خْزَارْ، أَقَا ثْبَارْكذْ إِ-ثنْ عَاذْ نِيشَانْ ثْڒَاثَا ن إِمُورنْ!
‏11 خنِّي ڒخُّو، أَرْوڒْ غَارْ ومْشَانْ نّكْ! نشّْ نِّيغْ أَشْ ث، أَذْ شكْ شنّْعغْ أَطَّاسْ، مَاشَا خْزَارْ، سِيذِي إِمْنعْ خَاكْ شّنْعثْ نِّي!“
‏12 خنِّي إِنَّا بَالْعَامْ إِ بَالَاكْ: ”مَا وَارْ سِّيوْڒغْ أَكْ-ذ إِرقَّاسنْ نِّي ذ أَيِي-د ثْسّكّذْ ؤُشَا نِّيغْ:
‏13 ’وَاخَّا بَالَاكْ أَذْ أَيِي إِوْشْ ثَادَّارْثْ نّسْ ثشُّورْ س نُّوقَارْثْ ذ وُورغْ، خنِّي نشّْ عَاذْ وَارْ زْمِيرغْ أَذْ عذِّيغْ خْ ڒُومُورْ ن سِيذِي مَاحنْذْ أَذْ ڭّغْ شَا ن ڒْحَاجّثْ ن ڒْخَارْ نِيغْ ن ڒْغَارْ إِ د-إِتّفّْغنْ زڭْ وُوڒْ إِنُو. مِينْ إِ غَا يِينِي سِيذِي، أَذْ ث إِنِيغْ.‘ ▪
‏14 ڒخُّو خنِّي، خْزَارْ، نشّْ أَذْ د-ذوْڒغْ غَارْ ڒْڭنْسْ إِنُو. أَسْ-د، نشّْ أَذْ شكْ سَّارڭْبغْ خْ ڒفْهَامثْ ؤُشَا أَذْ أَشْ إِنِيغْ مِينْ ذ أَشْ غَا يڭّْ ڒْڭنْسْ-أَ ذڭْ ؤُنڭَّارْ ن وُوسَّانْ.“
‏15 خنِّي إِبْذَا نتَّا أَوَاڒْ إِوزْننْ نّسْ، إِنَّا:
”أَوَاڒْ ن بَالْعَامْ، مِّيسْ ن بَاعُورْ،
أَوَاڒْ ن ورْيَازْ إِجهْذنْ، ونِّي ؤُمِي ثقّنْ ثِيطّْ!
‏16 ثَاوَاڒْثْ ن ونِّي إِسْڒِينْ أَوَاڒنْ ن أَربِّي،
ذ ونِّي إِسّْننْ زِي ثُوسّْنَا ن ونِّي ذ أَمْعُودْجِي خْ كُوڒْشِي،
ذ ونِّي، أَمْ إِخزَّارْ ثَامژْرِيوْثْ ن ؤُمْزمَّارْ خْ كُوڒْشِي،
إِوْضَانْ أَمْ ذ أَسْ تّْوَارزْمنْثْ ثِيطَّاوِينْ.
‏17 أَذْ ث ژَترْغْ، وَارْ إِدْجِي ڒخُّو،
أَذْ ث ثْوَاڒِيغْ، مَاشَا وَارْ إِدْجِي زِي ڒَاذَاسثْ.
أَذْ د-إِفّغْ إِثْرِي زِي يَاعْقُوبْ
ؤُشَا أَذْ ثكَّارْ ثغَّارْشْثْ ن ڒْحَاكمْ زِي إِسْرَائِيل،
ونِّي إِ غَا إِڒبْزنْ إِغزْذِيسنْ ن ؤُزدْجِيفْ ن مُوآبَ
ؤُشَا أَذْ إِڒْبزْ مَارَّا ثَارْوَا ن سّْذعْ ▪
‏18 ؤُشَا أَذْ إِتّْوَاطّفْ إِذُومْ ذ أَرْهَانْ
ؤُ سَاعِيرْونِّي ذ ڒعْذُو نّسْ، أَذْ ث طّْفنْ ذ ڒْوَارْثْ،
ؤُشَا أَمُّو إِ غَا إِڭّْ إِسْرَائِيل س ثَارْيَاسْثْ.
‏19 ؤُ ونِّي ذ إِ غَا إِفّْغنْ زِي يَاعْقُوبْ ڭُّورْ أَذْ إِحْكمْ
ؤُ نتَّا أَذْ إِسّْهلّكْ إِنِّي إِتّْوَاسْنجْمنْ زِي ثنْذِينْثْ.“ ▪
‏20 ؤُمِي نتَّا إِژْرَا عَامَالِيقْ، إِبْذَا أَوَاڒْ إِوزْننْ نّسْ، إِنَّا:
”عَامَالِيقْ ذ أَمزْوَارُو ن ڒڭْنُوسْ،
مَاشَا أَنڭَّارُو نّسْ أَذْ إِذْوڒْ ذ أَهلّكْ!“
‏21 ڒَامِي إِژْرَا إِقِينِييّنْ، إِبْذَا نتَّا أَوَاڒْ إِوزْننْ نّسْ، إِنَّا:
”ثَازذِّيغْثْ نّكْ ثمْثنْ
ؤُشَا ثڭِّيذْ ڒْعُوشّْ نّكْ ذِي ثصْضَارْثْ.
‏22 عَاذْ قَايِينْ أَذْ إِتّْوَاكتّفْ.
أَڒْ مڒْمِي إِزمَّارْ أَذْ أَشْ د-يَاوِي أَشُّورْ ذ أَمحْپُوسْ؟“
‏23 ؤُشَا إِبْذَا نتَّا أَوَاڒْ إِوزْننْ نّسْ، إِنَّا:
”أَيْ، وِي إِ غَا إِقِّيمنْ إِدَّارنْ خْمِي إِ غَا يڭّْ أَربِّي أَيَا؟
‏24 إِغَارُّوبَا زِي جّْوَايهْ ن كِيتِّيمْ أَذْ غزَّانْ أَشُّورْ
ؤُشَا أَذْ غزَّانْ عَاوذْ خْ عَابِيرْ
ؤُ نتَّا أَذْ إِتّْوَاثحَّا.“ ▫
‏25 إِكَّارْ بَالْعَامْ ؤُشَا يُويُورْ ؤُشَا إِذْوڒْ غَارْ ومْشَانْ نّسْ ن ثْزذِّيغْثْ. ؤُڒَا ذ بَالَاكْ إِطّفْ أَبْرِيذْ نّسْ.