إِجّْ ن وعْڒمْ زڭْ ؤُمزْرُويْ ن ڒْڭنْسْ ن إِسْرَائِيل
10
‏1 أَ أَيْثْمَا إِنُو، خْسغْ أَذْ ثسّْنمْ، بلِّي ڒجْذُوذْ نّغْ ثُوغَا أَثنْ مَارَّا سَاذُو ؤُسيْنُو ؤُشَا مَارَّا شُوقّنْ ذِي ڒبْحَارْ، ▪ ‏2 ؤُشَا مَارَّا تّْوَاسْغضْصنْ ذِي مُوسَا ذڭْ ؤُسيْنُو ؤُ ذِي ڒبْحَارْ، ▪ ‏3 ؤُشَا مَارَّا شِّينْ مَاشَّا ثَارُوحشْثْ ذ إِشْثْ، ▪ ‏4 ؤُشَا مَارَّا سْوِينْ ثِيسسِّيثْ ثَارُوهشْثْ ذ إِشْثْ، مِينْزِي نِيثْنِي سْوِينْ زڭْ وژْرُو ن أَرُّوحْ ونِّي ثُوغَا أَكِيذْسنْ، ؤُ أَژْرُو نِّي ثُوغَا-ث ذ لْمَاسِيحْ. ▪ ‏5 مَاشَا أَربِّي ثُوغَا وَارْ يَارْضِي خْ وزْينْ أَمقّْرَانْ زَّايْسنْ، مِينْزِي أَقَا أَثنْ وْضَانْ ذِي ڒخْڒَا. ▪
‏6 مَانْ أَيَا إِمْسَارْ ذ لْمَاثَالْ إِ نشِّينْ، حِيمَا خنِّي وَارْ ذَايْنغْ إِتِّيڒِي مّژْرِي ذِي مِينْ إِعفّْننْ، أَمْ مَامّشْ ثُوغَا نِيثْنِي ذَايْسنْ مژْرِي. ▪ ‏7 أجّْ أَنغْ وَارْ نْذِيكّْوِيڒْ شَا أَذْ نعْبذْ لْ-أَصْنَامْ، أَمشْنَاوْ شَا زَّايْسنْ، أَمْ مَامّشْ إِتّْوَارِي:
”ڒْڭنْسْ إِقِّيمْ حِيمَا أَذْ إِشّْ أَذْ إِسُّو
ؤُشَا كَّارنْ حِيمَا أَذْ إِرَارنْ.“ ▪
‏8 وَارْ إِعدّڒْ أَذْ نسّفْسَاذْ إِخفْ نّغْ أَمشْنَاوْ شَا زَّايْسنْ. أَقَا مُّوثنْ ذِينْ ثْڒَاثَا ؤُ-عِيشْرِينْ-أَڒفْ ذڭْ إِجّْ ن وَاسّْ. ▪ ‏9 وَارْ إِعدّڒْ أَذْ نْقدْجبْ لْمَاسِيحْ أَمْ مَامّشْ ڭِّينْ شَا زَّايْسنْ ؤُشَا تّْوَاهلْكنْ س إِفِيغْرَانْ. ▪
‏10 وَارْ إِعدّڒْ عَاوذْ أَذْ نسْفِيخخْ ڒَامِي شَا زَّايْسنْ سْفِيخِيخنْ، ؤُشَا خنِّي تّْوَاهلّْكنْ زڭْ ؤُمْهلّكْ. ▪
‏11 مَارَّا مِينْ ذ أَسنْ إِمْسَارنْ، أَقَا ث ذ لْمَاثَالْ إِ نشِّينْ ؤُشَا ثُورَا ذ أَعْڒَامْ إِ نشِّينْ، مِينْزِي أَنڭَّارْ نْسنْ ن إِكُوذنْ ن ڒْوقْثْ أَقَا يُوسَا-د خَانغْ. ▪
‏12 س ؤُينِّي ونِّي ؤُمِي إِتّْغِيڒْ أَقَا إِبدّْ، إِوَا أَذْ إِحْضَا وَارْ إِوطِّي.
‏13 وَارْ خَاومْ إِتّكّْ ؤُجَارّبْ مْغِيرْ ونِّي إِ غَا يَاوْضنْ غَارْ إِوْذَانْ، مَاشَا أَربِّي ذَايسْ ڒَامَانْ. نتَّا وَارْ كنِّيوْ إِتّجِّي أَذْ ثتّْوَاجَارّْبمْ سنّجْ إِ مِينْ ثْزمَّارمْ، مَاشَا نتَّا إِتِّيشْ ؤُفُّوغْ أَكْ-ذ ؤُجَارّبْ نْومْ، حِيمَا أَذْ ثْزمَّارمْ أَذْ ثَارْپُومْ أَجَارّبْ. ▪
ڒْكَاسْ ن سِيذِي
‏14 س ؤُينِّي، إِمْعِيزّنْ إِنُو، أَروْڒمْ زڭْ ؤُعْبَاذْ إِ لْ-أَصْنَامْ.
‏15 سَّاوَاڒغْ أَكِيذْومْ أَخْمِي سَّاوَاڒغْ أَكْ-ذ إِمِيغِيسنْ. حكْممْ س يِيخفْ نْومْ خْ مِينْ ذ أَومْ قَّارغْ.
‏16 ڒْكَاسْ ن ؤُقَاذِي ونِّي نتّْبَارَاكْ، مَا وَارْ إِدْجِي ذ ثَامُونْثْ أَكْ-ذ إِذَامّنْ ن لْمَاسِيحْ؟ أَغْرُومْ نِّي نْثَارژَّا، مَا وَارْ إِدْجِي ذ ثَامُونْثْ أَكْ-ذ أَرِّيمثْ ن لْمَاسِيحْ؟
‏17 أَمْ مَامّشْ إِدْجْ أَغْرُومْ ذ إِجّنْ، أَمُّو مَارَّا نشِّينْ ذ إِشْثْ ن أَرِّيمثْ، مِينْزِي مَارَّا نشِّينْ نطّفْ زڭْ إِجّْ ن وغْرُومْ. ▪
‏18 خْزَارمْ غَارْ إِسْرَائِيل عْلَاحْسَابْ أَرِّيمثْ! مَا إِنِّي إِتّتّنْ زِي ثْغَارْصَا وَارْ غَارْسنْ أَشْرَاشْ أَكْ-ذ ؤُعَالْطَارْ؟ ▫
‏19 مِينْ إِ غَا إِنِيغْ ذِي مَانْ أَيَا؟ مَا بلِّي مِينْ إِمّوْشنْ ذ ثَاغَارْصْثْ إِ لْ-أَصْنَامْ ذ شَا نِيغْ بلِّي لْ-أَصْنَامْ ذ شَا؟ لَّ. ▪ ‏20 مِينْ وْشِينْ لْكُوفَّارْ ذ ثَاغَارْصْثْ، وهّْبنْ ت إِ شّْوَاطنْ، وَارْ إِدْجِي إِ أَربِّي. ؤُشَا نشّْ وَارْ خْسغْ أَذْ ثْشَارْشمْ أَكْ-ذ شّْوَاطنْ. ▫ ▪ ‏21 وَارْ ثْزمَّارمْ أَذْ ثسْومْ ڒْكَاسْ ن سِيذِيثْنغْ ؤُڒَا ذ ڒْكَاسْ ن شّْوَاطنْ، ؤُشَا وَارْ ثْزمَّارمْ أَذْ ثْشَارْشمْ ثَاژوْضَا ن سِيذِيثْنغْ ؤُڒَا ذ ثَاژوْضَا ن شّْوَاطنْ. ▫ ‏22 نِيغْ أَذْ نسّكَّارْ ثُوسْمِي ن سِيذِيثْنغْ؟ مَا نجْهذْ خَاسْ نشِّينْ؟
ثِيڒلِّي ن ڒْمُومنْ
‏23 مَارَّا إِتّْحدْجڒْ أَيِي، مَاشَا مَارَّا وَارْ إِنفّعْ. مَارَّا إِتّْهدْجڒْ، مَاشَا مَارَّا وَارْ إِبنِّي. ▪ ‏24 ؤُڒَا ذ إِجّْ وَارْ يَارزُّو شَا ثِيزِي نّسْ، مَاشَا أجّْ كُوڒْ إِجّْ أَذْ يَارْزُو عَاوذْ ثنِّي ن ؤُمْقَارّبْ نّسْ. ▪
‏25 مَارَّا مِينْ إِتّْمنْزَانْ ذِي سُّوقْ ن إِڭزَّارنْ، ثْزمَّارمْ أَذْ ث ثشّمْ بْڒَا أَسقْسِي ذِي طّْوعْ ن ثْنفْسشْثْ، ‏26 مِينْزِي إِ سِيذِي إِ ؤُمِي غَارْ ثدْجْ ثمُّورْثْ ذ ڒكْمَاڒثْ نّسْ. ▪ ‏27 مَاڒَا شَا ن يِيجّنْ زڭْ إِنِّي وَارْ يُومِيننْ إِعَارْضِي كنِّيوْ ؤُ ثخْسمْ أَذْ ثْرَاحمْ، شّمْ زِي مَارَّا مِينْ ذ أَومْ إِ ذ غَا إِسَّارْسْ، وَارْ ثسّقْسِيمْ شَا خْ سِّيبّثْ ن ثْنفْسشْثْ. ▫ ▪ ‏28 مَاشَا مَاڒَا حذْ إِنَّا أَومْ: ”ذڭَّا إِتّْوَاغَارْصْ إِ لْ-أَصْنَامْ!“، وَارْ زَّايسْ ثتّمْ ذِي طّْوعْ ن ونِّي ذ أَومْ إِعڒْمنْ ؤُڒَا ذِي طّْوعْ ن ثْنفْسشْثْ. ‏29 مَاڒَا نشّْ نِّيغْ ذِي طّْوعْ ن ’ثْنفْسشْثْ‘، وَارْ عْنِيغْ ثَانفْسشْثْ نْومْ، مَاشَا ثنِّي ن ونّغْنِي. مِينْزِي مَايمِّي إِ غَا ثتّْوَاحَاكمْ ثْڒلِّي إِنُو س ثْنفْسشْثْ ن ونّغْنِي؟ ‏30 مَاڒَا نشّْ شَارْشغْ س ؤُقَاذِي، مَايمِّي إِ غَا تّْوَاشقّْفغْ ذِي سِّيبّثْ مِيخفْ تّْقَاذِيغْ؟ ▪
‏31 خنِّي مَاڒَا ثتّتّمْ نِيغْ ثْسسّمْ، نِيغْ ثتّڭّمْ شَا ن ڒْحَاجّثْ نّغْنِي، ڭّمْ ت مَارَّا إِ ؤُعُودْجِي ن أَربِّي. ▪ ‏32 وَارْ تِّيڒِيمْ ذ ثَاعنْكْرِيفْثْ ؤُڒَا إِ وُوذَاينْ ؤُڒَا إِ إِرَامِييّنْ ؤُڒَا إِ ثْمسْمُونْثْ ن أَربِّي، ▪ ‏33 أَمشْنَاوْ نشّْ عَاوذْ أَرزُّوغْ أَذْ د-أَسغْ أَكْ-ذ مَارَّا ذِي كُوڒْشِي، وَارْ أَرزُّوغْ مِينْ إِدْجَانْ إِ ثِيزِي إِنُو، مَاشَا مِينْ إِدْجَانْ إِ ثِيزِي ن وَاطَّاسْ، حِيمَا أَذْ غَارْسنْ ثِيڒِي ثُوذَارْثْ. ▪